
CAPITOLUL I 

Hercule Poirot îşi luă micul dejun în micul dar fermecător de 
cochetul său apartament din Whitehall Mansions. Îşi savurase 
brioşa şi ceaşca de ciocolată fierbinte. Lucru neobişnuit, căci 
era robul obiceiurilor şi rareori se abătea de la rutina micului 
săudejun, îi ceruse valetului său, George, să-i prepare o a doua 
ceaşcă de ciocolată. În timp ce o aştepta, se uită din nou la 
poşta de dimineaţă care zăcea pe masă. 

Meticulos de ordonat ca întotdeauna, pusese plicurile goale 
într-un teanc îngrijit. Fuseseră deschise cu mare atenţie, cu 
cuţitaşul pentru hârtie de forma unei săbii miniaturale pe care 
îl primise cadou cu mulţi ani în urmă de la vechiul său prieten 
Hastings. Al doilea conţinea aceleaşi înştiinţări pe care le 
găsea lipsite de interes pliante publicitare, în majoritate - şi 
pe care, într-o clipă, avea să-l roage pe George să le arunce. Al 
treilea teanc cuprindea scrisori care nu necesitau un răspuns 
de vreun fel, sau cel puţin confirmare de primire. 

De ele avea să se ocupe după micul dejun, şi în nici un caz 
înainte de ora zece. Poirot considera că era absolut lipsit de 
profesionalism să-ţi începi ziua de lucru înainte de zece. Când 
lucra la un caz, ei bine, asta era altceva. Îşi amintea că odată 
el şi Hastings stătuseră până în zori ca să... 


Dar nu, Poirot voia să-şi lase gândurile să se ocupe de trecut. 
Ultimul lor caz, în care fusese implicată o organizaţie 
criminală la nivel internaţional, cunoscută ca „Cei patru 
mari”, fusese încheiat în mod mulţumitor, şi Hastings se 
întorsese în Argentina, la soţia şi la ferma lui. Deşi vechiul său 
prieten venea din când în când la Londra cu afaceri legate de 
ferma sa, era extrem de puţin probabil ca Poirot şi el să 
lucreze din nou împreună la rezolvarea unui caz. Oare de asta 
se simţea Poirot neliniştit în această frumoasă dimineaţă de 
mai a anului 1934? Retras din activitate cu ostentaţie, fusese 
ademenit în afara acelei retrageri mai mult decât o dată când i 
se prezentase o problemă deosebit de interesantă. Îi făcuse 
mare plăcere să fie iarăşi pe urma vânatului, avându-l pe 
Hastings alături pe post de un fel de tablă sonoră pentru ideile 
şi teoriile lui. Dar de câteva luni, lui Poirot nu i se mai 
prezentase nimic de interes profesional. Nu mai existau crime 
ingenioase şi criminali? Totul era numai violenţă şi 
brutalitate, genul de crimă sau jaf sordide care era sub 
demnitatea lui, a lui Poirot, să-l investigheze? 

Gândurile îi fură întrerupte de sosirea lui George care apăru, 
în linişte, cu acea a doua, bine venită, ceaşcă de ciocolată. 
Bine venită nu numai pentru că Poirot avea să-i savureze 
gustul dulce şi delicios, ci şi pentru că ea avea să-i dea 
posibilitatea să mai amâne câteva minute constatarea că ziua, 
o frumoasă dimineaţă însorită, se întindea în faţa lui fără 
nimic mai interesant la orizont decât mişcarea în aer liber prin 
parc şi o plimbare prin Mayfair spre restaurantul lui preferat 
din Soho unde avea să ia masa singur, o masă compusă din 
...— ce oare? 

— Poate puţin pâte pentru început, şi apoi limbă de mare 
bonne femme, urmată de. 

Îşi dădu seama că George, după ce pusese ciocolata pe masă, 
i se adresa. Impecabilul şi imperturbabilul George, englez 
până în măduva oaselor, era de ceva timp cu Poirot, şi era tot 
ce îşi dorea acesta ca valet. Complet lipsit de curiozitate şi 
extrem de reţinut în a-şi exprima o părere personală cu privire 
la vreun subiect, George era o mină de informaţii despre 


aristocrația engleză, şi la fel de fanatic de ordonat ca marele 
detectiv. Poirot îi spusese nu o dată: „Calci admirabil 
pantalonii, George, dar imaginaţie nu, nu ai”. Oricum, 
imaginaţie avea Hercule Poirot din belşug. Talentul de a călca 
o pereche de pantaloni aşa cum trebuie era, după părerea lui, 
un lucru rar. Da, era cu adevărat norocos că îl avea pe George 
să aibă grijă de el. 

— Şi astfel, domnule, mi-am luat libertatea să promit că veţi 
da telefon la rândul dumneavoastră în aceasta dimineaţă, 
spunea George. 

— Te rog să mă scuzi, dragul meu George, dar gândurile îmi 
erau în altă parte. Spui că a telefonat cineva? 

— Da, domnule. Aseară, domnule, când eraţi la teatru cu 
doamna Oliver. M-am dus la culcare înainte de întoarcerea 
dumneavoastră, şi n-am considerat necesar să vă las un mesaj 
la acea oră târzie. 

— Cine a sunat? 

— Domnul a spus că este sir Claud Amory, domnule. Şi-a 
lăsat numărul de telefon, care se pare a fi undeva în Surrey. A 
spus că e vorba de o problemă delicată, şi când telefonaţi să 
nu vă spuneţi nimănui numele, ci să insistaţi să vorbiţi 
personal cu sir Claud. 

— Mulţumesc, George. Lasă numărul de telefon pe biroul 
meu. Am să-l sun pe sir Claud după ce răsfoiesc Times. E puţin 
cam devreme pentru telefoane, fie ele chiar şi legate de 
probleme delicate. 

George se înclină şi ieşi, iar Poirot îşi bău ciocolata, după 
care luă ziarul din acea dimineaţă şi ieşi pe balcon. Câteva 
minute mai târziu Times fu lăsat deoparte. Ştirile 
internaţionale erau, ca de obicei, deprimante. Îngrozitorul 
acela, Hitler, care transformase tribunalele germane în filiale 
ale partidului nazist, fasciştii care luaseră puterea în Bulgaria 
şi, cel mai rău din toate, în chiar ţara lui Poirot, Belgia, 
patruzeci şi doi de mineri erau daţi morţi ca urmare a unei 
explozii la o mină din apropiere de Mons. Ştirile interne nu 
erau nici ele mai bune. În pofida codelilor oficialilor, femeile 
care concurau la Wimbledon aveau voie să poarte şorturi în 


vara asta. Nici în ferpare nu exista vreo alinare, căci cei de 
vârsta lui Poirot şi mai tineri păreau să insiste să moară. 

Cu ziarul abandonat, Poirot se rezemă confortabil în fotoliul 
de răchită, cu picioarele pe un scăunel. Sir Claud Amory, se 
gândi la el. Numele nu-i era străin. Îl mai auzise undeva. Da, 
acest sir Claud era bine cunoscut într-un cerc sau altul. Dar ce 
era? Era politician? Avocat? Funcţionar public ieşit la pensie? 
Sir Claud Amory. Amory! 

Soarele dimineţii scălda balconul, şi Poirot îl găsi suficient 
de cald ca să rămână în bătaia lui câteva minute. Curând avea 
să devină prea fierbinte pentru el, căci el nu era un adorator 
al soarelui. „Când soarele mă va goni în casă, îngână el, voi 
consulta Who's Who. Dacă acest sir Claud este o persoană cu o 
oarecare distincţie, atunci, de bună seamă, este inclus în acel 
admirabil volum. Dacă nu...”. Micul detectiv ridică din umeri 
într-un gest expresiv. Snob inveterat, era deja predispus să îi 
ţină partea lui sir Claud, în virtutea stilului său. Dacă avea să 
fie găsit în Who's Who, un volum în care se puteau găsi şi 
detaliile carierei lui Poirot, atunci probabil că acest sir Claud 
era cineva cu o pretenţie îndreptăţită la timpul şi atenţia lui, 
ale lui Hercule Poirot. Curiozitatea îmbinată cu o briză 
răcoroasă îl grăbiră pe Poirot să intre în casă. Se duse în 
bibliotecă şi, de pe un raft în care se aflau cărţi de referinţă, 
scoase volumul gros, roşu, al cărui titlu Who's Who era 
imprimat cu litere aurii pe cotor. Dând paginile, ajunse la ceea 
ce îl interesa şi citi cu glas tare: 

AMORY, sir Claud (Herbert); înnob. 1927; n. 24 Nov. 1878. 
C.1907, Helen Graham (d. 1929). Educ. Weymouth Gram. 
Sch; Colegiul King's, Londra. Fizician cercetător laboratoarele 
GEC, 1905; RAE Farborough (Depart. Radio), 1916; Inst. 
Cercet. Minist. Aerului, Swanage, 1921; a demonstrat un nou 
principiu pentru accelerarea particulelor: acceleratorul linear 
de unde circulatorii, 1924. Decorat cu Medalia Monroe a Soc. 
De Fizică. Publicaţii: articole în reviste de ştiinţă. Adresa: 
Abbofs Cleve, nr. Market Cleve, Surrey. Tel: Market Cleve 
314. Club: Athenaeum. 

— Ah, da, îngână Poirot. Renumitul savant. Îşi aminti o 


conversaţie pe care o avusese cu câteva luni mai înainte cu un 
membru al guvernului Majestății sale, după ce Poirot 
returnase nişte documente dispărute ale căror conţinut se 
putea dovedi jenant pentru guvern. Discutaseră despre 
securitate şi politicianul recunoscuse că măsurile de securitate 
nu erau suficient de puternice, în general. „De exemplu, 
spusese el, la ce lucrează acum sir Claud Amory este de o 
importanţă fantastică în oricare război viitor, dar el refuză să 
lucreze în condiţii de laborator unde el şi lucrarea lui ar putea 
fi sub pază. Insistă să lucreze singur la reşedinţa lui de la ţară. 
Nici un fel de securitate. Înspăimântător!” 

— Mă întreb, îşi spuse Poirot punând la loc Who's Who, mă 
întreb dacă sir Claud vrea să-l angajeze pe Hercule Poirot pe 
post de câine de pază? Invențiile de război, armele secrete nu 
sunt pentru mine. Dacă sir Claud... 

În camera de alături sună telefonul şi Poirot îl auzi pe 
George răspunzând. Un moment mai târziu, apăru valetul. 

— E iarăşi sir Claud Amory, domnule. 

Poirot se duse la telefon. 

— Alo. Hercule Poirot la telefon, anunţă el. 

— Poirot? Nu ne-am cunoscut, dar avem cunoştinţe comune. 
Mă numesc Amory, Claud Amory... 

— Am auzit de dumneavoastră, desigur, sir Claud. 

— Ascultă, Poirot. Am o problemă a naibii de spinoasă. Sau 
mai degrabă, s-ar putea să am. Nu sunt sigur. Lucrez la o 
formulă pentru bombardarea atomului — n-am să intru în 
detalii, dar Ministerul Apărării o consideră de o importanţă 
covârşitoare. Lucrarea mea e acum terminată, şi am realizat o 
formulă pe baza căreia se poate produce un explozibil nou şi 
mortal. Am motive să bănuiesc că cineva din casa mea 
încearcă să fure formula. Nu pot să spun mai mult acum, dar 
ţi-aş rămâne profund îndatorat dacă ai veni în weekend la 
Abbofs Cleve, ca oaspete al meu. Vreau să duci dumneata 
formula când te întorci la Londra şi să o înmânezi personal 
ministrului. Există motive întemeiate pentru care curierul 
ministrului nu poate face treaba asta. Am nevoie de o 
persoană care aparent este o persoană ştearsă, nu are legătură 


cu lumea ştiinţifică, dar care e destul de isteaţă... 

Sir Claud continuă să vorbească. Hercule Poirot îşi privi în 
oglindă capul chel, în formă de ou, şi mustata unsă şi răsucită 
cu grijă, şi îşi spuse că, într-o lungă carieră, nu fusese nicicând 
o persoană ştearsă, şi nici nu se considerase aşa. Dar un 
weekend la ţară şi şansa de a-l cunoaşte pe distinsul savant 
puteau fi plăcute, după cum, fără îndoială, plăcute aveau să 
fie şi mulţumirile unui guvern recunoscător. 

— Aş fi încântat să vă fiu de folos, dragul meu sir Claud, îl 
întrerupse el. Am să sosesc sâmbătă după-amiază, dacă vă 
convine, şi mă voi întoarce la Londra cu ceea ce doriţi să iau 
cu mine luni dimineaţă. Aştept cu nerăbdare să vă cunosc. 

Curios, se gândi el punând receptorul în furcă. S-ar fi putut 
foarte bine ca agenţi străini să fie interesaţi de formula lui sir 
Claud, dar chiar era posibil ca cineva din casa savantului... În 
fine, weekend-ul avea să dezvăluie mai multe, fără îndoială. 

— George, strigă el, te rog să-mi duci costumul gros de 
tweed şi haina de seară şi pantalonii la curăţătorie. Trebuie să 
le am până vineri, întrucât în weekend plec la ţară. 

Vorbea de parcă pleca în stepele din Asia Centrală şi pentru 
o viaţă. 

Apoi, revenind la telefon, formă un număr şi aşteptă câteva 
momente până vorbi. 

— Dragul meu Hastings, n-ai vrea să-ţi laşi treburile la o 
parte câteva zile şi să vii la Londra? E foarte plăcut, în 
perioada asta a anului... 

CAPITOLUL II 

Casa lui sir Claud Amory, Abbot's Cleve, se afla la periferia 
micului oraş — sau mai degrabă a satului supradezvoltat — 
Market Cleve, cam la douăzeci şi cinci de mile de Londra. 
Casa în sine, un conac victorian mare dar cu o arhitectură de 
nedescris, era aşezată în mijlocul unui peisaj de ţară blând 
unduitor, ici şi colo puternic împădurit. Aleea de pietriş, de la 
poartă până la uşa principală a lui Abbot' s Cleve, şerpuia 
printre copaci şi tufişuri dese. În spatele casei, pe toată 
lungimea ei, se întindea o terasă, de la care o pajişte în pantă 
cobora până la o grădină oarecum neglijată. 


În seara de vineri, la două zile după conversaţia avută prin 
telefon cu Hercule Poirot, sir Claud stătea în biroul său, o 
cameră mică dar comfortabil mobilată de la parterul casei, pe 
partea dinspre est. Afară, lumina începea să pălească. Valetul 
lui sir Claud, Tredwell, un individ înalt, cu aspect lugubru şi 
maniere de-o corectitudine impecabilă, bătuse gongul pentru 
cină cu câteva minute mai devreme şi, fără îndoială familia 
era acum adunată în sufrageria din cealaltă parte a holului. 

Sir Claud tamburina în masă cu degetele, obiceiul lui când se 
străduia să ia o decizie rapidă. Era un bărbat intrat în 
cincizeci de ani, de talie şi înălțime medii, cu părul încărunţit 
pieptănat peste cap, şi ochi de un albastru rece şi pătrunzător. 
În expresia feţei lui de acum, neliniştea se amesteca cu 
nedumerirea. 

Se auzi o bătaie discretă în uşă şi Tredwell apăru în prag. 

— Scuzaţi-mă, sir Claud, m-am gândit că poate nu aţi auzit 
gongul... 

— Da, da, Tredwell, e în regulă. Vrei să le spui că vin şi eu în 
scurt timp? Spune-le că vorbesc la telefon. De fapt, chiar sunt 
pe cale să dau un telefon scurt. Ai putea chiar să începi să 
serveşti. 

Tredwell se retrase în linişte, şi sir Claud trase cu un oftat 
telefonul spre el. Scoase dintr-un sertar al biroului o agendă 
mică, o consultă scurt, apoi ridică receptorul. 

— Aici Market Cleve, trei-unu-patru. Vreau să-mi faceţi 
legătura cu un număr din Londra. Dădu numărul, apoi se 
rezemă în scaun, așteptând. Degetele mâinii drepte începură 
să tamburineze nervos în birou. 

Câteva minute mai târziu, sir Claud Amory se alătură 
grupului din sufragerie, aşezându-se la locul său în capul 
mesei în jurul căreia stăteau deja şase persoane, în dreapta lui 
sir Claud stătea nepoata lui, Barbara Amory, avându-l alături 
pe Richard, vărul ei şi singurul fiu al lui sir Claud. În dreapta 
lui Richard Amory stătea un oaspete, un italian, dr. Carelli. În 
continuare, în capătul celălalt al mesei, stătea Caroline 
Amory, sora lui sir Claud. Ea se ocupa de gospodărie de la 
moartea soţiei lui, survenită cu câţiva ani înainte. Edward 


Raynor, secretarul lui sir Claud, stătea în dreapta lui Caroline 
Amory, care era o domnişoară între două vârste, iar între el şi 
stăpânul casei stătea Lucia, soţia lui Richard Amory. 

În această seară cina nu era deloc festivă. Caroline Amory 
făcu unele tentative de a întreţine o conversaţie cu dr. Carelli, 
care îi răspunse destul de politicos, fără însă a fi deosebit de 
vorbăreţ. Când ea se întoarse să-i adreseze o remarcă lui 
Edward Raynor, tânărul care în mod normal era politicos şi 
sociabil, tresări nervos, îngână o scuză şi arătă stânjenit. Sir 
Claud era la fel de taciturn cum era de obicei la masă, dacă nu 
şi mai taciturn. Richard Amory îi arunca din când în când o 
privire neliniştită soţiei sale, Lucia. Sigură Barbara Amory era 
bine dispusă şi discuta lejer cu mătuşa ei Caroline. 

În timp ce Tredwell servea desertul, sir Claud i se adresă 
brusc, vorbind destul de tare ca vorbele sale să fie auzite şi în 
celălalt capăt al mesei. 

— Tredwell, eşti bun să suni la garajul lui Yackson din 
Market Cleve, şi să îi rogi să trimită o maşină cu şofer la gară 
la trenul de opt şi cincizeci? Un domn care ne vizitează după 
cină soseşte cu acel tren. 

— Prea bine, domnule, spuse Tredwell şi se retrase. Abia ieşi 
din cameră când Lucia, îngânând o scuză, se ridică brusc de la 
masă şi ieşi grăbită din cameră, mai să dea peste Tredwell 
care închidea uşa. 

Traversând holul, o luă în grabă pe coridor şi intră într-o 
cameră mare din fundul casei. Biblioteca — cum era în general 
numită — servea în mod normal şi ca salon. Era mai degrabă o 
încăpere confortabilă decât una elegantă. Din ea, un glasvand 
se deschidea către terasă, iar o altă uşă dădea în biroul lui sir 
Claud. Pe poliţă, deasupra unui şemineu larg, se aflau un ceas 
demodat şi câteva ornamente, precum şi un vas cu hârtiuţe 
răsucite folosite la aprinderea focului. 

Mobilierul din bibliotecă consta dintr-o bibliotecă înaltă pe 
care se afla o cutie de tablă, un birou cu un telefon pe el, un 
scaun fără spetează, o masă mică cu un gramofon şi discuri, o 
banchetă, o masă pentru cafea, o masă cu rafturi laterale 
pentru cărţi şi cărţi pe ea, două scaune cu spetează dreaptă, 


un fotoliu, o altă masă pe care stătea o plantă într-un vas de 
aramă. Mobilierul era, în general, de modă veche. 

Lucia, o tânără frumoasă de douăzeci şi cinci de ani, avea un 
păr bogat de culoare închisă care i se revărsa pe umeri şi nişte 
ochi căprui care puteau străluci fascinant, dar în care acum 
mocnea o emoție înăbuşită greu de definit. Ezită în mijlocul 
camerei, apoi se duse la glasvand şi, desfăcând uşor draperiile, 
se uită în noapte. Scoţând un oftat abia auzibil, îşi lipi fruntea 
de geamul rece şi rămase pierdută în gânduri. Din hol se auzi 
glasul domnişoarei Amory „Lucia... Lucia... Unde eşti?” Un 
moment mai târziu domnişoara Amory intră în cameră. Merse 
la Lucia, o luă de braţ şi o împinse uşor către banchetă. 

— Gata, draga mea, ia loc aici. Într-o clipă sau două ai să te 
simţi bine. 

În timp ce se aşeza. Lucia îi adresă un surâs vag de 
mulţumire. 

— Da, sigur, spuse ea. De fapt, mi-a trecut. Deşi vorbea 
perfect engleza, poate prea perfect, câte o inflexiune 
ocazională trăda faptul că engleza nu era limba ei maternă. 
Mi-a trecut senzaţia de leşin, continuă ea. Ce caraghios din 
partea mea! Nu mi s-a mai întâmplat niciodată. Nu îmi 
imaginez de ce tocmai acum. Te rog să te duci înapoi, mătuşă 
Caroline. Mă simt foarte bine. Scoase o batistă din poşetă şi îşi 
tamponă ochii sub privirea bănuitoare a lui Caroline Amory, 
apoi băgă batista la loc şi zâmbi. Mă simt bine, repetă ea. Zău. 

Domnişoara Amory nu părea convinsă. 

— N-ai arătat deloc bine toată seara, dragă, să ştii, spuse ea 
privind-o neliniştită pe Lucia. 

— Serios? 

— Serios, întări domnişoara Amory. Se aşeză pe banchetă, 
lângă Lucia. Probabil că ai răcit puţin, dragă. Verile noastre 
englezeşti pot fi înşelătoare, să ştii. Nu seamănă deloc cu 
soarele fierbinte din Italia cu care eşti mai obişnuită. Italia e 
încântătoare, întotdeauna am fost de părerea asta. 

— Italia, murmură Lucia cu o privire pierdută, în timp ce îşi 
lăsa pe banchetă poşeta. Italia... 

— Ştiu, copila mea. Trebuie că ţi-e tare dor de ţara ta. 


Probabil că a fost un contrast groaznic — vremea pe de o parte, 
şi obiceiurile pe de altă parte. 

— Nu! Nu mi-e dor de Italia! Strigă Lucia cu o vehemenţă 
care o miră pe domnişoara Amory. Niciodată! 

— Oh, haide, copila mea, nu e nici o ruşine să-ţi fie dor de 
acasă... 

— Nu! Repetă Lucia. Urăsc Italia. Mereu am urât-o. Aici, în 
Anglia, cu oameni amabili ca voi, mă simt ca în rai. E un 
adevărat rai aici! 

— E foarte drăguţ din partea ta că spui asta, draga mea, deşi 
sunt sigură că eşti numai politicoasă. E adevărat că am 
încercat cu toţii să te facem să te simţi fericită şi ca acasă, dar 
ar fi absolut normal să tânjeşti uneori după Italia. Şi apoi, 
neavând mamă... 

— Te rog... Te rog..., o întrerupse Lucia, nu vorbi de mama. 

— Nu, fireşte că nu, dacă preferi să nu vorbesc. N-am vrut să 
te tulbur. Să-ţi aduc nişte săruri? Am în camera mea. 

— Nu, mulţumesc. Zău, mă simt foarte bine acum. 

— Nu-i nici un deranj, să ştii, insistă Caroline Amory. Am 
nişte săruri foarte bune, de un roz minunat, într-o sticluţă 
absolut adorabilă. Şi foarte înţepătoare. Clorură de amoniu, să 
ştii. Sau esenţă de săruri? Nu ţin minte niciodată. Dar, oricum, 
nu din cele cu care se curăţă baia. 

Lucia zâmbi blând, dar nu răspunse. Domnişoara Amory se 
ridică şi nu se putea hotărî dacă să plece sau să stea. Se duse 
în spatele banchetei şi aranjă pernuţele. 

— Da, continuă ea, trebuie să fie o răceală bruscă. Azi 
dimineaţă erai întruchiparea sănătăţii. Să fie oare emotia de a- 
ţi vedea prietenul italian, dr. Carelli? A apărut atât de 
neaşteptat, nu-i aşa? Trebuie să fi fost un adevărat şoc pentru 
tine. 

Richard, soţul Luciei, intrase în bibliotecă în timp ce 
Caroline Amory vorbea. Era limpede că domnişoara Amory 
nu-l observase, căci nu înţelegea de ce cuvintele ei păreau să o 
tulbure pe Lucia, care se rezemă de spetează, închise ochii şi 
se cutremură. 

— Oh, ce este, draga mea? Întreabă domnişoara Amory. Îţi 


vine iar să leşini? 

Richard Amory închise uşa şi se propie de cele două femei. 
Un englez chipeş în jur de treizeci de ani, cu părul de culoarea 
nisipului, înălţime medie şi o siluetă robustă, musculoasă. 

— Du-te şi termină-ţi masa, mătuşă Caroline, spuse el. Stau 
eu cu Lucia. 

Domnişoara Amory era tot nehotărâtă. 

— Oh, tu eşti, Richard? Păi poate ar fi mai bine să mă întorc, 
spuse ea şi făcu câţiva paşi spre uşă. Ştii că tatăl tău nu poate 
să sufere nici un gen de dezordine. Mai ales că avem un 
musafir care nu e un prieten apropiat al familiei. Se întoarse 
iarăşi spre Lucia. Tocmai spuneam, dragă, nu-i aşa, ce ciudat 
lucru că acest dr. Carelli a apărut aşa, din senin, fără să aibă 
idee că tu trăieşti prin părţile astea. Ai dat pur şi simplu peste 
el în sat, şi l-ai invitat aici. Trebuie să fi fost o mare surpriză 
pentru tine, nu-i aşa? 

— A fost, răspunse Lucia. 

— Lumea este cu adevărat mică, întotdeauna am spus-o, 
continuă domnişoara Amory. Prietenul tău este un bărbat 
bine, Lucia. 

— Crezi? 

— Arată a străin, desigur, dar e foarte chipeş. Şi vorbeşte 
foarte bine englezeşte. Şi chiar nu ştiai că se află prin părţile 
astea? 

— Câtuşi de puţin, răspunse apăsat Lucia. 

Richard Amory îşi urmărise cu atenţie soţia. Acum vorbi din 
nou. 

— Ce surpriză încântătoare trebuie să fi fost pentru tine, 
Lucia. 

Soţia lui ridică repede privirea, dar nu răspunse. Domnişoara 
Amory zâmbi. 

— Da, chiar aşa, spuse ea. Îl cunoşteai bine în Italia, draga 
mea? Frați buni prieteni? Presupun că eraţi. 

În glasul Luciei apăru o amărăciune bruscă. 

— Nu mi-a fost niciodată prieten, spuse ea. 

— Oh, înţeleg. O simplă cunoştinţă. Dar a acceptat generoasa 
ta invitaţie să rămână. Deseori îmi spun că străinii forţează 


puţin nota. Oh, nu mă refer la tine, dragă, fireşte... 
Domnişoara Amory se opri şi roşi. Adică, tu eşti pe jumătate 
englezoaică, în tot cazul. Se uită ştrengăreşte la nepotul ei şi 
continuă. De fapt, acum e complet englezoaică, nu-i aşa, 
Richard? 

Richard Amory nu răspunse la întrebarea şireată a mătuşii 
sale, ci se duse la uşă şi o deschise, gest care era o invitaţie 
pentru domnişoara Amory să se întoarcă la ceilalți. 

— Ei bine, spuse aceasta pornind cu reţinere către uşă, dacă 
sunteţi sigur că nu mai pot face nimic... 

— Nu, nu. Tonul lui Richard era repezit, ca şi cuvintele. Cu 
un gest nesigur şi un ultim zâmbet nervos adresat Luciei, 
domnişoara Amory ieşi. 

Scoţând un oftat de uşurare, Richard închise uşa şi se 
întoarse la soţia sa. 

— Ce-i mai place să trăncănească! Se plânse el. Credeam că 
n-o să mai plece. 

— Încearcă doar să fie amabilă, Richard. 

— Oh, a fost. Dar încearcă prea mult. 

— Cred că ţine la mine, murmură Lucia. 

— Poftim? Oh, desigur. Tonul lui Richard Amory era 
abstract. Stătea în picioare, studiindu-şi cu atenţie soţia. Preţ 
de câteva minute domni o tăcere tensionată. Apoi, venind mai 
aproape de ea, Richard îşi întrebă soţia: Eşti sigură că nu vrei 
să-ţi aduc nimic? 

Lucia ridică privirea spre el, cu un zâmbet forţat. 

— Nimic, Richard, mulţumesc. Întoarce-te în sufragerie. 
Acum mă simt perfect. 

— Nu, am să stau cu tine. 

— Dar aş prefera să rămân singură. 

Urmă o pauză, apoi Richard trecu în spatele banchetei şi 
întrebă: 

— Pernele stau bine? N-ai mai vrea una sub cap? 

— Stau comod aşa cum stau, protestă Lucia. Deşi, n-ar fi rău 
să fie mai mult aer. Vrei să deschizi glasvandul? 

Richard se duse la glasvand şi umblă la încuietoare. 

— La naiba! Exclamă el. Bătrânul l-a încuiat cu una din 


încuietorile alea inventate de el. Nu se poate deschide fără 
cheie. 

Lucia ridică din umeri. 

— În fine, nu contează. 

Richard se întoarse şi se aşeză pe un scaun de lângă masă. Se 
aplecă, sprijinindu-şi coatele pe coapse. 

— Minunat tip, bătrânul! Mereu inventează câte ceva. 

— Da, spuse Lucia. Trebuie să fi scos o mulţime de bani din 
invențiile iui. 

— Munţi de bani, spuse întunecat Richard. Dar nu banii îl 
atrag. Toţi savanții ăştia sunt la fel. Mereu sunt pe urma a 
ceva absolut inaplicabil, care nu poate interesa pe nimeni altul 
în afara lor. Bombardarea atomului, auzi tu! 

— Dar, în tot cazul, tatăl tău e un om mare. 

— Presupun că e unul din savanții de frunte din prezent, 
bombăni Richard. Dar nu înţelege decât punctul lui de vedere. 
Vorbea cu iritare crescândă. Mă tratează al naibii de rău. 

— Ştiu, confirmă Lucia. Te ţine aici, înlănţuit în casa asta, 
aproape ca şi cum ai fi prizonier. De ce te-a făcut să renunti la 
armată şi să vii aici? 

— Presupun că s-a gândit că l-aş putea ajuta în munca lui. 
Dar ar fi trebuit să ştie că eu n-am să fiu de nici un folos în 
acest sens. Pur şi simplu n-am cap pentru asta. Doamne, Lucia, 
uneori mă cuprinde disperarea! Mă uit la el cum înoată în 
bani, şi îşi cheltuieşte fiecare penny pe invențiile alea ale lui. 
Ai gândi că, într-o zi, o să-mi dea şi mie ceva care să fie al 
meu, şi să-mi permită să mă eliberez de locul ăsta. 

Lucia se îndreptă de spate. 

— Bani! Exclamă ea cu amărăciune. Totul se reduce la asta. 
Bani! 

— Mă simt ca o muscă prinsă într-o plasă de păianjen, 
continuă Richard. Neajutorat. Absolut neajutorat. 

Lucia îl privi cu ochii imploratori. 

— Oh, Richard, şi eu la fel. 

Soţul ei se uită la ea alarmat. Vru să vorbească, dar ea 
continuă: 

— Şi eu la fel. Neajutorată. Şi vreau să scap. Se ridică brusc 


şi veni către el, vorbind cu surescitare. Richard, pentru 
Dumnezeu, până nu e prea târziu, du-mă de aici! 

— Să te duc de aici? Glasul lui Richard era pustiu şi 
deznădăjduit. Unde? 

— Oriunde, răspunse Lucia, cu surescitare crescândă. 
Oriunde în lume! Dar departe de casa asta. Asta-i important, 
departe de casa asta! Mi-e frică, Richard, îţi spun, mi-e frică. 
Există umbre... Se uită peste umăr de parcă le vedea, există 
pretutindeni umbre. 

— Cum să plecăm fără bani? Întrebă Richard cu amărăciune. 
Un bărbat fără bani nu e bun de nimic pentru o femeie, nu-i 
aşa, Lucia? 

Ea făcu un pas înapoi. 

— De ce spui asta? Ce vrei să spui? 

Richard continuă să se uite la ea în tăcere, cu chipul încordat 
dar ciudat de lipsit de expresie. 

— Ce se întâmplă cu tine în seara asta, Richard? Eşti altfel, 
eşti schimbat... 

Richard se ridică de pe scaun. 

— Serios? 

— Da. Ce este? 

— Ei bine... Începu Richard, apoi se opri. Nimic. Nu e nimic. 

Dădu să se îndepărteze, dar Lucia îl trase înapoi şi îşi puse 
mâinile pe umerii lui. 

— Richard, dragul meu... Începu ea. El îi luă mâinile de pe 
umeri. Richard... 

Ducându-şi mâinile la spate, Richard se uită la ea. 

— Crezi că sunt prost? Întreabă el. Crezi că n-am văzut că 
acest vechi prieten al tău ţi-a strecurat în mână un bilet în 
seara asta? 

— Vrei să spui că te-ai gândit că... El o întrerupse cu 
sălbăticie. 

— De ce ai plecat de la masă? Nu ţi-a venit să leşini. A fost o 
prefăcătorie. Voiai să fii singură ca să-ţi citeşti preţiosul bilet. 
Nu mai aveai răbdare. Erai aproape nebună de nerăbdare 
pentru că nu puteai scăpa de noi. Mai întâi mătuşa Caroline, 
apoi eu. 


Ochii lui erau reci de durere şi supărare. 

— Richard eşti nebun! Oh! E absurd. Doar nu crezi că îmi 
pasă de Carelli, nu-i aşa? Dragul meu Richard, dragul meu... 
De tine îmi pasă. De nimeni altcineva decât de tine. Trebuie să 
ştii asta. 

Richard nu o slăbea din priviri. 

— Ce e în biletul ăla? Întrebă el liniştit. 

— Nimic, absolut nimic. 

— Atunci arată-mi-l. 

— N-nu pot, spuse Lucia. L-am rupt. 

Un zâmbet rece apăru şi dispăru de pe faţa lui Richard. 

— Nu, nu l-ai rupt. Arată-mi-l. 

Lucia rămase tăcută o clipă. Se uită imploratoare la el. 

— N-ai încredere în mine, Richard? 

— i l-aş putea lua cu forţa, rosti el printre dinţi în timp ce 
înainta cu un pas către ea. Mă bate gândul... 

Lucia făcu un pas înapoi cu un strigăt slab, cu ochii fixaţi pe 
faţa lui că şi cum voia să-l facă să o creadă. El se întoarse 
brusc. 

— Nu, spuse el ca pentru sine. Există unele lucruri care nu se 
fac. Se răsuci iar spre Lucia. Dar, pe cuvântul meu, am să aflu 
de la Carelli. 

Lucia îl prinse de braţ, alarmată. 

— Nu, Richard, să n-o faci! Te implor, nu face asta. 

— Te temi pentru amantul tău, nu-i aşa? 

— Nu e amantul meu, protestă Lucia cu înfiorare. 

Richard o luă de umeri. 

— Poate că nu e... încă. Poate că... 

Auzind glasuri pe hol, se opri. Făcând un efort să se 
controleze, se duse la şemineu, scoase o tabacheră şi o 
brichetă şi îşi aprinse o ţigară. În timp ce uşa dinspre hol se 
deschidea şi glasurile deveneau mai puternice, Lucia se duse 
la scaunul eliberat de curând de Richard şi se aşeză. Era albă 
la faţă şi avea pumnii strânşi de încordare. 

Intră domnişoara Amory însoţită de nepoata ei Barbara, o 
tânără de douăzeci şi unu de ani, extrem de modernă. 
Legănându-şi poşeta, Barbara se îndreptă către Lucia. 


— Bună, Lucia, te simţi bine acum? Întreabă ea. 

CAPITOLUL III 

Lucia îi adresă Barbarei Amory un zâmbet forţat. 

— Da, mulțumesc iubito, răspunse ea. Mă simt perfect. Zău. 

Barbara se uită la frumoasa, bruneta soţie a vărului ei. 

— Nu i-ai dat nici o veste bună soţului tău? Întreabă ea 
Despre asta e vorba? 

— Veste bună? Ce veste bună? Nu ştiu la ce te referi, 
protestă Lucia. 

Barbara făcu un gest care imita legănatul unui prunc. În faţa 
acestei pantomime Lucia zâmbi cu tristeţe şi clătină din cap. 
Domnişoara Amory se prăbuşi îngrozită într-un scaun. 

— Zău aşa, Barbara! O certă ea. 

— Ei bine, se mai întâmplă şi accidente, să ştii, spuse 
Barbara. 

Mătuşa ei scutură cu putere din cap. 

— Nu ştiu unde or să ajungă tinerele din ziua de azi, spuse 
ea, neadresându-se cuiva anume. În tinereţea mea noi nu 
vorbeam cu nonşalanţă despre maternitate, şi nici nu aveam 
voie... Se opri auzind uşa, şi se întoarse la timp ca să-l vadă 
pe Richard ieşind din cameră. L-ai făcut pe Richard să se 
jeneze, continuă ea adresându-se Barbarei, şi nu pot să spun 
că mă miră. 

— Ei bine, mătuşă Caroline, răspunse Barbara, tu eşti 
victoriană, să ştii, născută când bătrâna regină mai avea încă 
douăzeci de ani buni de trăit. Tu eşti absolut reprezentativă 
pentru generaţia ta, şi îndrăznesc să spun că eu sunt 
reprezentativă pentru generaţia mea. 

— N-am nici un dubiu cu privire la lumea pe care o prefer... 
Începu mătuşa ei, dar fu întreruptă de Barbara care chicoti şi 
spuse: 

— Consider că victorienele erau minunate. Închipuiţi-vă că 
le spuneau copiilor că prunci erau găsiţi în tufe de zmeură! Ce 
drăguţ! 

Căută în poşetă, găsi o ţigară şi o brichetă şi îşi aprinse 
ţigara. Dădu din nou să vorbească, dar mătuşa ei o reduse la 
tăcere cu un gest. 


— Oh, nu te mai prosti, Barbara! Sunt cu adevărat foarte 
îngrijorată din pricina acestei biete copile, şi aş dori să nu te 
mai amuzi pe seama mea. 

Lucia începu să plângă pe neaşteptate. Încercând să-şi 
şteargă lacrimile, spuse printre suspine: 

— Toţi sunteţi foarte buni cu mine. Nimeni nu a fost bun cu 
mine până când am venit aici, până m-am măritat cu Richard. 
E minunat să mă aflu aici cu voi. Nu mă pot abţine să... 

— Gata, gata, murmură domnişoara Amory ridicându-se şi 
ducându-se la Lucia. O bătu uşurel pe umăr. Gata, gata, draga 
mea. Ştiu ce vrei să spui... Să trăieşti în străinătate toată viaţa 
e cât se poate de nepotrivit pentru o fată tânără. Nu-i deloc 
genul de creştere potrivită, şi desigur, continentalii au nişte 
idei foarte ciudate despre educaţie. Gata, gata! 

Lucia se ridică şi se uită în jur nesigură. Se lăsă condusă de 
domnişoara Amory la banchetă şi se aşeză la un capăt, în timp 
ce domnişoara Amory îi aranja pernele şi apoi se aşeză lângă 
ea. 

— Fireşte că eşti tulburată, draga mea. Dar trebuie să încerci 
să uiţi de Italia. Cu toate că, bineînţeles, lacurile italiene sunt 
absolut încântătoare primăvara, întotdeauna am fost de 
părerea asta. Un loc foarte potrivit pentru vacante, dar n-ai 
vrea să trăieşti acolo, fireşte. Gata, draga mea, nu mai plânge! 

— Cred că are nevoie de o băutură tare, sugeră Barbara, 
aşezându-se la masa de cafea şi uitându-se critic, dar nu lipsit 
de compătimire, la Lucia. Casa asta e îngrozitoare, mătuşă 
Caroline. A rămas mult în urma vremurilor. Nu vezi nici 
măcar stafia unui cocteil aici. Nimic în afară de sherry sau 
whisky înainte de cină, şi coniac după aceea. Richard nu e în 
stare să facă un Manhattan ca lumea, şi ia încearcă să-i ceri lui 
Edward Raynor un Whisky Saur! Ţi-ai găsit! Ce ar aduce-o în 
fire pe Lucia cât ai clipi, ar fi un Satan's Whisker. 

Dominişoara Amory se uită şocată la nepoata ei. 

— Ce-ar putea fi un Satan's Whisker? Întrebă ea pe un ton 
îngrozit. 

— E foarte simplu de preparat, dacă ai ingredientele 
necesare, răspunse Barbara. Se pun în părţi egale coniac şi 


lichior de mentă, dar nu trebuie să uiţi un praf de piper roşu. 
Asta este extrem de important. Este absolut super, şi te pune 
garantat pe picioare. 

— Barbara, tu ştii că nu sunt de acord cu stimulentele astea 
alcoolice! Exclamă cutremurându-se domnişoara Amory. 
Dragul meu tată spunea mereu... 

— Nu ştiu ce spunea, dar absolut toţi din familie ştiu că 
dragul meu unchi Algernon avea reputaţia de a fi un bărbat de 
trei sticle. 

La început domnişoara Amory păru gata să explodeze, dar 
apoi pe buze îi apăru un zâmbet tremurat şi se mulţumi să 
spună: 

— Domnii sunt altfel. 

Barbara nu fu de acord. 

— Nu sunt câtuşi de puţin altfel, spuse ea. Sau, în tot cazul, 
nu-mi imaginez de ce ar trebui să li se permită să fie altfel. 
Scoase din poşetă o oglinjoară, o pudrieră şi un ruj de buze. Ei 
bine, cum arăt? Se întrebă ea. Oh, doamne! Şi începu să se 
rujeze cu însufleţire. 

— Zău, Barbara, spuse mătuşa ei, aş vrea să nu mai dai cu 
atâta roşu pe buze. E o culoare atât de puternică! 

— Aşa sper, răspunse Barbara contemplându-şi machiajul. La 
urma urmelor, costă şapte şilingi şi şase pence. 

— Şapte şilingi şi şase pence! Ce risipă ruşinoasă doar 
pentru... Pentru... 

— Pentru „Kissproof”2, mătuşă Caroline. 

— Poftim? 

— Rujul. Se numeşte Kissproof. 

Mătugşa ei pufni a dezaprobare. 

— Desigur, ştiu că buzele tind să se usuce de la vânt, şi e 
recomandată puţină grăsime. Lanolină, de exemplu. Eu 
folosesc întotdeauna... 

Barbara o întrerupse. 

— Dragă mătuşă Caroline, ascultă la mine, o fată nu are 
niciodată prea mult ruj pe buze. În definitiv, niciodată nu ştie 
cât din el o să piardă în taxi în drum spre casă. 

În timp ce vorbea, băgă la loc în poşetă oglinda, pudriera şi 


rujul. 

Domnişoara Amory arătă nedumerită. 

— Cum adică, „în taxi în drum spre casă”? Întrebă ea. Nu 
înţeleg. 

Barbara se ridică şi, trecând în spatele banchetei, se aplecă 
spre Lucia. 

— Nu contează. Lucia înţelege, nu-i aşa, iubire? Întrebă ea 
dând un mic bobârnac bărbiei Luciei. 

Lucia Amory se uită în jur, confuză. 

— Scuză-mă, îi spuse Barbarei, n-am fost atentă. Ce spuneai? 

Concentrându-şi din nou atenţia asupra Luciei, Caroline 
Amory se întoarse la subiectul sănătăţii tinerei doamne. 

— Zău că sunt îngrijorată din cauza ta, draga mea. Se uită de 
la Lucia la Barbara. Ar trebui să ia ceva, Barbara. Sărurile 
volatile, fireşte, sunt exact ce trebuie. Din păcate, neglijenta 
aia de Ellen mi-a spart sticla azi dimineaţă când a şters praful 
în camera mea. 

Ţuguindu-şi buzele, Barbara se gândi o clipă. 

— Ştiu! Exclamă ea. Proviziile de spital! 

— Proviziile de spital? La ce te referi? Care provizi de spital? 
Întrebă domnişoara Amory. 

Barbara veni şi se aşeză pe un scaun aproape de mătuşa ei. 

— Îţi aminteşti, toate chestiile alea ale Ednei, spuse ea. 

Domnişoara Amory se lumină la faţă. 

— Ah, da, desigur! Întorcându-se spre Lucia, spuse: Tare aş fi 
vrut s-o fi cunoscut pe Edna, nepoata mea mai mare, sora 
Barbarei. A plecat în India cu soţul ei, cu vreo trei luni înainte 
de a veni tu aici cu Richard. Ce fată capabilă era Edna! 

— Extrem de capabilă, confirmă Barbara. A avut chiar 
gemeni. Şi cum în India nu există tufe de zmeură, cred că 
trebuie să-i fi găsit sub un arbore de mango dublu. 

Domnişoara Amory îşi permise un zâmbet. 

— Taci, Barbara, spuse ea, apoi, întorcându-se spre Lucia, 
continuă: Cum spuneam, dragă, Edna s-a calificat ca farmacist 
în timpul războiului. A lucrat la spitalul nostru de aici. Ştii, în 
timpul războiului am transformat primăria în spital. Iar apoi, 
timp de câţiva ani după război, până s-a măritat, Edna a 


continuat să lucreze la farmacia spitalului districtual. Se 
pricepea foarte bine la prafuri, şi pilule, şi lucruri de genul 
ăsta. Aş spune că încă se mai pricepe. Cunoştinţele alea 
trebuie că îi sunt de nepreţuit în India. Dar ce spuneam? Oh, 
da, când a plecat. Oare ce-om fi făcut noi cu toate sticlele alea 
ale ei? 

— Eu ţin minte perfect, spuse Barbara. O grămadă de lucruri 
vechi de ale Ednei de la farmacie au fost băgate într-o cutie. 
Trebuia să fie sortate şi trimise spitalelor, dar toată lumea a 
uitat, sau cel puţin nimeni n-a făcut nimic în privinţa asta. Au 
fost duse în pod şi au ieşit iar la lumină când Edna îşi făcea 
bagajele să plece în India. Sunt acolo sus, arătă ea spre 
bibliotecă, şi încă n-au fost revăzute şi sortate. 

Se ridică şi, ducându-şi scaunul la bibliotecă, se sui pe el şi 
dădu jos cutia neagră de tablă. 

Ignorând protestele Luciei „Te rog să nu te deranjezi, iubito, 
zău că n-am nevoie de nimic.” Barbara duse cutia la masă şi o 
puse pe ea. Ei bine, dacă tot le-am dat jos, am putea să ne 
uităm prin lucrurile astea, spuse ea şi deschise cutia. Vai de 
mine, e o colecţie variată, spuse ea scoțând câteva sticluţe în 
timp ce vorbea. Iod, balsamul călugărului, ceva ce se cheamă 
„Tinct. Card. Co.”, ulei de ricin şi, ah, acum ajungem la 
chestiile tari. Ia uite ce scrie pe flacoanele astea maronii. 
Atropină, morfină, stricnină. Ai grijă, mătuşă Caroline! Dacă 
îmi aţâţi furia, am să-ţi otrăvesc cafeaua cu stricnină şi ai să 
mori în chinuri groaznice. Făcu în joacă un gest ameninţător 
către mătuşa ei care o îndepărtă pufnind. Ei bine, aici nu-i 
nimic pe care l-am putea da Luciei pe post de tonic, asta-i 
sigur, spuse ea râzând şi începu să bage la loc sticlele şi 
flacoanele. Ţinea în mâna dreaptă un flacon cu morfină când 
uşa dinspre hol se deschise şi intrară Edward Raynor, dr. 
Carelli şi sir Claud Amory. 

Primul intră secretarul lui sir Claud Amory, Edward Raynor, 
un tânăr care se apropia de treizeci de ani, fără nimic 
remarcabil ca aspect. El se duse la Barbara şi se uită la cutie. 

— Bună, domnule Raynor. Te interesează otrăvurile? Întrebă 
ea şi continuă să strângă sticlele. 


Şi dr. Carelli se apropie de masă. Foarte brunet, oacheş, la 
vreo patruzeci de ani, Carelli purta haine de seară care îi 
veneau ca turnate. Avea un fel de a fi suav, şi vorbea cu un 
foarte slab accent italian. 

— Ce avem aici, dragă domnişoară Amory? Întrebă el. 

Sir Claud se opri în uşă să discute cu Tredwell. 

— Ai înţeles instrucţiunile mele? Întrebă el şi, mulţumit de 
răspunsul lui Tredwell, îl lăsă pe acesta să închidă uşa şi se 
îndreptă spre oaspetele lui. Sper că ai să mă scuzi, dr. Carelli, 
dacă mă duc direct în biroul meu. Am câteva scrisori 
importante care trebuie să plece în seara asta. Raynor, vrei să 
vii cu mine? 

Secretarul veni lângă şeful său şi amândoi intrară în biroul 
alăturat. În timp ce uşa se închidea în urma lor, Barbara scăpă 
brusc flaconul pe care îl ţinea. 

CAPITOLUL IV 

Dr. Carelli înainta repede şi ridică flaconul scăpat de 
Barbara. Uitându-se la el înainte de a-l înapoia cu o 
plecăciune respectuoasă, exclamă: 

— Hei, ce e asta? Morfină! Luă un alt flacon de pe masă. Şi 
stricnină! Pot să te întreb, draga mea domnişoară, de unde ai 
flacoanele astea mortale? Începu să examineze conţinutul 
cutiei de tablă. 

Barbara se uită cu dezgust la suavul italian. 

— Pradă de război, răspunse ea scurt, cu un zâmbet încordat. 

Ridicându-se neliniştită, Caroline Amory se apropie de dr. 
Carelli. 

— Nu sunt chiar otravă, nu-i aşa, doctore? Adică, nu pot face 
rău nimănui, nu-i aşa? Cutia asta e în casă de ani de zile. În 
mod sigur este inofensivă, nu-i aşa? 

Carelli răspunse sec: 

— Cu mica provizie pe care o aveţi aici, aş spune că, aţi 
putea omorî, în mare, doisprezece oameni puternici. Nu ştiu 
ce consideraţi dumneavoastră dăunător. 

— Oh, Doamne Sfinte! Icni îngrozită domnişoara Amory şi se 
întoarse la scaunul ei şi se aşeză greoaie. 

— Iată, de exemplu, continuă Carelli adresânde-se tuturor. 


Luă un flacon şi citi de pe etichetă. „Clorhidrat de sticnină; o 
şaisprezecime de gram.” Şapte sau opt tablete din acestea mici 
şi aţi avea parte de o moarte foarte neplăcută. Şi un mod 
extrem de dureros de a părăsi lumea asta. Luă un alt flacon. 
Sulfat de atropină. Ei bine, otrăvirea cu atropină este uneori 
greu de deosebit de otrăvirea cu ptomaină. Şi asta e o moarte 
foarte dureroasă. 

Puse la loc cele două flacoane şi scoase altul. 

— Şi-acum aici, continuă el vorbind acum foarte rar şi 
deliberat, aici avem hidrobromură de scopolamină, o sutime 
de gram. Nu sună a fi prea puternică, nu-i aşa? Totuşi, vă 
asigur că nu trebuie să înghiţiţi decât o jumătate din 
pastiluţele astea albe din flacon, şi... Gata! N-ar fi deloc 
dureros, absolut de loc. Doar un somn rapid şi fără vise, dar 
un somn din care nu te mai trezeşti. 

Se duse la Lucia şi îi întinse flaconul, parcă invitând-o să-l 
examineze. Zâmbetul de pe faţa sa nu se regăsea şi în ochii 
lui. 

Lucia se uită lung la flacon, de parcă era fascinată de el. 
Întinzând mâna, vorbi cu un glas care suna ca hipnotizat. 

— Un somn rapid şi fără vise... Murmură ea. 

În loc să-i dea flaconul, dr. Carelli se uită la Caroline Amory 
cu o privire aproape întrebătoare. Aceasta se cutremură şi 
păru nenorocită, dar nu spuse nimic. Ridicând din umeri, 
Carelli se îndepărtă de Lucia. 

Uşa dinspre hol se deschise şi intră Richard Amory. Fără să 
vorbească, se duse la birou şi se aşeză. Fu urmat în cameră de 
Tredwell care ducea o tavă pe care se afla o carafă cu cafea, 
ceşti şi farfurioare. Punâd tava pe masa de cafea, Tredwell ieşi 
din încăpere în timp ce Lucia se ridică să toarne cafeaua. 

Barbara se duse la Lucia, luă de pe tavă două ceşti de cafea, 
apoi se duse la Richard şi îi oferi o ceaşcă, cealaltă oprind-o 
pentru ea. Între timp, dr. Carelli băgă înapoi flacoanele în 
cutia de tablă de pe masa din mijlocul camerei. 

— Ştii, doctore, îi spuse domnişoara Amory, m-ai făcut să mă 
trecă fiorii cu discuţia dumitale despre somnul fără vise şi 
morţile neplăcute. Îmi închipui că, italian cum eşti, ştii multe 


lucruri despre otrăvuri, nu-i aşa? 

— Draga mea doamnă, râse Carelli, nu e extrem de nedrept 
ce spuneţi dumneavoastră, non sequitur! De ce ar şti un italian 
mai multe despre otrăvuri decât un englez? Am auzit 
spunându-se că otrava este mai degrabă arma femeii, nu a 
bărbatului. Poate ar trebui să vă întreb... Ah, dar probabil, 
dragă doamnă, vă gândiţi la o italiancă, nu? Poate eraţi pe 
cale să menţionaţi o anumită Borgia, nu-i aşa? 

Luă o ceaşcă de cafea de la Lucia şi i-o duse domnişoarei 
Amory, apoi se întoarse să îşi ia şi el una. 

— Lucreția Borgia — făptura aceea îngrozitoare! Da, bănuiesc 
că la ea mă gândeam, recunoscu domnişoara Amory. Când 
eram copil, aveam coşmaruri cu ea, să ştii. Mi-o imaginam 
foarte palidă, dar înaltă, cu părul negru precum cărbunele, 
exact ca draga noastră Lucia. 

Dr. Carelli se apropie cu zaharniţa de domnişoara Amory. Ea 
clătină din cap în semn de refuz, şi el duse bolul pe masa de 
cafea. Richard Amory îşi lăsă jos cafeaua, luă de pe birou o 
revistă şi începu să o răsfoiască, în timp ce mătuşa lui 
dezvolta tema Borgia. 

— Da, aveam coşmaruri îngrozitoare, spunea domnişoara 
Amory. Se făcea că eram singurul copil într-o cameră plină de 
adulţi, şi toţi beau cafea din cupe foarte sofisticate. Apoi 
această femeie superbă — acum că stau să mă gândesc semeni 
fantastic de bine cu ea, Lucia dragă — se apropia de mine şi mă 
obliga să beau dintr-o cupă. I-aş fi putut spune prin zâmbet, 
cumva, că n-ar trebui să beau, dar ştiam că n-am să pot să o 
refuz. Mă hipnotiza, cumva, să beau, şi apoi începeam să simt 
o senzaţie îngrozitoare de arsură pe gât, şi mă pomeneam 
luptându-mă să respir. Iar apoi, desigur, mă trezeam. 

Dr. Carelli se dusese aproape de Lucia. Stând în faţa ei, se 
înclină ironic. 

— Draga mea Lucreția Borgia, ai milă de noi. 

Lucia nu reacţionă la gluma lui Carelli. Părea că nu-l auzise. 
Zâmbind pentru sine, dr. Carelli se îndepărtă de Lucia, îşi bău 
cafeaua şi puse ceaşca în mijlocul mesei. Terminându-şi 
cafeaua rapid, Barbara păru să-şi dea seama că se cerea o 


schimbare de atmosferă. 

— Ce ziceţi de o melodie? Sugeră ea îndreptându-se spre 
gramofon. Ei, ce să punem? E aici un disc minunat pe care l- 
am cumpărat zilele trecute la Londra. Începu să cânte, 
însoţindu-şi cuvintele cu o mişcare de dans. „Ikey, oh, Crikey, 
ce ai pe tine?” Sau ce mai e aici? 

— Oh, Barbara dragă, nu cântecul acela vulgar, o imploră 
domnişoara Amory venind spre ea şi ajutând-o să se uite 
printre plăcile de gramofon. Dacă trebuie să ascultăm muzică, 
sunt aici nişte cântece minunate de John Melormack. Sau, ce 
zici de „Oraşul sfânt”! 

— Nu mai ţin minte numele sopranei. Sau, de ce nu acest 
disc frumos cu Melba? Oh, da, uite aici Largo a lui Händel. 

— Oh, mătuşă Caroline! Nu ne putem înveseli cu Largo a lui 
Händel. Dacă vrei muzică clasică, există aici nişte opere 
italiene. Vino, dr. Carelli, acesta ar trebui să fie domeniul 
dumitale! Vino şi ajută-ne să alegem! 

Carelli veni lângă Barbara, ca şi domnişoara Amory şi 
începură toţi trei să aleagă din teancul de discuri. Richard 
părea acum captivat de revista lui. 

Lucia se ridică, porni agale şi aparent fără ţintă spre masa 
din mijloc, şi se uită la cutia de tablă. Apoi, având grijă să se 
asigure că ceilalţi nu observau, scoase un flacon din cutie şi 
citi eticheta „Hidrobromură de scopolamină”. Deschizând 
flaconul, vărsă în palmă aproape toate tabletele din el. În timp 
ce făcea asta, uşa biroului lui sir Claud se deschise şi în prag 
apăru Edward Raynor, secretarul lui sir Claud. Neobservat de 
Lucia, acesta o urmări cum punea la loc în cutie flaconul şi 
apoi se îndrepta spre masa de cafea. 

În acel moment, din birou se auzi glasul lui sir Claud. 
Cuvintele erau nedesluşite, dar Raynor, întorcându-se să-i 
răspundă, spuse: 

— Da, desigur, sir Claud. Vă aduc imediat cafeaua! 

Secretarul era pe cale să intre în bibliotecă, dar glasul lui sir 
Claud îl opri în loc. 

— Şi cum e cu scrisoarea către Marshall's? 

— A plecat cu poşta de după-amiază, sir Claud, răspunse 


secretarul. 

— Dar, Raynor, ţi-am spus... Oh, întoarce-te aici, omule! 
Tună sir Claud din biroul lui. 

— Îmi pare rău, domnule, spuse Raynor retrăgându-se din 
prag spre a se alătura lui sir Claud Armory în birou. 

Lucia, care se întoarse să se uite la secretar la auzul glasului 
acestuia, păru să nu îşi dea seama că el îi urmărise mişcările. 
Întorcându-se cu spatele la Richard, dădu drumul tabletelor pe 
care le ţinea în mână în una din ceştile de cafea de pe masă, şi 
se îndepărtă către banchetă. Gramofonul prinse brusc viaţă cu 
un foxtrot rapid. Richard Amory lăsă revista, îşi bău repede 
cafeaua, puse ceaşca în mijlocul mesei şi se duse la soţia lui. 

— Am să urmez spusele tale. M-am hotărât. Vom pleca 
împreună. 

Lucia îl privi mirată. 

— Richard, spuse ea slab, chiar vorbeşti serios? Putem pleca 
de aici? Dar parcă spuneai... Cum e cu asta... De unde o să 
avem bani? 

— Întotdeauna există căi de a obţine bani, spuse sumbru 
Richard. 

În glasul Luciei se citi o notă de panică în timp ce întrebă: 

— Ce vrei să spui? 

— Vreau să spun că atunci când un bărbat ţine la o femeie la 
fel de mult cât ţin eu la tine, va face orice. Orice! 

— Nu mă măguleşte să te aud spunând asta, răspunse Lucia. 
Asta îmi spune doar că încă nu ai încredere în mine, că tu 
crezi că trebuie să-mi cumperi dragostea cu... 

Se întrerupse şi se uită în jur, în timp ce uşa biroului se 
deschise şi reapăru Edward Raynor. Raynor se duse la masă şi 
luă o ceaşcă de cafea. Lucia îşi schimbă locul pe banchetă, 
mutându-se la unul din capetele ei. Richard se dusese posac 
înspre şemineu şi se uita fix în focul reaprins. 

Barbara, începând să danseze singură, se uită la vărul ei 
parcă întrebându-se dacă să-l invite sau nu la dans. Dar, 
aparent descurajată de expresia lui împietrită, se întoarse spre 
Raynor. 

— Dansezi, domnule Raynor? 


— Cu mare plăcere, domnişoară Amory. Doar o clipă, să-i 
duc lui sir Claud cafeaua. 

Lucia se ridică brusc de pe banchetă. 

— Domnule Raynor, spuse ea repede, aceea nu e cafeaua lui 
sir Claud. Ai luat altă ceaşcă. 

— Adevărat? Îmi pare tare rău. 

Lucia luă altă ceaşcă de pe masă şi i-o întinse lui Raynor. 
Schimbară cafelele. 

— Asta e cafeaua lui sir Claud, spuse ea înmânându-i cafeaua 
lui Raynor. Zâmbind enigmatic, puse ceaşca luată de la 
Raynor pe masa de cafea şi se întoarse la banchetă, 
întorcându-se cu spatele la Lucia, secretarul scoase din 
buzunar nişte tablete şi le dădu drumul în ceaşca pe care o 
ţinea. În timp ce se îndrepta spre uşa biroului, Barbara îl 
abordă. 

— Dansează cu mine, domnule Raynor, îl rugă ea cu un 
zâmbet cuceritor L-aş sili pe dr. Carelli s-o facă, numai că văd 
că moare de dorinţă să danseze cu Lucia. 

În timp ce Raynor ezită, se apropie Richard Amory. 

— Ar fi bine să-i cedezi, Raynor, îl sfătui el. Toţi o fac, până 
la urmă. Hai, dă-mi cafeaua mie. I-o duc eu tatei. 

Cu reţinere, Raynor dădu cafeaua. Întorcându-se să plece, 
Richard se opri un moment, apoi intră în biroul lui sir Claud. 
După ce întoarse discul pe partea cealaltă, Barbara şi Edward 
Raynor se angajară într-un vals lent. Dr. Carelli îi urmări 
câteva clipe cu un zâmbet îngăduitor, se apropie de Lucia 
care, cu o expresie puternică de respingere, stătea încă pe 
banchetă. 

Carelli i se adresă. 

— A fost cât se poate de amabil din partea domnişoarei 
Amory să-mi permită să-mi petrec weekend-ul aici. 

Lucia ridică ochii spre el. Preţ de câteva secunde nu vorbi, 
dar, în cele din urmă, spuse: 

— Este cea mai amabilă făptură. 

— lar casa asta este fermecătoare, continuă Carelli trecând 
în spatele banchetei. Trebuie să mi-o arăţi într-o bună zi de la 
un capăt la altul. Mă interesează enorm arhitectura acestei 


perioade. 

În timp ce el vorbea, Richard Amory ieşi din birou. 
Ignorându-şi soţia şi pe Carelli, se duse direct la cutia de 
medicamente de pe masa din mijloc şi începu să-i pună în 
ordine conţinutul. 

— Domnişoara Amory îţi poate spune despre casa asta mai 
multe decât pot să-ţi zic eu, îi spuse Lucia lui Carelli. Eu nu 
ştiu mare lucru. 

Uitându-se în jur şi văzând că Richard Amory era ocupat cu 
medicamentele, că Edward Raynor şi Barbara mai dansau încă 
în celălalt capăt al camerei şi că domnişoara Amory părea să fi 
aţipit, Carelli veni în faţa banchetei şi se aşeză lângă Lucia. Cu 
un glas jos, poruncitor, întrebă: 

— Ai făcut ce ţi-am cerut? 

Cu un glas şi mai scăzut, aproape de şoaptă, Lucia spuse cu 
disperare: 

— N-ai pic de milă? 

— Ai făcut ce ţi-am spus? Întrebă şi mai insistent Carelli. 

— Eu... Eu începu Lucia, dar se opri şi, ridicându-se, se 
întoarse brusc şi porni ţeapănă spre uşa care dădea în hol. 
Apăsând clanţa, descoperi că uşa nu se deschidea. 

— Ceva nu e în regulă cu uşa asta! Exclamă ea întorcându-se 
cu faţa la ceilalţi. Nu pot s-o deschid... 

— Ce e? Strigă Barbara, valsând cu Raynor. 

— Nu pot să deschid uşa asta, repetă Lucia. 

Barbara şi Raynord se opriră din dans şi se duseră la uşă. 
Richard Amory opri gramofonul, apoi li se alătură. Încercară 
pe rând să deschidă uşa, fără succes, urmăriţi de domnişoara 
Amory care se trezise dar nu se ridicase şi de dr. Carelli care 
stătea în picioare lângă bibliotecă. 

Neobservat de niciunul dintre cei prezenţi, sir Claud ieşi din 
birou cu ceaşca de cafea în mână, şi rămase o clipă în loc 
uitându-se la grupul adunat lângă uşa dinspre hol. 

— Ce chestie extraordinară! Exclamă Raynor abandonând 
încercarea de a deschide uşa şi întorcându-se spre ceilalţi. 
Pare să se fi înţepenit, cumva. 

Glasul lui sir Claud traversă încăperea, făcându-i pe toţi să 


tresară. 

— Nu, nu s-a înțepenit. E încuiată. E încuiată pe dinafară. 

Sora lui se ridică şi se apropie de el. Vru să vorbească, dar el 
o opri. 

— A fost încuiată din ordinul meu, Caroline, spuse el. 

Cu toţi ochii aţintiţi asupra lui, sir Claud traversă camera 
până la masa de cafea, luă un cub de zahăr din zaharniţă şi îl 
puse în ceaşca lui. 

— Vreau să vă spun ceva tuturor, anunţă el. Richard, vrei să 
fii bun şi să-l suni pe Tredwell? 

Fiul său păru că vrea să spună ceva, totuşi, după o scurtă 
pauză se duse spre şemineu şi apăsă un buton din perete. 

— Vă sugerez să luaţi loc, continuă sir Claud, arătând cu 
mâna scaunele. 

Dr. Carelli, ridicând din sprâncene, se duse şi se aşeză pe 
scaunul fără spetează. Caroline Amory şi Barbara luară loc pe 
banchetă, Edward Raynor şi Lucia pe scaune, iar Richard 
Amory preferă să stea în picioare în faţa şemineului. 

După ce toţi se instalară confortabil, sir Claud mută fotoliul 
astfel încât să-i poată vedea bine şi se aşeză. Uşa din stânga se 
deschise şi intră Tredwell. 

— Aţi sunat, sir Claud? 

— Da, Tredwell. Ai sunat la numărul pe care ţi l-am dat? 

— Da, domnule. 

— Răspunsul a fost mulţumitor? 

— Absolut mulţumitor, domnule. 

— Maşina a plecat la gară? 

— Da, domnule. Maşina a fost trimisă la tren. 

— Prea bine, Tredwell, spuse sir Claud. Acum poţi să încui la 
loc. 

— Da, domnule, spuse Tredwell şi se retrase. 

După ce valetul închise uşa în urma sa, se auzi zgomotul 
cheii răsucite în broască. 

— Claud, exclamă domnişoara Amory, ce îşi închipuie 
Tredwell... 

— Tredwell acţionează în baza instrucţiunilor mele, 
Caroline, o întrerupse tăios sir Claud. 


Richard Amory i se adresă tatălui său cu răceală. 

— Pot să întreb ce înseamnă toate astea? 

— Tocmai vreau să explic, spuse sir Claud. Vă rog să mă 
ascultați cu calm, toţi. După cum vă daţi seama, uşile astea 
două care dau în hol sunt încuiate pe dinafară. Din biroul meu 
nu se poate ieşi decât prin această cameră. Uşile glasvandului 
sunt şi ele încuiate. Se răsuci spre Carelli, explicând ca o 
paranteză: încuiate printr-un dispozitiv inventat de mine, de 
care familia mea ştie, dar pe care nu ştie să îl manevreze. 
Adresându-se din nou tuturor, sir Claud continuă: Locul ăsta e 
o cursă de şobolani. Se uită la ceas. Acum este nouă fără zece. 
La nouă şi câteva minute va sosi prinzătorul de şobolani. 

— Prinzătorul de şobolani? Chipul lui Richard Amory era 
întruchiparea perplexităţii. 

— Un detectiv, explică renumitul savant, sorbind din cafea. 

CAPITOLUL V 

Anunţul lui sir Claud fu primit cu consternare. Lucia scoase 
un strigăt înăbuşit, iar soţul ei se uită atent la ea. Domnişoara 
Amory scoase un țipăt ascuţit, Barbara exclamă „Drace!”, iar 
Edward Raynor rosti un ineficace „Zău aşa, sir Claud!” Doar 
dr. Carelli rămase netulburat. 

Sir Claud stătea în fotoliu, ţinând în mâna dreaptă ceaşca de 
cafea şi în stânga farfurioara. 

— Se pare că mi-a reuşit micul efect, spuse el cu satisfacţie. 
Terminându-şi cafeaua, puse ceaşca şi farfurioara pe masă cu 
o grimasă. În seara asta cafeaua e neobişnuit de amară, se 
plânse el. 

Chipul surorii sale înregistră o anumită expresie de supărare 
la vorbele lui privitoare la cafea, pe care le luă ca pe o critică 
directă la adresa felului în care se ocupa ea de gospodărie. Fu 
pe cale să spună ceva, dar Richard Amory i-o luă înainte. 

— Care detectiv? Întrebă el. 

— Se numeşte Hercule Poirot, răspunse sir Claud. E belgian. 

— Dar de ce? Insistă Richard. De ce l-ai chemat? 

— Bună întrebare, spuse tatăl lui cu un rânjet deloc plăcut. 
Acum am ajuns la obiect. De câtva timp, după cum cei mai 
mulţi din voi ştiu, mă ocup de cercetarea atomică. Am 


descoperit un nou explozibil. Forţa lui este atât de mare încât 
tot ce s-a încercat până acum pe această linie pare o joacă de 
copii pe lângă el. Cei mai mulţi din voi ştiu deja. 

Carelli se ridică repede. 

— Eu nu ştiu, spuse el nerăbdător. Mă interesează foarte 
mult să aud asta. 

— Chiar aşa, dr. Carelli? Întreabă sir Claud cu o nuanţă 
ciudată în glas, iar Carelli, oarecum stânjenit, se aşeză la loc. 

— Cum spuneam, continuă sir Claud, forţa Amoritului, aşa l- 
am numit, este atât de mare încât, unde explozibilele de până 
acum omorau mii, acum putem omorî sute de mii. 

— Ce groaznic! Exclamă Lucia, cutremurându-se. 

Socrul ei spuse cu un zâmbet subţire: 

— Draga mea Lucia, adevărul nu e niciodată groaznic, doar 
interesant. 

— Dar de ce ne spui toate astea? Întrebă Richard. 

— Pentru că, de câtva timp, am motive să cred că cineva din 
casa asta încearcă să fure formula Amoritului. L-am rugat pe 
monsieur Poirot să vină mâine la noi la cină, şi la întoarcere la 
Londra, luni, să ia formula cu el şi să o predea personal unui 
oficial de la Ministerul Apărării. 

— Dar, Claud, e absurd! Protestă Caroline Amory. E extrem 
de jignitor pentru noi toţi. Doar nu bănuieşti în mod serios... 

— N-am terminat, Caroline, o întrerupse fratele ei. Şi te 
asigur că nu e nimic absurd în ceea ce spun. Repet, îl 
invitasem pe Hercule Poirot să vină mâine la cină, dar a 
trebuit să-mi schimb planurile şi l-am rugat pe monsieur 
Poirot să vină de la Londra în seara asta. Am întreprins acest 
pas pentru că... 

Sir Claud se opri. Când reluă discursul, vorbi mai rar, mai 
apăsat. 

— Pentru că, repetă el, formula, scrisă pe o filă obişnuită de 
carnet şi introdusă într-un plic lung, a fost furată din seiful din 
biroul meu în seara asta, cu câtva timp înainte de cină. A fost 
furată de cineva din această cameră! 

— Poftim? Din seif? Imposibil! Exclamă Edward Raynor. 

Bolboroseala de glasuri nu îl incluse şi pe al lui Carelli, care 


rămăsese aşezat, cu o expresie îngândurată pe faţă. Mâna 
ridicată de sir Claud îi reduse şi pe ceilalţi la tăcere. 

— Îmi este în obicei să fiu sigur pe faptele mele, continuă sir 
Claud. La şapte şi douăzeci de minute fix, am pus formula în 
seif. În timp ce părăseam biroul, a intrat Raynor. 

Roşind fie de jenă, fie de mânie, secretarul începu: 

— Zău, sir Claud, trebuie să protestez... 

Sir Claud îl întrerupse. 

— Raynor a rămas în birou, şi se afla încă acolo, lucrând, 
când în uşă a apărut dr. Carelli. După ce l-a salutat, Raynor l-a 
lăsat pe Carelli în birou şi a plecat s-o anunţe pe Lucia... 

— Protestez... Eu..., începu Carelli, dar sir Claud ridică din 
nou mâna cerând tăcere şi continuă: 

— Raynor, totuşi, n-a trecut de uşa acestei camere când s-a 
întâlnit cu sora mea Caroline şi cu Barbara. Toţi trei au rămas 
în această cameră şi dr. Carelli li s-a alăturat. Caroline şi 
Barbara au fost singurele din grup care nu au intrat în birou. 

Barbara se uită la mătuşa ei, apoi i se adresă lui sir Claud. 

— Mă tem că informaţiile tale privitor la mişcările noastre 
nu sunt absolut corecte, unchiule Claud, spuse ea. Eu nu pot fi 
exclusă de pe lista suspecţilor. Îţi aminteşti, mătuşă Caroline? 
M-ai trimis în birou să caut o andrea pe care spuneai că ai 
rătăcit-o. Te întrebai dacă nu cumva era acolo. 

Ignorând întreruperea nepoatei sale, savantul continuă: 

— Apoi a venit Richard, el s-a dus în birou singur şi a rămas 
acolo câteva minute. 

— Doamne Sfinte! Exclamă Richard. Zău, tată, doar nu 
bănuieşti că eu ţi-aş fi furat blestemata aia de formulă, nu-i 
aşa? 

Uitându-se fix la fiul său, sir Claud răspunse cu înţeles: 

— Bucata aia de hârtie valora o mulţime de bani. 

— Înţeleg. Fiul lui îi susţinu privirea. Iar eu sunt înglodat în 
datorii. Asta vrei să spui, nu-i aşa? 

Sir Claud nu-i răspunse. Îşi plimbă privirea peste ceilalţi şi 
continuă: 

— După cum vă spuneam, Richard a rămas în birou câteva 
minute. A reapărut în cameră când intra Lucia. Câteva minute 


mai târziu, când s-a anunţat cina, Lucia nu mai era cu noi. Am 
găsit-o în birou, lângă seif. 

— Tată! Exclamă Richard ducându-se la soţia sa şi 
petrecându-şi protector braţul după umerii ei. 

— Repet, stătea lângă seif, insistă sir Claud. Părea foarte 
agitată, şi când am întrebat-o ce se întâmpla cu ea, mi-a spus 
că nu se simţea bine. I-am sugerat că un pahar de vin i-ar fi 
făcut bine. Totuşi, ea m-a asigurat că îi trecuse, că nu mai 
avea nimic, şi apoi a plecat de lângă mine şi s-a dus la ceilalţi. 
În loc s-o urmez imediat pe Lucia în sufragerie, am rămas la 
masa mea de lucru. Nu ştiu de ce, dar ceva m-a îndemnat să 
mă uit în seif. Plicul cu formula dispăruse. 

Urmă o pauză. Nimeni nu vorbi. Fiecare părea să înceapă să 
înţeleagă gravitatea situaţiei. Apoi Richard întrebă: 

— Cum ai adunat informaţiile astea cu privire la. Mişcările 
noastre, tată? 

— Gândindu-mă, fireşte, răspunse sir Claud. Prin observaţii 
şi deducţii. Prin ceea ce am văzut cu ochii mei şi prin ce am 
aflat chestionându-l pe Tredwell. 

— Observ că nu i-ai inclus printre suspecţii tăi pe Tredwell 
sau pe vreunul din ceilalţi servitori, Claud, spuse arţăgoasă 
Caroline Amory. Numai pe cei din familia ta. 

— Familia mea... Şi oaspetele nostru, o corectă fratele ei. 
Aşa e, Caroline. Spre satisfacția mea, am ajuns la concluzia că 
nici Tredwell nici vreun alt servitor nu a fost în biroul meu în 
timpul scurt de când am pus formula în seif şi când l-am 
deschis din nou şi am constatat că a dispărut. 

Se uită la fiecare pe rând, apoi adăugă: 

— Sper că situaţia vă este limpede tuturor. Indiferent cine a 
luat formula, trebuie că o mai are încă. De când ne-am întors 
aici după cină, sufrageria a fost perchiziţionată în 
amănunţime. Tredwell m-ar fi informat dacă foaia de hârtie ar 
fi fost găsită acolo şi, după cum vă daţi seama, am avut grijă 
ca nimeni să nu aibă posibilitatea de a părăsi această cameră. 

Timp de câteva momente domni o tăcere încordată, 
destrămată apoi de dr. Carelli care întrebă politicos: 

— Propuneţi, aşadar, să fim percheziţionaţi, sir Claud? 


— Nu asta e propunerea mea, răspunse sir Claud uitându-se 
la ceas. Acum e nouă fără două minute. Hercule Poirot va fi 
sosit în Market Cleve, unde este aşteptat. La nouă fix, 
Tredwell a primit ordin să stingă luminile de la panoul 
principal din pivniţă. Timp de un minut, şi numai unul, vom fi 
complet pe întuneric în această cameră. Când luminile se vor 
reaprinde, problema nu va mai fi în mâna mea. Hercule Poirot 
va fi aici în scurt timp, şi el va prelua acest caz. Dar dacă, sub 
acoperirea întunericului, formula e pusă aici — sir Claud bătu 
cu palma în masă — atunci am să-l informez pe monsieur 
Poirot că am făcut o greşeală şi că nu mai am nevoie de 
serviciile lui. 

— E o propunere revoltătoare! Declară cu aprindere Richard. 
Se uită la ceilalţi. Eu spun să fim toţi percheziţionaţi. Eu în 
mod sigur doresc să fiu percheziţionat. 

— Şi eu, fireşte, se grăbi Edward Raynor să anunţe. 

Richard Amory se uită ţintă la dr. Carelli. Italianul zâmbi şi 
ridică din umeri. 

— Şi eu. 

Privirea lui Richard se muta la mătuşa lui. 

— Foarte bine, dacă trebuie, trebuie, bombăni domnişoara 
Amory. 

— Lucia? Întreabă Richard întorcându-se către soţia lui. 

— Nu, nu, Richard, răspunse pe nerăsuflate Lucia. Planul 
tatălui tău e cel mai bun. 

Richard o privi o clipă în tăcere. 

— Ei bine, Richard? Întreabă sir Claud. 

Richard oftă din greu, apoi spuse: 

— Prea bine, de acord. Se uită la verişoara lui Barbara, care 
făcu un semn de aprobare. 

Sir Claud se rezemă istovit de speteaza fotoliului şi rosti 
încet, tărăgănat: 

— Mai simt încă în gură gustul cafelei ăleia. 

După aceste cuvinte, căscă. 

Ceasul de pe poliţă începu să bată, şi toţi îl ascultară în 
tăcere. Sir Claud se întoarse încetişor în fotoliu şi se uită fix la 
fiul său. O dată cu ultima bătaie, la nouă fix, lumina se stinse 


brusc şi camera fu cufundată în întuneric. 

Se auziră câteva icnete şi exclamaţii înăbuşite venite din 
partea femeilor, apoi glasul domnişoarei Amory răsună cu 
claritate. 

— Puțin îmi pasă de toate astea. 

— Taci, mătuşă Caroline, îi ordonă Barbara. Încerc să ascult. 

Timp de câteva secunde domni o tăcere absolută, urmată de 
zgomotul unei respiraţii greoaie şi apoi un foşnet de hârtie. 
Iarăşi tăcere, după care auziră cu toţii un fel de clic metalic, 
zgomotul a ceva sfâşiat, şi un bufnet puternic, care în mod 
sigur trebuie să fi fost de la un scaun răsturnat. 

Brusc, Lucia ţipă: 

— Sir Claud! Sir Claud! Nu pot să suport! Vreau lumină! 
Cineva, vă rog! 

Camera rămase în beznă. Se auzi un icnet ascuţit, iar apoi o 
bătaie puternică în uşa dinspre hol. Lucia ţipă din nou. Parcă 
în semn de răspuns, lumina se aprinse. 

Richard stătea acum lângă uşă, aparent incapabil să se 
hotărască dacă să încerce sau nu să o deschidă. Edward 
Raynor stătea în picioare lângă scaunul său, care se 
răsturnase. Lucia stătea rezemată în scaunul ei, de parcă era 
pe cale să leşine. 

Sir Claud stătea absolut nemişcat în fotoliul său, cu ochii 
închişi. Secretarul lui arătă deodată masa de lângă şeful lui. 

— Priviţi! Exclamă el. Formula! 

Pe masa de lângă sir Claud se afla un plic lung, de genul 
descris mai devreme de acesta. 

— Slavă Domnului! Strigă Lucia. Slavă Domnului! 

O altă bătaie în uşa care se deschise încetişor. Ochii tuturor 
erau acum aţintiţi asupra ei, în timp ce Tredwell introducea 
un străin, după care se retrase. 

Grupul se uită lung la străin. 

În faţa ochilor aveau un omuleţ cu un aspect ieşit din comun, 
nu mai înalt de un metru şaizeci, cu o ţinută plină de 
demnitate. Capul lui avea exact forma unui ou, şi şi-l ţinea 
uşor înclinat, ca un terrier întrebător. Avea o mustață ţeapănă 
şi milităroasă, şi era foarte îngrijit îmbrăcat. 


— Hercule Poirot, la ordinele dumneavoastră, spuse străinul 
şi se înclină. 

Richard Amory dădu mâna cu el. 

— Sir Claud? Întreabă Poirot. Ah, nu, dumneata eşti prea 
tânăr, fireşte. Fiul lui, poate? Trecu pe lângă Richard spre 
mijlocul camerei. În spatele lui, un alt bărbat, înalt, între două 
vârste şi cu carură milităroasă, intrase neobservat. Când 
ajunse lângă Poirot, detectivul anunţă: Colegul meu, căpitanul 
Hastings. 

— Ce cameră încântătoare! Spuse Hastings în timp ce dădea 
mâna cu Richard Amory. 

Richard se întoarse iar către Poirot. 

— Îmi pare rău, monsieur Poirot, dar mă tem că v-am adus 
aici dintr-o neînțelegere. Nu mai e nevoie de serviciile 
dumneavoastră. 

— Serios? Întrebă Poirot. 

— Da, îmi pare rău, continuă Richard. Păcat că v-am făcut să 
bateti atâta drum de pomană. Bineînţeles, onorariul 
dumneavoastră... Şi cheltuielile... Adică. Ăă. Cu asta nici o 
problemă, desigur... 

— Înţeleg perfect, spuse Poirot, dar deocamdată nu mă 
interesează nici onorariul, nici cheltuielile. 

— Nu? Atunci ce... Ăă...? 

— Ce mă interesează, domnule Amory? Am să-ţi spun. E 
doar un mic aspect, fără importanţă, desigur. Dar tatăl 
dumitale a fost cel care m-a chemat aici. De ce nu îmi spune el 
să plec? 

— Oh, bineînţeles. Îmi cer scuze, spuse Richard întorcându- 
se către sir Claud. Tată, vrei să-i spui tu, te rog, lui monsieur 
Poirot că nu mai avem nevoie de serviciile dumnealui? 

Sir Claud nu răspunse. 

— Tată! Exclamă Richard apropiindu-se repede de fotoliul 
lui sir Claud. Se aplecă asupra tatălui său, apoi se răsuci 
înnebunit. Dr. Carelli! Strigă el. 

Domnişoara Amory se ridică, albă la faţă. Carelli veni repede 
la sir Claud şi îi luă pulsul. Încruntându-se, puse mâna pe 
pieptul lui sir Claud, în dreptul inimii, apoi clătină din cap. 


Poirot se apropie încet de fotoliu şi se uită la trupul nemişcat 
al savantului. 

— Daa... Mă tem..., murmură el ca pentru sine, tare mă 
tem.. 

— De ce vă temeţi? Întrebă Barbara venind către el. 

Poirot se uită la ea. 

— Mă tem că sir Claud a trimis prea târziu după mine, 
mademoisele. 

CAPITOLUL VI 

Afirmația lui Hercule Poirot fu urmată de o tăcere 
monumentală. Dr. Carelli continuă să-l examineze pe sir Claud 
timp de câteva momente, apoi se îndreptă şi se întoarse către 
ceilalţi. 

— Mă tem că tatăl dumitale e mort, îi spuse el lui Richard 
Amory. 

Richard se uită la el cu neîncredere, de parcă nu era în stare 
să priceapă vorbele italianului. 

— Doamne... Ce-a fost? Infarct? Întrebă el. 

— Aşa cred, răspunse Carelli oarecum cu îndoială. 

Barbara se apropie de mătuşa ei ca s-o liniştească, întrucât 
domnişoara Amory părea gata să leşine. Edward Raynor o 
ajută pe Barbara să o susţină pe domnişoara Amory, şoptind: 

— Presupun că tipul e doctor adevărat, nu? 

— Da, dar numai unul italian, murmură Barbara. Amândoi o 
aşezară pe domnişoara Amory pe un scaun. Auzind totuşi 
vorbele Barbarei, Poirot clătină cu forţă din cap. Apoi, 
mângâindu-şi mustaţa cu grijă, zâmbi şi spuse încetişor: 

— Eu, eu sunt detectiv — dar numai unul belgian. Cu toate 
acestea, mademoisele, noi, străinii, ajungem din când în când 
la răspunsul corect. 

Barbara păru o idee stânjenită. Ea şi Raynor continuară să 
discute câteva minute, dar Lucia se apropie de Poirot şi, 
luându-l de braţ, îl trase deoparte. 

— Monsieur Poirot, spuse ea pe nerăsuflate, trebuie să 
rămâneţi! Nu trebuie să-i lăsaţi să vă expedieze! 

Poirot o privi serios. Chipul îi rămase impasibil când o 
întrebă: 


— Să înţeleg că dumneata vrei să rămân, madame? 

— Da, da! Răspunse Lucia uitându-se neliniştită spre 
cadavrul lui sir Claud care stătea în poziţie şezândă în fotoliu. 
Ceva nu e în regulă cu toată povestea asta. Socrul meu stătea 
foarte bine cu inima. Avea o inimă perfectă, vă spun. Vă rog, 
monsieur Poirot, trebuie să descoperiţi ce s-a întâmplat. 

Dr. Carelli şi Richard Amory rămaseră în apropierea 
cadavrului lui sir Claud. Richard părea împietrit. 

— Te-aş sfătui, domnule Amory, să trimiţi după doctorul 
personal al tatălui dumitale, îi spuse Carelli. Presupun că are 
unul, nu-i aşa? 

Richard îşi reveni cu un efort. 

— Poftim? Oh, da. Dr. Graham. Tânărul Kenneth Graham. 
Are un cabinet în sat. De fapt, e cam topit după verişoara mea, 
Barbara. Adică... Scuză-mă, asta n-are importanţă, nu-i aşa? 
Uitându-se către Barbara, îi strigă: Care e numărul de telefon 
a lui Kenneth Graham? 

— Market Cleve cinci, îi spuse Barbara. 

Richard se duse la telefon, ridică receptorul şi ceru legătura 
cu numărul respectiv. În timp ce aştepta, amintindu-și de 
îndatoririle lui de secretar, Edward Raynor îl întrebă: 

— Crezi că ar trebui să chem maşina pentru monsieur 
Poirot? 

Poirot îşi întinse mâinile în lături a scuză, dădu să vorbească, 
dar Lucia îl opri. 

— Monsieur Poirot rămâne aici... la cererea mea, anunţă ea 
adresându-se tuturor celor de faţă. 

Cu receptorul încă la ureche, Richard se întoarse, uimit. 

— Ce vrei să spui? Îşi întrebă răspicat soţia. 

— Da, Richard, trebuie să rămână, insistă Lucia. Glasul ei 
sună aproape isteric. 

Domnişoara Amory ridică privirea consternată, Barbara şi 
Edward Raynor schimbară priviri îngrijorate, dr. Carelli se 
uită îngâdurat la trupul neînsufleţit al marelui savant, în timp 
ce Hastings, care examinase distrat cărţile din bibliotecă, se 
întoarse şi se uită la cei din încăpere. 

Richard era pe cale să răspundă la izbucnirea Luciei, când 


atenţia îi fu atrasă de receptorul pe care îl ţinea. 

— Oh, ce... Dr. Graham? Kennet, Richard Amory la telefon. 
Tatăl meu a avut un atac de cord. Poţi să vii imediat? Păi, de 
fapt, mă tem că nu se mai poate face nimic... Da, a murit... 
Nu... Aşa mă tem... Mulţumesc. Punând receptorul în furcă, 
traversă camera până la soţia lui şi, cu glasul coborât şi agitat, 
rosti: Lucia, eşti nebună? Ce ai făcut? Nu-ţi dai seama că 
trebuie să scăpăm de detectivul ăsta? 

Uluită, Lucia se ridică de pe scaun. 

— Ce vrei să spui? Întrebă ea. 

— N-ai auzit ce a spus tata? „Cafeaua era foarte amară”. 

La început Lucia păru să nu înţeleagă. 

— Cafeaua era foarte amară? Repetă ea. Se uită nedumerită 
la Richard o clipă, apoi scoase un strigăt de groază pe care şi-l 
înăbuşi repede. 

— Vezi? Acum înţelegi? Întrebă Richard. Coborându-şi glasul 
până la şoaptă, adăugă: A fost otrăvit. Şi evident, de un 
membru al familiei. Doar nu vrei un scandal răsunător, nu-i 
aşa? 

— Oh, Doamne! Murmură Lucia privind fix în faţa ei. Oh, 
Dumnezeule milostiv! 

Plecând de lângă ea, Richard se apropie de Poirot. 

— Monsieur Poirot... Începu el, apoi ezită. 

— M'sieur? Întrebă politicos Poirot. 

Hotărându-se, Richard continuă: 

— Monsieur Poirot, mă tem că nu înţeleg ce anume v-a rugat 
soţia mea să investigati. 

Poirot se gândi înainte de a răspunde. Apoi, zâmbind, spuse: 

— Să spunem, furtul unui document? Pentru asta mi-a spus 
mademoiselle — o arătă pe Barbara -— că am fost chemat. 

Aruncându-i Barbarei o privire de reproş, Richard spuse: 

— Documentul cu pricina a fost... Returnat. 

— Oare? Întrebă Poirot, zâmbetul lui devenind enigmatic. 
Sub privirile tuturor, micul detectiv se îndreptă spre masa din 
mijlocul camerei şi se uită la plicul care mai stătea încă pe ea, 
uitat în confuzia şi emoția generale provocate de descoperirea 
morţii lui sir Claud. 


— Ce vreţi să spuneţi? Întrebă Richard Amory. 

Poirot îşi răsuci teatral mustaţa şi îndepărtă cu grijă un fir de 
praf imaginar de pe mânecă. 

— E doar o idee de a mea... Fără îndoială nebunească, 
răspunse în cele din urmă micul detectiv. Vezi dumneata, 
zilele trecute cineva mi-a spus o istorioară extrem de 
amuzantă. Povestea sticlei goale... Fără nimic în ea. 

— Scuzaţi-mă, nu vă înţeleg, spuse Richard Amory. 

Ridicând plicul de pe masă, Poirot murmură: 

— Mă întreb... 

Se uită la Richard care îi luă plicul din mână şi se uită la el. 

— E gol! Exclamă Richard. Mototolind plicul, îl aruncă pe 
masă şi se uită cercetător la Lucia care se îndepărtă de el. 
Atunci, continuă el nesigur, presupun că trebuie să fim 
percheziţionaţi... Să.. 

Glasul i se stinse şi se uită înjur, parcă aşteptând să fie 
îndrumat. Privirile Barbarei şi mătuşii ei erau dezolate, a lui 
Edward Raynor indignată, iar a lui dr. Carelli inexpresivă. 
Lucia continuă să-i evite privirea. 

— De ce nu urmezi sfatul meu, monsieur? Sugeră Poirot. 
Aşteaptă mai întâi să vină doctorul. Ia spune-mi, unde dă uşa 
aia? Întrebă el arătând uşa biroului. 

— Acela e biroul tatălui meu. 

Poirot se duse la uşă, băgă capul pe ea şi se uită în birou, 
apoi se întoarse dând din cap mulţumit. 

— Înţeleg, murmură el, apoi i se adresă lui Richard: Eh bien, 
monsieur, nu mi se pare obligatoriu ca vreunul dintre 
dumneavoastră să rămână în camera asta dacă nu doreşte. 

Urmă un murmur general de uşurare. Dr. Carelli se mişcă 
primul. 

— Se înţelege, fireşte, anunţă Poirot uitându-se la italian, că 
nimeni nu trebuie să părăsească această casă. 

— Îmi iau eu răspunderea asta, declară Richard în timp ce 
Barbara şi Raynor ieşeau împreună, urmaţi de Carelli. 

Caroline Amory întârzie lângă fotoliul fratelui ei. 

— Sărmanul Claud! Murmură ea pentru sine. Dragul, 
sărmanul Claud... 


Poirot se apropie de ea. 

— Trebuie să aveţi curaj, mademoiselle. Aţi suferit un mare 
şoc, ştiu. 

Domnişoara Amory se uită la el cu lacrimi în ochi. 

— Mă bucur tare mult că i-am comandat bucătăresei să 
prepare în seara asta limbă de mare, spuse ea. Era una din 
mâncărurile preferate ale fratelui meu. 

Cu o tentativă curajoasă de a părea serios, Poirot răspunse: 

— Da, trebuie să fie o adevărată alinare pentru 
dumneavoastră, sunt convins. 

O conduse la uşă pe domnişoara Amory. Richard ieşi după 
mătuşa lui şi, după un moment de ezitare, ieşi repede şi Lucia. 
Poirot şi Hastings fură lăsaţi singuri cu cadavrul lui sir Claud. 

CAPITOLUL VII 

Imediat ce încăperea se goli, Hastings îl întrebă repede pe 
Poirot: 

— Ei bine, ce părere ai? 

— Te rog închide uşa, Hastings, fu singurul răspuns pe care îl 
primi. 

În timp ce prietenul lui îi îndeplinea rugămintea, Poirot 
clătină încetişor din cap şi se uită prin cameră. Se plimbă prin 
ea, aruncând câte o privire la mobilă şi uitându-se din când în 
când la podea. Brusc, se opri să examineze scaunul răsturnat, 
scaunul în care stătea Edward Raynor când se stinsese lumina. 
Poirot ridică de sub scaun un obiect mic. 

— Ce ai găsit? Întrebă Hastings. 

— O cheie, răspunse Poirot. Arată ca o cheie de seif. Am 
observat un seif în biroul lui sir Claud. Vrei să fii bun, 
Hastings, să încerci cheia asta şi să-mi spui dacă se potriveşte? 

Hastings luă cheia şi se duse cu ea în birou. Între timp, 
Poirot se apropie de cadavrul savantului şi, căutând în 
buzunarul de la pantaloni, scoase un mănunchi de chei pe 
care le examină atent. Hastings se întoarse informându-l că, 
într-adevăr, cheia se potrivea la seiful din birou. 

— Cred că pot ghici ce s-a întâmplat, continuă Hastings. Îmi 
închipui că sir Claud a scăpat-o şi... 

Se întrerupse, iar Poirot clătină din cap cu îndoială. 


— Nu, nu, mon ami, dă-mi cheia, te rog. 

Luă cheia de la Hastings şi o compară cu una din 
mănunchiul scos dim buzunarul mortului. Apoi, punând 
mănunchiul la loc în buzunar, ţinu sus cheia singură. 

— Ăsta este un duplicat, Hastings. Da, într-adevăr, făcut cu 
stângăcie, dar nu încape nici o îndoială că şi-a făcut treaba. 

Foarte surescitat, Hastings exclamă: 

— Atunci asta înseamnă că... 

Se opri la un gest de atenţionare a lui Poirot. Se auzi 
zgomotul unei chei răsucite în broasca uşii care ducea la holul 
din faţă şi scara către nivelele superioare ale casei. În timp ce 
cei doi se întoarseră încetişor, uşa se deschise şi în prag apăru 
Tredwell. 

— Vă rog să mă scuzaţi, domnule, spuse Tredwell intrând şi 
închizând uşa după el. Stăpânul mi-a spus să încui uşa aceasta, 
ca şi pe cealaltă, până la sosirea dumneavoastră. Stăpânul... 
Se opri la vederea trupului nemişcat al lui sir Claud. 

— Mă tem că stăpânul dumitale a murit, spuse Poirot. Pot să 
te întreb cum te cheamă? 

— Tredwell, domnule. Servitorul înaintă către birou, 
uitându-se la cadavrul stăpânului său. Vai de mine! Sărmanul 
sir Claud! Murmură el. Întorcându-se spre Poirot, adăugă: Vă 
rog să mă iertaţi, domnule, dar e un mare şoc. Pot să întreb 
cum s-a întâmplat? E... crimă? 

— De ce întrebi asta? 

Coborând glasul, valetul răspunse: 

— S-au întâmplat lucruri ciudate în seara asta, domnule. 

— Da? Poirot schimbă o privire cu Hastings. Povesteşte-ne 
despre aceste lucruri ciudate. 

— Păi, nu prea ştiu cu ce să încep, domnule. Cred... Cred că 
prima dată când am simţit că ceva nu era în regulă a fost când 
domnul italian a venit la ceai. 

— Domnul italian? 

— Dr. Carelli, domnule. 

— A venit la ceai pe neaşteptate? 

— Da, da, domnule, şi domnişoara Amory l-a invitat să 
rămână când a văzut că era prieten cu doamna Richard 


Amory. Dar dacă mă întrebaţi pe mine, domnule... 

— Da? 

— Sper că veţi înţelege, domnule, că nu am obiceiul să 
bârfesc familia. Dar văzând că stăpânul e mort... 

Se opri din nou şi Poirot îngână cu compătimire: 

— Da, înțeleg. Sunt sigur că erai foarte ataşat de stăpânul 
dumitale. Tredwell dădu din cap, şi Poirot continuă: Sir Claud 
m-a chemat aici ca să-mi spună ceva. Trebuie să-mi spui tot ce 
ştii. 

— Păi, atunci, după părerea mea, doamna Richard Amory nu 
voia ca domnul italian să rămână la cină. I-am văzut faţa când 
domnişoara Amory a făcut invitaţia. 

— Ce părere ai despre dr. Carelli? Întrebă Poirot. 

— Dr. Carelli nu e de-al nostru, răspunse valetul cu trufie. 

Neînţelegând remarca lui Tredwell, Poirot se uită întrebător 
la Hastings care se întoarse cu spatele pentru a-şi ascunde un 
zâmbet. Aruncându-i colegului său o privire de reproş, Poirot i 
se adresă din nou lui Tredwell. Înfăţişarea valetului rămase 
perfect serioasă. 

— Ţi s-a părut ceva ciudat în faptul că dr. Carelli a venit în 
această casă în felul în care a făcut-o? 

— Absolut, domnule. Venirea lui a fost nefirească, într-un 
fel. Iar după sosirea lui au început problemele. Mai întâi 
stăpânul mi-a spus să trimit după dumneavoastră, apoi mi-a 
dat ordin să închid uşile. Doamna Richard, de asemenea, n-a 
mai fost ea însăşi toată seara. A trebuit să plece de la masă. 
Domnul Richard a fost tare supărat din cauza asta. 

— Ah, a trebuit să plece de la masă? A venit în camera asta? 
Întrebă Poirot. 

— Da, domnule, răspunse Tredwell... 

Poirot se uită prin cameră. Ochii îi poposiră pe poşeta pe 
care Lucia o lăsase pe masă. 

— Văd că una din doamne şi-a uitat poşeta, spuse el, 
ridicând-o. 

Tredwell se apropie de el şi se uită la poşetă. 

— Este a doamnei Richard, domnule. 

— Da, continuă Hastings. Am văzut când a lăsat-o aici chiar 


înainte de a ieşi din cameră. 

— Chiar înainte de a ieşi din cameră, spui? Întrebă Poirot. 
Curios! Puse poşeta pe banchetă, se încruntă nedumerit, apoi 
rămase pierdut în gânduri. 

— Despre încuiatul uşilor, domnule, rosti Tredwell după o 
scurtă pauză. Stăpânul mi-a spus... 

Ieşindu-şi brusc din visare, Poirot îl întrerupse. 

— Da, da, trebuie să aud totul despre asta. Să mergem pe 
aici, propuse el arătând uşa care dădea spre partea din faţă a 
casei. 

Tredwell porni către uşă urmat de Poirot. Hastings declară 
cu importanţă: 

— Cred că eu am să rămân aici. 

Poirot se întoarse şi se uită enigmatic la Hastings. 

— Nu, nu, te rog să vii cu noi, îi spuse el colegului său. 

— Dar nu crezi că e mai bine... Începu Hastings, dar Poirot îl 
întrerupse, vorbind solemn şi cu înţeles. 

— Am nevoie de cooperarea dumitale, prietene, spuse el. 

— Oh, desigur, în cazul ăsta... 

Cei trei ieşiră din cameră închizând uşa după ei. Nu trecură 
decât câteva secunde şi uşa care dădea în hol se deschise cu 
grijă şi Lucia se furişă în cameră. După ce se uită în jur ca 
pentru a se asigura că nu era nimeni, se apropie de masa 
rotundă din mijlocul camerei şi luă ceaşca de cafea a lui sir 
Claud. În ochi îi apăru o privire dură care dezminţea obișnuita 
lor inocenţă, şi arătă dintr-o dată mult mai în vârstă. 

Lucia stătea cu ceaşca în mână, de parcă nu se hotăra ce să 
facă, când uşa ce dădea în partea din faţă a casei se deschise şi 
intră Poirot singur. 

— Dă-mi voie, madame, spuse Poirot făcând-o pe Lucia să 
tresară violent şi, ducâhdu-se la ea, îi luă ceaşca din mână cu 
un gest ce sugera doar politeţe. 

— Am... Am venit să-mi iau poşeta, se bâlbâi Lucia. 

— Ah, da. Ia să văd, unde am observat eu o poşetă de damă? 
Ah, da, aici. Se duse la banchetă, luă poşeta şi i-o înmână 
Luciei. 

— Vă mulţumesc foarte mult, spuse ea uitându-se distrată în 


jur. 

— Pentru puţin, madame. 

După ce îi adresă un zâmbet nervos, Lucia ieşi repede din 
cameră. După plecarea ei, Poirot rămase nemişcat câteva 
clipe, apoi ridică ceaşca de cafea. După ce o mirosi cu 
precauţie, scoase din buzunar o eprubetă, turnă în ea o parte 
din zaț şi sigilă eprubetă, după care o băgă în buzunar. Apoi 
se uită prin cameră, numărând ceştile. 

— Una, două, trei, patru, cinci, şase. Da, şase ceşti de cafea. 
O cută de nedumerire începu să apară între sprâncenele lui, 
când în ochi i se aprinse brusc acea luminiţă verde care 
întotdeauna trăda o mare surescitare interioară, îndreptându- 
se repede spre uşa pe care intrase de curând, o deschise şi o 
trânti la loc, apoi ţâşni spre glasvand şi se ascunse după 
draperie. După câteva momente se deschise cealaltă uşă, cea 
care dădea în hol, şi intră din nou Lucia, de data asta cu şi 
mai mare precauţie. Uitându-se în jur în încercarea de a ţine 
sub ochi ambele uşi, înşfăcă ceaşca de cafea din care băuse sir 
Claud, apoi trecu în revistă întreaga cameră. 

Ochii îi poposiră pe masa mică dinspre hol, pe care se afla 
un vas mare cu o plantă de casă. Îndreptându-se spre ea, Lucia 
băgă ceaşca de cafea în vas, înfigând-o cu susul în jos. Apoi, 
cu ochii la uşă, luă una din celelalte ceşti, şi o puse în 
apropierea cadavrului lui sir Claud. Se îndreptă repede spre 
uşă dar, când ajunse la ea, uşa se deschise şi intră Richard 
însoţit de un bărbat foarte înalt, cu părul de culoarea 
nisipului, la vreo treizeci de ani, al cărui aspect, deşi 
prietenos, avea un aer autoritar. Noul venit ducea o trusă 
medicală. 

— Lucia! Exclamă uimit Richard. Ce cauţi aici? 

— Am... Am venit să-mi iau poşeta, explică Lucia. Bună, dr. 
Graham. Scuzaţi-mă vă rog, adăugă ea şi trecu în grabă pe 
lângă ei. În timp ce Richard se uită după ea, Poirot ieşi de 
după draperie şi se apropie de cei doi bărbaţi ca şi cum tocmai 
ar fi intrat pe cealaltă uşă. 

— Ah, iată-l pe monsieur Poirot. Permiteţi-mi să vă fac 
cunoştinţă. Monsieur Poirot, dr. Kenneth Graham. 


Poirot şi doctorul se înclinară unul în faţa celuilalt, apoi dr. 
Graham se duse să examineze cadavrul savantului, urmărit de 
Richard. Hercule Poirot, căruia nu-i mai dădură nici o atenţie, 
se plimbă prin cameră, numărând din nou ceştile cu un 
zâmbet. „Una, două, trei, patru, cinci, murmură el. Cinci, 
chiar aşa.” Faţa i se lumină de încântare. Scoase din buzunar 
eprubeta, se uită la ea, apoi clătină încetişor din cap. 

Între timp, dr. Graham terminase examinarea de suprafaţă a 
cadavrului lui sir Claud Amory. 

— Mă tem că n-am să pot semna certificatul de deces, îi 
spuse el lui Richard. Sir Claud era perfect sănătos şi mi se pare 
extrem de improbabil să fi suferit un atac de cord aşa, din 
senin. Mă tem că va trebui să descoperim ce a mâncat şi a 
băut în ultimele ore. 

— Doamne Sfinte, omule, chiar e necesar? Întrebă alarmat 
Richard. A mâncat şi a băut exact ce am mâncat şi am băut 
toţi, nimic altceva. E absurd să sugerez... 

— Nu sugerez nimic, îl întrerupse dr. Graham ferm şi cu 
autoritate. Îţi spun că, după lege, va trebui să aibă loc o 
anchetă, şi că procurorul va dori în mod sigur să ştie cauza 
decesului. În momentul de faţă pur şi sumplu nu ştiu ce i-a 
cauzat moartea. Am să-i iau cadavrul şi am să aranjez ca 
mâine dimineaţă la prima oră să i se facă autopsia. Mâine mai 
târziu am să fiu în măsură să mă întorc la tine cu nişte fapte 
concrete. 

Părăsi repede camera, urmat de Richard. Poirot se uită după 
ei, apoi pe faţă i se aşernu o expresie de nedumerire în timp 
ce se întorcea să se uite iar la cadavrul celui care îl chemase 
de la Londra pe un ton atât de imperios. 

— Mă întreb ce ai vrut să-mi spui, prietene? De ce te temeai? 
Te temeai doar că o să ţi se fure formula, sau te temeai şi 
pentru viaţa ta? Te-ai bazat pe Hercule Poirot să te ajute. Mi- 
ai cerut prea târziu ajutorul, dar am să încerc să descopăr 
adevărul. 

Clătinând din cap, Hercule Poirot se pregătea să iasă din 
cameră când intră Tredwell. 

— l-am arătat celuilalt domn camera sa, domnule, spuse el. 


Pot să vă conduc în camera dumneavoastră, care este 
alăturată celei din capătul scărilor? De asemenea, mi-am luat 
libertatea să vă ofer o mică cină rece amândurora. În drum 
spre etaj am să vă arăt unde este sufrageria. 

Poirot înclină politicos capul în semn de acceptare. 

— Îţi mulțumesc foarte mult, Tredwell. În treacăt, vreau să-l 
sfătuiesc pe domnul Amory cu toată tăria ca această încăpere 
să fie ţinută încuiată până mâine când ar trebui să avem şi 
alte informaţii cu privire la nefericita întâmplare din seara 
asta. Vrei să fii amabil s-o încui după ce plecăm de aici? 

— Fără discuţie, domnule, dacă aşa doriţi, răspunse Tredwell 
urmându-l pe Poirot afară din bibliotecă. 

CAPITOLUL VIII 

Când în dimineaţa următoare Hastings cobori târziu la micul 
dejun, după ce dormise mult şi bine, se pomeni că mânca 
singur. Află de la Tredwell că Edward Raynor mâncase mult 
mai devreme şi se întorsese în camera sa să pună în ordine 
nişte hârtii ale lui sir Claud, că domnul şi doamna Amory 
mâncaseră în camera lor şi nu apăruseră încă, şi că Barbara 
Amory luase o ceaşcă de cafea cu ea în grădină unde era de 
presupus că mai stătea încă la soare, domnişoara Caroline 
Amory comandase micul dejun în camera ei, spunând că avea 
o uşoară durere de cap şi, ca atare, Tredwell nu o văzuse. 

— L-ai văzut pe monsieur Poirot în dimineaţa asta, 
Tredwell? Întreabă Hastings şi i se răspunse că prietenul său 
se sculase devreme şi se hotărâse să facă o plimbare până în 
sat. 

— Am înţeles că monsieur Poirot spunea că are nişte treburi 
de rezolvat acolo, adăugă el. 

După ce termină un mic dejun copios compus din şuncă, 
cârnaţi şi ouă, pâine prăjită şi cafea, Hastings se întoarse în 
camera lui confortabilă de la primul etaj, care oferea o 
minunată privelişte a unei părţi din grădină, şi pe care 
Hastings o admiră preţ de câteva minute, inclusiv pe Barbara 
Amory care stătea la soare. 

După ce Barbara intră în casă, Hastings se instală într-un 
fotoliu cu ediţia din acea dimineaţă a lui Times, şi care 


mersese la tipărit prea devreme pentru a conţine vreo 
menţiune privitoare la moartea lui sir Claud Amory. 

Hastings se opri la editorial şi începu sa citească. Mai bine de 
jumătate de oră mai târziu, se trezi dintr-o aţipeală uşoară şi îl 
găsi pe Poirot aplecat asupra lui. 

— Ah, mon ami, văd că lucrezi din greu la cazul ăsta, chicoti 
Poirot. 

— De fapt, Poirot, mă gândeam la evenimentele din seara 
trecută şi trebuie că m-a furat somnul. 

— Şi de ce nu, prietene? ÎI linişti Poirot. Şi eu m-am gândit 
la moartea lui sir Claud şi, desigur, la furtul formulei, am 
întreprins deja unele acţiuni şi aştept din clipă în clipă un 
mesaj telefonic care să-mi spună dacă o anumită bănuială a 
mea este corectă sau nu. 

— Ce sau pe cine bănuieşti, Poirot? Întrebă nerăbdător 
Hastings. 

Poirot se uită pe fereastră înainte de a răspunde. 

— Nu, nu cred că pot să-ţi dezvălui asta în acest stadiu al 
jocului, prietene. Să spunem doar că, aşa cum ne asigură 
magicienii pe scenă, rapiditatea mâinii înşeală ochii. 

— Zău, Poirot, uneori eşti extrem de enervant! Consider că 
ar trebui să-mi spui măcar pe cine bănuieşti că a furat 
formula. La urma urmelor, s-ar putea să fiu în măsură să te 
ajut... 

Poirot îşi opri colegul cu un gest. Micul detectiv avea acum 
pe faţă cea mai nevinovată expresie a sa, şi privea gânditor pe 
fereastră, în depărtare. 

— Eşti nedumerit, Hastings? Te întrebi de ce nu mă lansez în 
urmărirea unui suspect? 

— Păi... Ceva de genul ăsta. 

— Nu încape îndoială că dumneata asta ai face dacă ai fi în 
locul meu. Înţeleg asta. Dar eu nu fac parte dintre aceia cărora 
le place să se agite, căutând acul în carul cu fân, cum spuneţi 
voi englezii. Deocamdată mă mulţumesc să aştept. Privitor la 
de ce aştept — eh bien, pentru inteligenţa lui Hercule Poirot 
lucrurile sunt uneori perfect de clare, în timp ce pentru cei 
care nu sunt atât de generos înzestrați nu sunt deloc clare. 


— Doamne Sfinte, Poirot! Aş da o mare sumă de bani să te 
văd făcându-te de râs măcar o data. Eşti extraordinar de 
încrezut! 

— Nu te înfuria, dragul meu Hastings. Într-adevăr, observ că 
există dăţi când aproape că mă deteşti! Vai, sufăr pedeapsa 
harului intelectual! 

Micul detectiv îşi bombă pieptul şi oftă atât de comic încât 
Hastings nu se putu abţine să nu râdă. 

— Poirot, n-am mai cunoscut pe cineva care să aibă o părere 
atât de bună despre el. 

— Ce vrei? Când eşti unic, o ştii. Dar acum să trecem la 
probleme serioase, dragul meu Hastings. Dă-mi voie să-ţi spun 
că l-am rugat pe fiul lui sir Claud, domnul Richard Amory, să 
se întâlnească cu noi în bibliotecă la amiază. Spun „noi”, 
Hastings, pentru că vreau să fii şi dumneata acolo, prietene, să 
urmăreşti îndeaproape. 

— Încântat să te ajut, Poirot. 

La amiază, Poirot, Hastings şi Richard Amory se întâlniră în 
bibliotecă. Trupul neînsufleţit al lui sir Claud fusese luat de 
acolo în seara precedentă. În timp ce Hastings asculta şi 
observa instalat comod pe banchetă, detectivul îi ceru lui 
Richard Amory, să povestească amănunţit evenimentele serii 
trecute, anterioare sosirii lui. După ce termină de povestit, 
Richard, care stătea în fotoliul în care stătuse cu o seară în 
urmă tatăl său, adăugă: 

— Ei bine, asta a fost tot, cred. Sper că m-am făcut înţeles? 

— Perfect, monsieur Amory, perfect, răspupse Poirot. Am 
acum un tablou clar. Închise ochii, parcă revăzând scena. Iată- 
l] pe sir Claud, dominând situaţia. Apoi întunericul, bătaia în 
uşă. Da, într-adevăr, o scenă dramatică. 

Richard dădu să se ridice. 

— Dacă asta e tot... 

— Doar un minuţel, spuse Poirot, oprindu-l cu un gest. 

— Vă ascult, spuse Richard. 

— Ce îmi poţi spune despre începutul serii, monsieur 
Amory? 

— Începutul serii? 


— Da. După cină. 

— Oh, asta! Nu e mare lucru de spus. Tatăl meu şi secretarul 
sau Edward — Edward Raynor — s-au dus direct în biroul tatei. 
Restul erau aici. 

Poirot îi zâmbi încurajator. 

— Şi făceaţi... Ce? 

— Oh, doar discutam. Gramofonul a cântat cea mai mare 
parte a timpului. 

Poirot se gândi o clipă, apoi întrebă: 

— Nu ţi-a atras atenţia nimic deosebit? 

— Absolut nimic, spuse foarte repede Richard. 

Urmărindu-l cu atenţie, Poirot continuă să-l preseze cu 
întrebările. 

— Când s-a servit cafeaua? 

— Imediat după cină. 

— A servit valetul pe fiecare în parte, sau a lăsat cafeaua 
aici, să fie turnată? 

— Zău că nu-mi amintesc. 

Poirot scoase un mic oftat. Se gândi o clipă, apoi întrebă: 

— Aţi băut cafea? 

— Da, aşa cred. Toţi în afară de Raynor, adică. El nu bea 
cafea. 

— Iar cafeaua lui sir Claud i-a fost dusă în birou? 

— Presupun că da, răspunse Richard cu oarecare iritare. 
Toate amănuntele astea chiar sunt necesare? 

Poirot îşi ridică braţele într-un gest de scuză. 

— Îmi pare nespus de rău, spuse el. Dar am nevoie să văd cu 
ochii minţii întregul tablou. Şi, în definitiv, vrem să luăm 
înapoi acea prețioasă formulă, nu-i aşa? 

— Presupun că da, răspunse din nou arțăgos Richard, la care 
Poirot ridică exasperat din sprâncene şi scoase o exclamaţie de 
mirare. Nu, sigur vrem, se grăbi Richard să adauge. 

Luându-şi privirea de la Richard Amory, Poirot întrebă: 

— Când a venit sir Claud din birou în camera asta? 

— Exact când ei încercau să deschidă uşa. 

— Ei? 

— Da. Raynor şi ceilalţi. 


— Pot să întreb cine voia să fie deschisă? 

— Soţia mea, Lucia. Nu se simţise bine toată seara. 

— La pauvre dame! Spuse Poirot cu compătimire. Sper că în 
dimineaţa asta se simte mai bine. Aş dori să o întreb urgent 
câteva lucruri. 

— Mă tem că e absolut imposibil, spuse Richard. Nu e în 
stare să vadă pe nimeni, sau să răspundă la întrebări, în orice 
caz, nu v-ar putea spune nimic în afară de ce vă pot spune eu. 

— Chiar aşa, chiar aşa. Dar femeile, monsieur Amory, au 
marele talent de a observa lucrurile în detaliu. Totuşi, fără 
îndoială că o să-mi poată răspunde la fel de bine mătuşa 
dumitale, domnişoara Amory. 

— E în pat, spuse grăbit Richard. Moartea tatălui meu a fost 
un mare şoc pentru ea. 

— Da, înţeleg, spuse îngândurat Poirot. 

Urmă o pauză. Richard, vizibil stânjenit, se ridică şi se duse 
la glasvand. 

— Să lăsăm să intre puţin aer, spuse el. E foarte cald aici. 

— Oh, dumneata eşti ca toţi englezii, declară Poirot 
zâmbind. Nu lăsaţi aerul liber să fie liber. Nu, trebuie să-l 
băgaţi în casă. 

— Sper că nu vă deranjează? Întrebă Richard... 

— Pe mine? Nu, bineînţeles că nu. Am adoptat toate 
obiceiurile englezeşti. Pretutindeni sunt luat drept englez. Dar, 
scuză-mă, monsieur Amory, nu acel glasvand e încuiat printr- 
un dispozitiv ingenios? 

— Ba da, acesta e, dar cheia este în mănunchiul de chei al 
tatălui meu pe care îl am aici. Scoţând cheile din buzunar, 
descuie şi împinse larg uşile. 

Îndepărtându-se de el, Poirot se aşeză pe scaunul fără 
spetează, departe de glasvand şi de aerul proaspăt şi se 
înfioră, în timp ce Richard trase adânc aer în piept şi rămase 
acolo un minut, uitându-se în grădină, apoi se întoarse la 
Poirot cu aerul cuiva care a luat o hotărâre. 

— Monsieur Poirot, n-am s-o iau pe după piersic. Ştiu că 
soţia mea v-a implorat aseară să rămâneţi, dar era tulburată şi 
isterică, şi nu prea ştia ce făcea. Eu sunt persoana implicată, şi 


vă spun deschis că nu-mi pasă câtuşi de puţin de formulă. 
Tatăl meu era un om bogat. Descoperirea asta a lui valora o 
mulțime de bani, dar mie nu-mi trebuie mai mulţi decât am, şi 
nu mă pot preface că împărtăşesc entuziasmul lui în această 
problemă. Există deja destul exploziv în lume. 

— Înţeleg, spuse gânditor Poirot. 

— Eu spun să lăsăm baltă toată treaba. 

Poirot înălță mirat din sprâncene. 

— Preferi să plec? Să nu se mai facă nici o investigaţie? 

— Da, asta e. 

— Dar cine a furat formula, n-a furat-o ca să n-o folosească, 
insistă Poirot. 

— Nu, recunoscu Richard. Totuşi... 

Încetişor şi cu subînţeles, Poirot continuă. 

— Atunci, nu ai nici o obiecţie faţă de... Cum să mă 
exprim...? Stigmat? 

— Stigmat? Exclamă tăios Richard. 

— Cinci persoane au avut prilejul de a fura formula. Până 
când una nu este dovedită vinovată, celelalte patru nu pot fi 
dovedite nevinovate. 

Tredwell intrase în cameră în timp ce vorbea Poirot. Când 
Richard începu să se bâlbâie indecis, valetul îl întrerupse. 

— Vă rog să mă scuzaţi domnule, dar dr. Graham este aici şi 
doreşte să vă vadă. 

Evident bucuros de prilejul de a scăpa de întrebările lui 
Poirot, Richard răspunse în drum spre uşă: 

— Mă duc chiar acum. Vă rog să mă scuzaţi, monsieur 
Poirot, adăugă el şi ieşi cu Tredwell. 

După plecarea celor doi, Hastings se ridică de pe banchetă şi 
se apropie de Poirot exclamând agitat: 

— Hei! Otravă, nu-i aşa? 

— Poftim, dragul meu Hastings? 

— Otravă, de bună seamă! Repetă Hastings dând din cap cu 
putere. 

CAPITOLUL IX 

Poirot se uită la prietenul său cu o licărire de amuzament în 
ochi. 


— Ce dramatic eşti, dragul meu Hastings! Cu câtă rapiditate 
şi inteligenţă ai tras concluzia! 

— Ei, hai, Poirot, protestă Hastings, nu poţi scăpa de mine în 
felul ăsta. Doar n-ai de gând să pretinzi să crezi că tipul a 
murit de inimă. Pur şi simplu îţi sare în ochi ce s-a întâmplat 
aseară. Dar trebuie să spun că Richard Amory nu e un tip prea 
deştept. Nici nu i-a trecut prin cap posibilitatea otrăvirii. 

— Crezi că nu, prietene? 

— Eu mi-am dat seama de aseară, când dr. Graham a 
anunţat că nu poate elibera certificatul de deces şi a spus că 
trebuie făcută autopsia. 

Poirot scoase un mic oftat. 

— Da, da, murmură el. Puntru asta a venit acum dr. Graham 
— să anunţe rezultatul autopsiei. În câteva minute o să ştiu 
dacă ai sau nu dreptate. Păru pe punctul de a mai spune ceva, 
dar se răzgândi. Se duse la poliţa de deasupra şemineului şi 
aranjă vasul cu hârtiuţe pentru aprins focul. 

Urmărindu-l cu afecţiune, Hastings spuse râzând: 

— Ce mort eşti după ordine, Poirot! 

— Nu este efectul mai plăcut acum? Întrebă Poirot uitându- 
se la poliţă cu capul într-o parte. 

Hastings strâmbă din nas. 

— Nu pot să spun că m-a deranjat foarte mult înainte. 

— Ia aminte! Îl admonestă Poirot cu degetul. Simetria e 
totul. Pretutindeni ar trebui să fie bun gust şi ordine, mai ales 
în micile celule cenuşii ale creierului. 

— Ei, hai, nu te lansa în vechea dumitale teorie, îl întrerupse 
Hastings. Mai bine spune-mi ce deduc celulele dumitale 
cenușii din afacerea asta. 

Poirot se duse la banchetă şi se aşeză. Se uită fix la Hastings, 
cu ochii îngustaţi ca de pisică, până când în ei apăru o licărire 
verde. 

— Dacă ţi-ai folosi celulele cenuşii, şi ai încerca să vezi cu 
claritate întregul caz, aşa cum încerc eu să fac, probabil că ai 
pricepe adevărul, prietene. Totuşi, continuă el pe un ton care 
sugera că el se purta cu deosebită mărinimie, înainte de a veni 
dr. Graham hai să auzim mai întâi ideile prietenului meu 


Hastings. 

— Ei bine, cheia găsită sub scaunul secretarului e suspectă. 

— Aşa crezi, Hastings? 

— Bineînţeles. E foarte suspectă. Dar, pe total, eu pariez pe 
italian. 

— Ah! Misteriosul dr. Carelli. 

— Exact, misterios, continuă Hastings. Ăsta e cuvântul 
potrivit pentru el. Ce caută aici, la ţară? Îţi spun eu. Caută să 
pună mâna pe formula lui sir Claud Amory. Aproape sigur este 
emisarul unui guvern străin. Ştii la ce mă refer. 

— Într-adevăr, Hastings, ştiu, răspunse cu un zâmbet Poirot. 
La urma urmelor, mă mai duc şi eu la cinema. 

— Iar dacă se dovedeşte că sir Claud a fost într-adevăr 
otrăvit, asta îl face pe dr. Carelli mai mult decât primul 
suspect. Îţi aminteşti de familia Borgia? Otrăvirea este genul 
de crimă tipic italian. Dar de ce mă tem eu este că acest 
Carelli o va şterge cu formula. 

— Nu va face asta, prietene. 

— Cum poţi să fii atât de sigur? 

Poirot se rezemă de spetează şi îşi împreună vârfurile 
degetelor. 

— Nu ştiu precis, Hastings, recunoscu el. Nu pot fi sigur, 
fireşte. Dar am o mică idee. 

— Ce vrei să spui? 

— Unde crezi dumneata că se află acum formula, isteţul meu 
colaborator? 

— De unde să ştiu eu? 

— Gândeşte-te, prietene, spuse Poirot încurajator. Aranjează- 
ţi ideile. Fii metodic. Fii ordonat. Asta e cheia succesului. 

Cum Hastings se mulțumi doar să clatine din cap cu un aer 
nedumerit, detectivul încercă să-i ofere un indiciu. 

— Există doar un singur loc unde poate fi, spuse Poirot. 

— Şi unde e ăla, pentru Dumnezeu? Întrebă iritat Hastings. 

— În camera asta, bineînţeles! Anunţă triumfător Poirot. 

— Ce naiba vrei să spui? 

— Da, Hastings. Hai judecă faptele. Ştiu de la bunul 
Tredwell că sir Claud a luat nişte măsuri de precauţie pentru 


ca această formulă să nu poată fi scoasă din camera asta. Când 
şi-a dat în vileag mica surpriză şi a anunţat sosirea noastră 
iminentă, este absolut sigur că hoţul avea încă asupra sa 
formula. Ce trebuia el să facă? Nu putea să rişte să fie găsită 
asupra lui când soseam eu. Putea face doar două lucruri. Să o 
returneze în maniera sugerată de sir Claud, sau să o ascundă 
undeva, sub acoperirea întunericului care a domnit timp de un 
minut. Cum n-a făcut primul lucru, trebuie că l-a făcut pe al 
doilea. Voila! Pentru mine este evident că formula e ascunsă 
în camera asta. 

— Pe cuvânt, Poirot! Exclamă Hastings foarte surescitat. 
Sunt convins că ai dreptate! Hai s-o căutăm. Se ridică şi se 
îndreptă către masa de lucru. 

— Negreşit, dacă asta te distrează. Dar există cineva care va 
putea s-o găsească mai uşor decât tine. 

— Oh, şi cine e ăsta? 

Poirot îşi răsuci mustaţa cu energie. 

— Vai, persoana care a ascuns-o, evident! Exclamă el, 
însoţindu-şi cuvintele cu gestul unui scamator care scoate un 
iepure din pălărie. 

— Vrei să spui că... 

— Vreau să spun că, mai devreme sau mai târziu, hoţul va 
încerca să intre în posesia prăzii lui. De aceea, unul din noi 
trebuie să stea permanent de pază... Auzind uşa deschizându- 
se încet şi cu grijă, se întrerupse şi îi făcu semn lui Hastings să 
vină cu el lângă gramofon, unde nu puteau fi văzuţi imediat. 

CAPITOLUL X 

Uşa se deschise şi în cameră intră cu precauţie Barbara 
Amory. Luând un scaun de lângă perete, îl duse la bibliotecă, 
se urcă pe el şi se întinse după cutia de tablă cu medicamente. 
În acel moment Hastings strănută şi, tresărind, Barbara scăpă 
cutia. 

— Oh! Exclamă ea derutată. Nu ştiam că e cineva aici. 

Poirot se grăbi să ridice cutia. 

— Dă-mi voie, mademoiselle, sunt sigur că e prea grea 
pentru dumneata, spuse detectivul. Se îndreptă spre masă şi 
puse cutia pe ea. E o colecţie micuță a dumitale? Ouă de 


păsări? Scoici de mare, poate? 

— Mă tem că e ceva mult mai prozaic, monsieur Poirot, 
răspunse Barbara cu un zâmbet nervos. Nu sunt decât pilule şi 
prafuri! 

— Dar, de bună seamă, o persoană atât de tânără, atât de 
sănătoasă şi viguroasă nu are nevoie de aceste bagatele. 

— Oh, nu sunt pentru mine, îl linişti Barbara. Sunt pentru 
Lucia. În dimineaţa asta are o durere de cap îngrozitoare. 

— La pauvre dame! Murmură Poirot plin de compătimire. 
Deci, ea te-a trimis după pilulele astea? 

— Da, răspunse Barbara. I-am dat două aspirine, dar vrea un 
drog adevărat. I-am spus că am să-i aduc întregul arsenal... 
Adică, dacă nu e nimeni aici. 

Cu mâinile pe cutie, Poirot rosti gânditor: 

— Dacă nu e nimeni aici. De ce ar conta asta, mademoiselle? 

— Ei bine, ştiţi cum e într-o casă ca asta. Tamtam, foială, 
agitaţie! Mătuşa Caroline, de exemplu, e ca o cloşcă bătrână! 
Iar Richard e o adevărată pacoste şi absolut inutil, cum sunt 
toţi bărbaţii când eşti bolnavă. 

Poirot dădu din cap înţelegător. 

— Înţeleg, înţeleg, spuse el. Îşi trecu degetele peste capacul 
cutiei, apoi se uită repede la mâinile sale. Îşi drese glasul şi 
apoi continuă: Ştii, mademoiselle, că aveţi mare noroc cu 
servitorii din casă? 

— La ce vă referiţi? Întrebă Barbara. 

Poirot arătă spre cutia de tablă. 

— Vezi, pe cutia asta nu e fir de praf. Să te sui pe scaun şi să 
te deranjezi să ştergi praful tocmai sus, acolo... Nu toţi 
servitori ar fi atât de conştiincioşi. 

— Da, aprobă Barbara. Chiar mă gândeam aseară că era 
ciudat că nu era praf pe ea. 

— Ai dat jos cutia asta cu droguri aseară? 

— Da, după crimă. E plină cu substanţe vechi de spital. 

— Să aruncăm o privire la aceste droguri de spital, propuse 
Poirot în timp ce deschidea cutia. Scoţând câteva flacoane şi 
citindu-le etichetele, îşi înălţă exagerat sprâncenele. 
Stricnină... Atropină — foarte drăguță colecţie! Ah, uite şi un 


flacon de scopolamină, aproape gol! 

— Ce?! Exclamă Barbara. Vai, aseară erau toate pline, sunt 
sigură că erau! 

— Voilà! Poirot îi arătă un flacon, apoi îl puse la loc. E foarte 
curios. Spui că toate aceste mici... Cum să le numim? Sticluţe 
erau pline? Unde exact se afla această cutie aseară, 
mademoiselle! 

— Păi, după ce am dat-o jos, am pus-o pe masa asta, îl 
informă Barbara. Iar dr. Carelli s-a uitat printre droguri, 
comentând asupra lor şi... 

Se opri căci în cameră intră Lucia. Soţia lui Richard Amory 
păru mirată să-i vadă pe cei doi bărbaţi. La lumina zilei, faţa 
ei palidă şi mândră părea istovită. 

Barbara se repezi la ea. 

— Oh, iubito, nu trebuia să te ridici din pat, îi spuse ea. 
Tocmai veneam la tine. 

— M-a mai lăsat durerea de cap, Barbara dragă, răspunse 
Lucia cu ochii aţintiţi asupra lui Poirot. Am coborât pentru că 
vreau să vorbesc cu monsieur Poirot. 

— Dar, puiule, nu cred că ar trebui... 

— Te rog, Barbara. 

— Prea bine, tu ştii cel mai bine, spuse Barbara şi porni spre 
uşă, iar Hastings se grăbi să i-o deschidă. 

După plecarea ei, Lucia se duse la un scaun şi se aşeză. 

— Monsieur Poirot... Începu ea. 

— La ordinile dumitale, madame, răspunse politicos Poirot. 

Lucia vorbi ezitant, cu glasul uşor tremurător. 

— Monsieur Poirot, aseară v-am făcut o rugăminte. V-am 
rugat să rămâneţi aici. V-am... V-am implorat să rămâneţi. Azi 
îmi dau seama că am făcut o greşeală... 

— Eşti sigură, madame? Întrebă Poirot liniştit. 

— Foarte sigură. Aseară eram istovită şi surescitată. Vă sunt 
foarte recunoscătoare că aţi făcut ce v-am rugat, dar acum e 
mai bine să plecaţi. 

— Ah, c'est comme ca! Murmură în surdină Poirot. Cu glas 
tare spuse dagajat: înţeleg, madame. 

Lucia se ridică şi îl privi cu nervozitate. 


— Atunci, rămâne stabilit aşa? Întrebă ea. 

— Nu chiar, madame, răspunse Poirot făcând un pas spre ea. 
Dacă îţi aminteşti, ţi-ai exprimat îndoiala că socrul dumitale a 
murit de moarte naturală. 

— Aseară eram isterică, nu ştiam ce spuneam! 

— Deci acum eşti convinsă că, până la urmă, moartea lui a 
fost naturală? 

— Absolut, declară Lucia. 

Sprâncenele lui Poirot se înălţară o idee. Se uită la ea în 
tăcere. 

— De ce mă priviţi aşa? Întrebă alarmată Lucia. 

— Pentru că uneori e greu să faci un câine să adulmece urma 
vânatului. Dar o dată ce a găsit-o, nimic pe lume nu-l mai 
poate face să o părăsească. Nu, dacă e un câine bun. Iar eu, 
madame, eu, Hercule Poirot, sunt un câine foarte bun! 

Foarte agitată. Lucia spuse: 

— Dar trebuie, chiar trebuie să plecaţi! Vă rog, vă implor! 
Nici nu ştiţi cât rău aţi putea face rămânând! 

— Rău? Dumitale, madame? 

— Nouă tuturor, monsieur Poirot. Nu pot să vă explic mai 
multe, dar vă rog să mă credeţi pe cuvânt că aşa este. Din 
primul moment când v-am văzut, am avut încredere în 
dumneavoastră. Vă rog... 

Se întrerupse căci uşa se dechise şi intrară dr. Graham şi 
Richard, care arăta şocat. 

— Lucia! Exclamă el dând cu ochii de soţia lui. 

— Ce este, Richard? Întrebă ea neliniştită alergând spre el. 
Ce s-a întâmplat? S-a întâmplat ceva, văd pe faţa ta. Ce? 

— Nimic, draga mea, răspunse Richard într-o încercare de a 
o linişti. Te superi dacă te rog să ne laşi singuri o clipă? Cum 
Lucia ezită, Richard se duse la uşă şi o deschise. Te rog, repetă 
el. 

Cu o ultimă privire în urmă, în care se citea clar teama, 
Lucia ieşi din cameră. 

CAPITOLUL XI 

Punându-şi trusa medicală pe masa de cafea, dr. Graham se 
duse la banchetă şi se aşeză. 


— Mă tem că e o afacere urâtă, monsieur Poirot, îi spuse el 
detectivului. 

— O afacere urâtă? Da? Ai descopcrit ce a provocat moartea 
lui sir Claud? Întreabă Poirot. 

— A murit ca urmare a otrăvirii cu un alcaloid vegetal 
puternic, declară Graham. 

— Cum ar fi scopolamina3, poate? Sugeră Poirot ridicând de 
pe masă cutia metalică. 

— Da, exact. Dr. Graham părea surprins de acurateţea 
presupunerii detectivului. 

Poirot duse cutia în cealaltă parte a camerei şi o puse pe 
masa pe care se afla gramofonul, iar Hastings îl urmă acolo. În 
timpul ăsta, Richard Amory se aşeză pe banchetă lângă 
doctor. 

— De fapt, ce înseamnă asta? Îl întrebă el pe doctor. 

— În primul rând, asta înseamnă implicarea poliţiei, 
răspunse prompt doctorul. 

— Dumnezeule! E cumplit. Nu poţi să muşamalizezi treaba? 

Dr. Graham se uită fix la Richard Amory, apoi rosti rar şi 
hotărât: 

— Dragul meu Richard, nimeni nu e mai îndurerat de 
această nenorocire oribilă, crede-mă. Mai ales că, date fiind 
circumstanţele, nu pare probabil ca otrava să fi fost 
autoadministrată. 

— Vrei să spui că a fost crimă? Întrebă Richard cu glasul 
şovăitor. 

Dr. Graham nu vorbi, dar dădu din cap cu gravitate. 

— Crimă! Exclamă Richard. Ce naiba o să ne facem? 

Vorbind mai vioi, mai puternic, dr. Graham îi explică 
procedura care trebuia urmată. 

— L-am anunţat pe procuror, spuse el. Ancheta se va ţine 
mâine la King's Arms. 

— Şi... Trebuie să fie implicată şi poliţia? Nu se poate fără 
ea? 

— Nu. Sigur îţi dai seama de asta, Richard, nu-i aşa? 

Richard începu să vorbească înnebunit. 

— Dar de ce nu m-ai avertizat că... 


— Haide, Richard, controlează-te. Sunt sigur că înţelegi că 
am întreprins doar acei paşi pe care i-am considerat absolut 
necesari. În definitiv, în probleme de genul ăsta nu se stă pe 
gânduri. 

— Dumnezeule! Exclamă Richard. 

Dr. Graham i se adresă pe un ton mai blând. 

— Ştiu, Richard. Înţeleg. A fost un şoc îngrozitor pentru tine. 
Dar există lucruri despre care sunt nevoit să te întreb. Te simţi 
în stare să răspunzi la câteva întrebări? 

Richard făcu un efort vizibil să se adune. 

— Ce vrei să ştii? Întreabă el. 

— În primul rând, ce a mâncat şi a băut tatăl tău aseară, la 
cină? 

— Să văd, toţi am mâncat acelaşi lucru. Supă, limbă de 
mare, cotlete, şi am încheiat cu o salată de fructe. 

— Şi băutura? 

Richard se gândi câteva clipe înainte de a răspunde. 

— Tata şi mătuşa mea au băut vin roşu. La fel şi Raynor, 
cred. Eu am rămas la whisky cu sifon, iar dr. Carelli... Da, dr. 
Carelli a băut pe tot parcursul mesei vin alb. 

— Ah, da, misteriosul dr. Carelli, murmură Graham Scuză- 
mă, Richard, dar ce ştii de fapt despre omul ăsta? 

Interesat să audă răspunsul lui Richard Amory, Hastings veni 
mai aproape de cei doi. 

— Nu ştiu nimic despre el, declară Richard. Nu l-am întâlnit, 
nici n-am auzit de el până ieri. 

— Dar e prieten cu soţia ta? Întrebă doctorul. Îl cunoaşte 
foarte bine? 

— Oh, nu, e o simplă cunoştinţă. 

Graham plescăi din limbă şi clătină din cap. 

— Sper că nu i-ai dat voie să părăsească această casă? 

— Nu, nu, îl linişti Richard pe doctor. I-am explicat aseară că 
până nu se lămureşte problema asta — mă refer la furtul 
formulei — cel mai bine pentru el ar fi să rămână în casa asta. 
De fapt, am trimis la han, unde avea o cameră, şi i s-au adus 
lucrurile aici. 

— Nu a protestat deloc? Întrebă oarecum mirat dr. Graham. 


— Oh, nu, a fost imediat de acord. 

— Hm! Şi-acum, ce poţi să-mi spui despre camera asta? 

Poirot se apropie şi i se adresă doctorului. 

— Uşile au fost încuiate aseară de Tredwell, şi cheile mi-au 
fost date mie. Totul este exact cum a fost, în afară de scaune, 
pe care le-am mutat. 

Dr. Graham se uită la ceaşca de cafea de pe masă. Arătându- 
i-o lui Poirot, întrebă: 

— Aceasta e ceaşca? Se duse la masă, luă ceaşca şi o mirosi. 
Richard, asta e ceaşca din care a băut tatăl tău? Ar fi bine s-o 
iau. Trebuie dată la analiză. Ducând-o la masa de cafea, îşi 
deschise trusa. 

Richard sări în picioare. 

— Doar nu crezi că... Începu el, dar se întrerupse. 

— Pare extrem de puţin probabil ca otrava să-i fi fost 
administrată la cină, îi spuse Graham. Cea mai probabilă 
explicaţie este că scopolamina i-a fost pusă în cafea. 

— Eu... Eu... Se bâlbâi Richard făcând un pas către doctor, 
dar se opri cu un gest de disperare, şi ieşi brusc din încăpere 
pe uşile glasvandului dinspre grădină. 

Dr. Graham scoase din trusă o cutie mică de carton în care se 
afla vată şi înveli cu grijă ceaşca în timp ce îi spunea lui 
Poirot: 

— Scârboasă afacere. Nu mă miră deloc că Richard Amory e 
supărat. Ziarele vor face tam-tam pe seama prieteniei dintre 
acest doctor italian şi soţia lui. Şi noroiul are tendinţa să se 
lipească, monsieur Poirot. Biata femeie! Probabil e total 
inocentă. Evident că omul a făcut cunoştinţă cu ea în cine ştie 
ce mod plauzibil. Străinii ăştia sunt uimitor de deştepţi. 
Desigur, n-ar trebui să vorbesc în felul ăsta, ca şi cum treaba 
ar fi dinainte stabilită, dar ce altceva poţi să-ţi imaginezi? 

— Te gândeşti că sare în ochi, da? Îl întrebă Poirot, 
schimbând o privire cu Hastings. 

— Păi, la urma urmelor, invenţia lui sir Claud era valoroasă, 
explică doctorul. Şi a apărut străinul ăsta, despre care nimeni 
nu ştie nimic. Un italian. Sir Claud este misterios otrăvit... 

— Ah, da! Exclamă Poirot. Familia Borgia. 


— Poftim? Întrebă doctorul. 

— Nimic, nimic. 

Dr. Graham îşi luă trusa şi se pregăti de plecare, întinzându-i 
mâna lui Poirot. 

— Ei bine, trebuie să plec. 

— La revedere deocamdată, monsieur le docteur, spuse 
Poirot dând mâna cu el. 

La uşă Graham se opri şi se uită înapoi. 

— La revedere, monsieur Poirot. Veţi avea grijă ca nimeni să 
nu deranjeze nimic din camera asta până vine poliţia, nu-i 
aşa? Este extrem de important. 

— În mod categoric, îmi asum responsabilitatea asta, îl 
asigură Poirot în timp ce Graham închidea uşa după el, 
Hastings observă sec: 

— Ştii, Poirot, nu mi-ar plăcea să fiu bolnav în casa asta. În 
primul rând pentru că se pare că există aici un otrăvitor care 
umblă în voie, şi în al doilea rând pentru că nu sunt deloc 
sigur că am încredere în acest doctor tânăr. 

Poirot se uită ironic la Hastings. 

— Să sperăm că nu vom rămâne în casa asta suficient de 
mult ca să ne îmbolnăvim, spuse el şi, îndreptându-se spre 
poliţă, apăsă butonul soneriei. Iar acum, dragul meu Hastings, 
la treabă. 

— Ce ai de gând să faci? 

— Tu şi cu mine, prietene, răspunse Poirot cu o licărire în 
ochi, vom trece să-i luăm un interviu lui Cezar Borgia. 

În acel moment intră Tredwell. 

— Aţi sunat, domnule? 

— Da, Tredwell. Vrei, te rog, să-i spui domnului italian să 
aibă amabilitatea să vină aici? 

— Desigur, domnule. 

Valetul părăsi camera, iar Poirot se duse la masă şi luă cutia 
cu droguri. 

— Ar fi bine să punem această cutie foarte periculoasă 
înapoi la locul ei, spuse el. Mai presus de toate trebuie să fim 
ordonaţi. 

Dându-i cutia lui Hastings, Poirot trase un scaun lângă 


bibliotecă şi se sui pe el. 

— Vechea chemare spre ordine şi simetrie, nu? Spuse 
Hastings. Dar îmi imaginez că e mai mult decât asta. 

— Ce vrei să spui, prietene? 

— Ştiu despre ce e vorba. Nu vrei să-l sperii pe Carelli. La 
urma urmelor, cine a umblat cu drogurile astea? Printre alţii, 
el. Dacă le-ar vedea pe masă, ar fi pus în gardă, nu-i aşa? 

Poirot îl bătu uşurel pe creştet. 

— Ce isteţ e prietenul meu Hastings! Spuse el, luându-i cutia. 

— Te cunosc prea bine, insistă Hastings. Nu poţi să-mi 
arunci cu praf în ochi. 

În timp ce Hastings vorbea, Poirot trase un deget pe partea 
de sus a bibliotecii, împrăştiind praful peste faţa ridicată a lui 
Hastings. 

— Mi se pare, dragă Hastings, că tocmai asta am făcut! 
Exclamă el cu o strâmbătură. Se pare că m-am grăbit cu 
laudele la adresa servitorilor. Pe raftul ăsta praful e de un 
deget. Tare aş vrea să am acum o cârpă udă ca să-l şterg! 

Hastings râse. 

— Dragă Poirot, nu eşti servitoare! 

— Vai, nu, răspunse cu tristeţe Poirot. Sunt doar detectiv! 

— Ei bine, acolo nu-i nimic de detectat, aşa că dă-te jos. 

— După cum spui, nu e nimic... Începu Poirot apoi se opri, 
rămânând nemişcat pe scaun, ca o stană de piatră. 

— Ce este? Întrebă neliniştit Hastings. Coboară, Poirot. Dr. 
Carelli trebuie să pice dintr-o clipă în alta. Doar nu vrei să te 
găsească acolo. 

— Ai dreptate, prietene, spuse Poirot şi coborî încet de pe 
scaun. Faţa lui avea o expresie gravă. 

— Ce naiba se întâmplă? Întrebă Hastings. 

— Mă gândesc la ceva... 

— La ce te gândeşti? 

— La praf, Hastings. La praf, răspunse Poirdt cu un glas 
ciudat. 

Uşa se deschise şi dr. Carelli intră în cameră. El şi Poirot se 
salutară cu extremă ceremonie, fiecare vorbind politicos în 
limba maternă a celuilalt. 


— Monsieur Poirot, începu Carelli, vous voulez me 
questionner? 

— Si, signor dottore, şi lei permette, răspunse Poirot. 

— Ah, lei parla Italiano? 

— Si, ma preferisco parlare în Francese. 

— Alors, qu'est-ce que vous voulez me demander? 

— Hei, interveni Hastings enervat. Ce dracu’ sunt toate 
astea? 

— Ah, sărmanul Hastings nu e poliglot, zâmbi Poirot. 
Uitasem, ar fi mai bine să vorbim în engleză. 

— Îmi cer scuze. Bineînţeles, fu de acord Carelli. I se adresă 
lui Poirot cu un aer de mare sinceritate. Mă bucur că ai trimis 
după mine, monsieur Poirot. Dacă n-o făceai, ţi-aş fi cerut eu 
o întrevedere. 

— Adevărat? Întrebă Poirot, arătând spre un scaun de lângă 
masă. 

Carelli se aşeză, în timp ce Poirot luă loc în fotoliu iar 
Hastings se instală comod pe banchetă. 

— Da, spuse italianul. Întâmplarea face să ain nişte treburi 
urgente la Londra. 

— Te rog să continui, îl încurajă Poirot. 

— Da. Desigur, îmi dau seama foarte bine de situaţia de 
aseară. Un document de valoare a fost furat. Eu eram singurul 
străin prezent la faţa locului. Fireşte, am fost dornic să rămân, 
să mă supun cercetărilor, de fapt să insist să fiu cercetat. Ca 
om de onoare, nu puteam face altfel. 

— Chiar aşa, aprobă Poirot. Dar azi? 

— Azi e altceva, răspunse Carelli. Cum spuneam, am treburi 
urgente la Londra. 

— Şi ce doreşti, să pleci? 

— Exact. 

— Pare cât se poate de rezonabil, declară Poirot. Nu crezi, 
Hastings? 

Hastings nu răspunse, dar după înfăţişarea lui se vedea clar 
că nu credea. 

— Poate că dacă i-ai spune un cuvânt domnului Amory, 
monsieur Poirot, ar fi în ordine. Aş vrea să evit orice 


neplăcere. 

— Bunele mele oficii sunt la dispoziţia dumitale, monsieur le 
docteur, îl asigură Poirot. Acum, poate poţi să mă ajuţi cu 
câteva detalii. 

— Cu mare bucurie. 

Poirot se gândi o clipă, apoi întrebă: 

— Madame Richard Amory e prietenă bună cu dumneata? 

— Prietenă foarte bună, spuse Carelli. Oftă. A fost o surpriză 
încântătoare să dau de ea în mod neaşteptat în acest loc izolat. 

— În mod neaşteptat, spui? Întrebă Poirot. 

— Absolut neaşteptat, răspunse Carelli uitându-se repede la 
detectiv. 

— Absolut neaşteptat, repetă Poirot. Ce întâmplare! 

În atmosferă se strecură o anumită tensiune. Carelli se uită 
fix la Poirot, dar nu spuse nimic. 

— Te interesează ultimele descoperiri ale ştiinţei? Îl întrebă 
Poirot. 

— Desigur. Sunt doctor. 

— Ah! Dar asta nu e o condiţie obligatorie, observă Poirot. 
Un nou vaccin, noi raze, un nou microb — asta da. Dar, de 
bună seamă, un nou exploziv nu prea e domeniul unui doctor 
în medicină, nu-i aşa? 

— Ştiinţa ar trebui să ne intereseze pe toţi, insistă Carelli. Ea 
reprezintă triumful omului asupra naturii. Omul îi smulge 
naturii secrete în ciuda opunerii ei înverşunate. 

Poirot dădu din cap în semn de aprobare. 

— Ce spui dumneata acolo este într-adevăr admirabil. Este 
poetic. Dar după cum mi-a reamintit prietenul meu Hastings 
puţin mai înainte, eu sunt doar detectiv. Eu apreciez lucrurile 
dintr-un punct de vedere mai practic. Descoperirea asta a lui 
sir Claud... Valora o mulţime de bani, nu? 

— Se poate, spuse fără interes Carelli. Nu m-am prea gândit 
la latura asta a problemei. 

— Evident, dumneata eşti un om cu principii înalte şi, fără 
îndoială, un om cu mijloace materiale. Călătoriile, de pildă, 
sunt un hobby costisitor. 

— Trebuie să vezi lumea în care trăieşti, spuse sec Carelli. 


— Chiar aşa, aprobă Poirot. Şi oamenii care trăiesc în ea. 
Oameni ciudaţi, unii dintre ei. Hoţul, de exemplu — ce 
mentalitate curioasă trebuie să fi avut! 

— Extrem de curioasă, aprobă Carelli. 

— Şi şantajistul, continuă Poirot. 

— Ce vrei să spui? Întrebă repede Carelli. 

— Am spus, şantajistul, repetă Poirot. Urmă o pauză 
apăsătoare, apoi continuă: Dar ne-am abătut de la subiectul 
nostru — moartea lui sir Claud Amory. 

— Moartea lui sir Claud Amory? De ce e ăsta subiectul 
nostru? 

— Ah, fireşte, dumneata încă nu ştii. Mă tem că sir Claud nu 
a murit din cauza unui atac de cord. A fost otrăvit. Îl urmări 
atent pe italian. 

— Ah! Murmură Carelli, dând din cap. 

— Asta nu te surprinde? Întrebă Poirot. 

— Sincer să fiu, nu. Am bănuit încă de aseară. 

— Înţelegi, aşadar, că problema a devenit mult mai gravă. 
Tonul lui Poirot se schimbă. Nu vei putea să părăseşti casa azi, 
dr. Carelli. 

Aplecându-se spre Poirot, Carelli întrebă: 

— Dumneata legi moartea lui sir Claud de furtul formulei? 

— Categoric. Dumneata nu? 

Carelli vorbi repede. 

— Nu există nimeni în casa asta, nici un membru al familiei, 
care să fi dorit moartea lui sir Claud, fără nici o legătură cu 
formula? Ce înseamnă moartea lui pentru majoritatea celor 
din casă? Am să-ţi spun eu. Înseamnă libertate, monsieur 
Poirot. Libertate şi bani. Bătrânul ăsta era un tiran, şi în afară 
de mult iubita lui muncă era un zgârcit. 

— Ai observat toate astea aseară, monsieur le docteur? 
Întrebă cu inocenţă Poirot. 

— Şi dacă da? Am ochi. Văd. Cel puţin trei dintre cei din 
casă îl voiau pe sir Claud ieşit din joc. Se ridică şi se uită la 
ceasul de pe poliţă. Dar nu asta mă preocupă acum. Mă supără 
că nu pot fi punctual la întâlnirea din Londra. 

— Sunt dezolat, monsieur le docteur, spuse Poirot. Dar ce 


pot să fac eu? 

— Ei bine, mai ai nevoie de mine? 

— Deocamdată nu. 

Dr. Carelli se îndreptă spre uşă. 

— Să-ţi mai spun un lucru, monsieur Poirot, rosti doctorul 
deschizând uşa şi întorcându-se cu faţa la detectiv. Există 
anumite femei pe care e periculos să le împingi la disperare. 

Poirot se înclină politicos, şi Carelli îi întoarse plecăciunea 
cu o oarecare ironie, după care ieşi. 

CAPITOLUL XII 

După ce Carelli părăsi camera, Hastings se uită lung în urma 
lui. 

— Ascultă, Poirot, ce a vrut să spună cu asta? Întrebă el în 
cele din urmă. 

Poirot ridică din umeri. 

— A fost o remarcă fără nici o importanţă. 

— Dar, Poirot, insistă Hastings, sunt sigur că italianul 
încerca să-ţi spună ceva. 

— Mai sună o dată, Hastings, fu singurul răspuns al micului 
detectiv. 

Hastings se conformă, dar nu se putea abţine să mai pună o 
întrebare. 

— Ce ai de gând să faci acum? 

Răspunsul lui Poirot fu enigmatic. 

— Vei vedea, dragul meu Hastings. Răbdarea e o mare 
virtute. 

Tredwell intră în cameră. 

— Aţi sunat, domnule? 

— Ah, Tredwell. Vrei să-i prezinţi complimentele mele 
domnişoarei Caroline Amory şi s-o întrebi dacă vrea să aibă 
amabilitatea să-mi acorde câteva minute din timpul ei? 

— Desigur, domnule. 

După ce valetul ieşi, Hastings exclamă: 

— Dar sărmana fiinţă e în pat! Doar n-ai de gând s-o faci să 
se scoale dacă nu se simte bine? 

— Prietenul meu Hastings ştie tot! Aşadar e în pat, da? 

— Ei bine, nu e? 


Poirot îşi bătu cu afecţiune pe umăr prietenul. 

— Tocmai asta vreau să aflu. 

— Dar... Nu mai ţii minte? Aşa a spus Richard Amory. 

Detectivul se uită serios la prietenul său. 

— Aici a fost un om omorât, Hastings. De ce vrea madame 
Amory să plec? De ce vrea monsieur Amory să plec? De ce 
vrea el să mă împiedice să vorbesc cu mătuşa lui? Ce nu vrea 
el să aud din ce îmi poate spune ea? Ascultă la mine, Hastings, 
aici avem de a face cu o dramă. O dramă umană, dureroasă! 

În acel moment intră domnişoara Amory. 

— Monsieur Poirot, mi-a spus Tredwell că doriţi să mă 
vedeţi. 

— Da, mademoiselle, spuse Poirot ieşindu-i în întâmpinare. 
Aş dori să vă pun câteva întrebări. Nu doriţi să luaţi loc? O 
conduse la un scaun de lângă masă şi ea se aşeză, privindu-l 
cu nervozitate. Dar am înţeles că nu vă simţiţi bine şi că 
stăteaţi în pat, continuă Poirot aşezâdu-se de cealaltă parte a 
mesei şi uitându-se la ea cu compătimire. 

— A fost un şoc îngrozitor, bineînţeles. Caroline Amory oftă. 
Cu adevărat îngrozitor! Dar, cum spun eu întotdeauna, cineva 
trebuie să-şi păstreze capul. Servitorii sunt foarte agitaţi. Ei 
bine, continuă ea vorbind mai repede, ştiţi cum sunt servitorii, 
monsieur Poirot. Îl încântă pur şi simplu înmormântările. Am 
convingerea că ei preferă un deces în locul unei nunţi. Dragul 
dr. Graham! E atât de blând — e o adevărată alinare. Un doctor 
cu adevărat deştept, şi ţine foarte mult la Barbara. Eu cred că 
e păcat că Richard pare să nu-l aibă la inimă, dar... Ce 
spuneam? Oh, da, dr. Graham. Atât de tânăr! Şi anul trecut m- 
a vindecat de nevrită. Nu că mă îmbolnăvesc des. Generaţia 
asta tânără nu mi se pare deloc rezistentă. Uite aseară, de 
exemplu, biata Lucia a trebuit să plece de la cină fiindcă 
simţea că leşină. Sărmana copilă, e o masă de nervi, dar la ce 
altceva te poţi aştepta cu sângele ei italian? Deşi nu s-a 
manifestat prea rău, îmi amintesc, când i s-a furat colierul cu 
diamante... 

Domnişoara Amory se opri să-şi recapete respiraţia. În timp 
ce ea vorbise, Poirot îşi scosese tabachera şi era pe cale să îşi 


aprindă o ţigară, dar se opri şi profită de ocazie ca s-o întrebe: 

— Colierul cu diamante a lui madame Amory a fost furat? 
Când a fost asta, mademoiselle? 

— Staţi să văd, trebuie să fi fost... Da, a fost acum două luni 
— cam în aceeaşi perioadă când Richard s-a certat foarte tare 
cu tatăl său. 

Poirot se uită la ţigară. 

— Îmi permiţi să fumez, mademoisele? Întrebă el şi, primind 
un zâmbet de încuviinţare, scoase din buzunar cutia de 
chibrituri, îşi aprinse ţigara, şi se uită încurajator la 
domnişoara Amory. Parcă spuneaţi că monsieur Amory s-a 
certat cu tatăl său, o îmboldi el. 

— Oh, n-a fost ceva serios. A fost vorba doar de datoriile lui 
Richard. Bineînţeles că toţi bărbaţii tineri au datorii! Deşi 
Claud n-a fost niciodată aşa. El a fost mereu studios, chiar de 
când era flăcău. Mai târziu, fireşte, experienţele lui au mâncat 
o grămadă de bani. Eu îi spuneam mereu că îl ţine prea din 
scurt cu banii pe Richard, să ştiţi. Dar, da, cam acum două 
luni au avut o discuţie aprinsă, şi cu asta şi cu colierul Luciei 
care a dispărut, şi cu refuzul ei de a chema poliţia, a fost o 
perioadă foarte neplăcută. Şi atât de absurdă. Nervi, numai 
nervi! 

— De bună seamă, e un lucru total neobişnuit ca o tânără şi 
frumoasă doamnă să trateze cu atât calm dispariţia bijuteriilor 
ei, nu-i aşa? Întrebă Poirot reaprinzându-şi ţigara care nu 
fusese aprinsă cum trebuie, şi punând cu grijă în buzunar cele 
două bețe de chibrituri folosite. 

— Da, e ciudat, îl aprobă domnişoara Amory. Deosebit de 
ciudat! Dar ei părea să nu-i pese nici un pic. Oh, vai de mine, 
iată-mă bârfind despre lucruri care nu vă interesează, 
monsieur Poirot. 

— Dar mă interesează enorm, mademoiselle, o asigură 
Poirot. Spuneţi-mi, când madame Amory a plecat aseară de la 
masă simțindu-se rău, s-a dus sus? 

— Oh, nu. A venit în camera asta. Am invitat-o aici pe 
banchetă, apoi m-am întors în sufragerie lăsându-l pe Richard 
cu ea. Cuplurile tinere, ştiţi cum sunt, monsieur Poirot! Nu că 


tinerii bărbaţi mai sunt atât de romantici cum erau atunci pe 
vremea când eram eu fată. Oh, dar mă abat de la discuţia 
noastră. Vorbeam de Richard şi Lucia. Formează un cuplu 
frumos, nu-i aşa? S-au cunoscut în Italia, în noiembrie. A fost 
dragoste la prima vedere. Într-o săptămână erau căsătoriţi. Ea 
era orfană, singură pe lume. Foarte trist, deşi uneori mă întreb 
dacă nu era o binecuvântare mascată. Dacă ar fi avut o 
mulţime de rude străine... ar fi fost cam obositor, nu credţi? 
În definitiv, ştiţi şi dumneavoastră cum sunt străinii! Ei... Oh! 
Vă rog să mă scuzaţi, monsieur Poirot. I-am admirat pe 
belgieni în război. 

— Nu face nimic, nu face nimic, murmură Poirot aruncându- 
i o privire lui Hastings. 

— Ce prostie din partea mea! Se scuză domnişoara Amory, 
foarte agitată. N-am vrut... Desigur, în cazul dumneavoastră e 
cu totul altceva. 

— Vă rog să nu vă faceţi probleme, o linişti Poirot. După o 
scurtă pauză continuă de parcă pomenirea războiului îi 
amintise ceva. Am înţeles că acea cutie de pe bibliotecă este o 
relicvă de război. Aţi examinat-o cu toţii aseară, nu-i aşa? 

— Da, aşa este. 

— Cum aţi ajuns să o examinaţi? 

Domnişoara Amory se gândi o clipă. 

— Oare cum s-o fi întâmplat? Ah, da, îmi aduc aminte. Am 
spus că aş fi vrut nişte săruri volatile, şi Barbara a dat cutia jos 
ca să caute în ea, şi atunci au intrat domnii, iar dr. Carelli m-a 
speriat de moarte cu lucrurile pe care le-a spus. 

Hastings începu să arate un mare interes faţă de turnura pe 
care o lua discuţia, iar Poirot o îndemnă pe domnişoara 
Amory să continue. 

— Vă referiţi la lucrurile pe care le-a spus dr. Carelli despre 
medicamente? Presupun că s-a uitat prin ele şi le-a examinat 
cu atenţie, nu? 

— Da, confirmă domnişoara Amory, şi a ridicat un flacon de 
sticlă, ceva cu un nume cât se poate de nevinovat — bromură, 
parcă — şi a spus că acel flacon ar omori doisprezece bărbaţi 
puternici! 


— Bromhidrat de scopolamină? 

— Poftim? 

— La bromhidrat de scopolamină se referea dr. Carelli? 

— Da, da, asta era. Ce deştept sunteţi! Şi apoi Lucia a luat 
flaconul de la el şi a repetat ceva ce spusese el... Ceva despre 
somnul fără vise. Eu detest această poezie modernă nevrotică. 
După părerea mea, de când a murit dragul lord Tennyson, nu 
s-a mai scris poezie... 

— Vai! Murmură Hercule Poirot. 

— Poftim? 

— Ah, mă gândeam la dragul lord Tennyson. Vă rog să 
continuaţi. Ce s-a întâmplat după aceea? 

— Ah, da. Ei bine, Barbara a vrut sa pună la gramofon un 
cântec extrem de vulgar. Din fericire, am oprit-o. 

— Înţeleg, murmură Poirot. Şi flaconul pe care l-a ţinut dr. 
Carelli... Era plin? 

— Oh, da, răspunse fără ezitare domnişoara Amory. Pentru 
că atunci când doctorul a vorbit despre somnul fără vise, a 
spus că jumătate din tabletele din flacon ar fi de ajuns. 

Domnişoara Amory se ridică şi se îndepărtă de masă. 

— Să ştiţi, monsieur Poirot, continuă ea în timp ce Poirot se 
ridică şi el şi merse lângă ea, tot timpul am spus că nu-mi 
place omul ăsta. Acest dr. Carelli. Are ceva nesincer şi... 
Uleios. Sigur, în faţa Luciei n-am spus nimic, întrucât se 
presupune că e prieten cu ea, dar nu-mi place. Lucia este atât 
de încrezătoare! Eu am convingerea că omul ăsta i-a câştigat 
încrederea cu scopul de a fi invitat în această casă şi de a fura 
formula. 

Poirot se uită întrebător la domnişoara Amory. 

— Aşadar, nu aveţi nici o îndoială că dr. Carelli a furat 
formula lui sir Claud? 

— Dragă monsieur Poirot! Exclamă mirată domnişoara 
Amory. Cine altcineva putea s-o facă? El era singurul străin 
prezent la faţa locului. Fireşte, fratelui meu nu i-a plăcut să 
acuze un oaspete, aşa că a creat o posibilitate ca formula să fie 
returnată. A fost un gest foarte delicat. 

— Chiar aşa, spuse Poirot luând-o după umeri cu braţul, spre 


evidenta neplăcere a domnişoarei bătrâne. Şi-acum 

mademoiselle, aş vrea să încerc un mic experiment în care aş 
avea nevoie de cooperarea dumneavoastră. Îşi luă braţul din 
jurul umerilor ei. Unde stăteaţi aseară când s-a stins lumina? 

— Acolo, spuse domnişoara Amory indicând bancheta. 

— Vreţi să aveţi amabilitatea să vă aşezaţi din nou acolo? 

Domnişoara Amory se duse la banchetă şi se aşeză. 

— Şi-acum, mademoiselle, am să vă rog să faceţi un efort de 
imaginaţie. Închideţi ochii, vă rog. Aşa. Acum imaginaţi-vă 
ambianța de aseară. E întuneric. Nu vedeţi nimic. Dar puteţi 
auzi. Ei bine, ce auziţi în întuneric? 

Impresionată de evidenta seriozitate a lui Poirot, domnişoara 
Amory făcu efortul cerut. După puţin timp, începu să 
vorbească încet, în salturi. 

— Icnete, spuse ea. O mulţime de icnete mici... Şi apoi 
zgomotul unui scaun căzut... Şi un fel de clinchet metalic... 

— Era ca ăsta? Întrebă Poirot scoțând o cheie din buzunar şi 
aruncând-o pe podea. Cheia nu scoase nici un sunet şi 
domnişoara Amory declară că nu auzea nimic. Ei bine, ca ăsta, 
poate? Poirot încercă din nou, luând cheia de jos şi lovind-o 
cu putere în masa de cafea. 

— Vai, exact sunetul ăsta l-am auzit aseară! Exclamă 
domnişoara Amory. Ce curios! 

— Vă rog să continuaţi, mademoiselle. 

— Ei bine, am auzit-o pe Lucia ţipând şi strigând la sir 
Claud. Şi atunci s-a auzit ciocănitul în uşă. 

— Asta a fost tot? Sunteţi sigură? 

— Da, aşa cred... Oh, staţi o clipă! Chiar la început, s-a auzit 
un zgomot ciudat, ca de mătase sfâşiată. Rochia cuiva, 
presupun. 

— A cui rochie, credeţi? 

— Trebuie să fi fost a Luciei. Nu putea fi a Barbarei pentru 
că ea stătea chiar lângă mine. 

— Ciudat, murmură gânditor Poirot. 

— Şi asta chiar că a fost tot, încheie domnişoara Amory. 
Acum pot să deschid ochii? 

— Da, bineînţeles, mademoiselle. Aşa. Cine i-a turnat cafea 


lui sir Claud? Dumneavoastră? 

— Nu. Lucia a turnat cafeaua. 

— Când a fost asta, exact? 

— Trebuie să fi fost chiar după ce am vorbit despre drogurile 
acelea îngrozitoare. 

— Doamna Amory, personal, i-a dus cafeaua lui sir Claud? 

Caroline Amory se gândi. 

— Nu, spuse ea în cele din urmă. 

— Nu? Atunci cine? 

— Nu ştiu... Nu sunt sigură... Staţi să văd... Oh, da, mi-am 
amintit! Cafeaua lui sir Claud era pe masă lângă cafeaua 
Luciei. Îmi amintesc asta pentru că domnul Raynor îi ducea 
cafeaua lui sir Claud în birou, iar Lucia l-a strigăt şi i-a spus că 
luase altă ceaşcă, ceea ce era o prostie, pentru că ambele erau 
la fel — aceeaşi cafea neagră, fără zahăr. 

— Aşadar, domnul Raynor i-a dus cafeaua lui sir Claud? 

— Da... Sau, cel puţin... Nu, n-a fost aşa, i-a luat-o Richard 
din mână, pentru că Barbara voia să danseze cu domnul 
Raynor. 

— Da! Deci monsieur Amory i-a dus cafeaua tatălui său. 

— Da, aşa a fost, continuă domnişoara Amory. 

— Spuneţi-rni, vă rog, ce făcea monsieur Amory chiar 
înainte de asta? Dansa? 

— Oh, nu. Punea la loc în cutie drogurile. Le punea ordonat, 
să ştiţi. 

— Înţeleg, înţeleg. Sir Claud şi-a băut cafeaua în birou? 

— Cred că a început să o bea, dar s-a întors aici cu ceaşca în 
mână. Îmi amintesc că se plângea de gustul ei, spunea că e 
amară. lar eu vă asigur, monsieur Poirot, că era cea mai bună 
cafea. Un amestec special pe care l-am comandat special la 
Magazinul Armatei şi Marinei din Londra. Ştiţi dumneavostră, 
acel... 

Se întrerupse căci uşa se deschise şi intră Edward Raynor. 

— V-am întrerupt? Întrebă secretarul. Îmi pare nespus de 
rău. Voiam să discut cu monsieur Poirot, dar pot să revin mai 
târziu. 

— Nu, nu, spuse Poirot. Am torturat-o destul pe această 


sărmană doamnă. Am terminat. 

Domnişoara Amory se ridică. 

— Mă tem că n-am putut să vă spun nimic folositor, se scuză 
ea îndreptându-se spre uşă. 

Poirot se ridică şi i-o luă înainte. 

— Mi-aţi spus o mulţime de lucruri, mademoiselle. Poate mai 
multe decât vă daţi seama, o asigură el pe domnişoara Amory 
în timp ce îi deschidea uşa. 

CAPITOLUL XIII 

După ce o văzu plecată pe domnişoara Amory, Poirot îşi 
întoarse atenţia către Edward Raynor. 

— Şi-acum monsieur Raynor, spuse el arătându-i secretarului 
un scaun, să auzim ce ai să-mi spui. 

Raynor se aşeză şi se uită cu severitate la Poirot. 

— Domnul Amory tocmai mi-a dat vestea despre sir Claud. 
Mă refer la cauza decesului. Este o afacere cât se poate de 
uimitoare, monsieur. 

— A venit ca un şoc pentru dumneata? Întrebă Poirot. 

— Categoric. Nici n-am bănuit aşa ceva. Apropiindu-se de 
Raynor, Poirot îi înmână cheia pe care o găsise, urmărindu-l 
îndeaproape... 

— Ai mai văzut cheia asta, monsieur Raynor? Raynor luă 
cheia, şi o răsuci în mâini cu un aer nedumerit. 

— Seamănă destul de bine cu cheia de la seiful lui sir Claud, 
spuse el. Dar am înţeles de la domnul Amory că cheia de la 
seiful lui sir Claud era la locul ei, pe lanţul lui. Îi dădu înapoi 
cheia lui Poirot. 

— Da, aceasta este cheia pentru seiful lui sir Claud, dar este 
un duplicat, spuse Poirot, adăugând apăsat: Un duplicat care 
zăcea pe podea lângă scaunul ocupat de dumneata aseară. 

Raynor se uită fără să clipească la detectiv. 

— Dacă credeţi că mie mi-a scăpat, vă înşelaţi, declară el. 

Poirot îl studie o clipă, apoi dădu din cap. 

— Te cred, spuse el. Ducându-se vioi la banchetă, se aşeză şi 
îşi frecă mâinile. Şi-acum, să trecem la treabă, monsieur 
Raynor. Erai secretarul particular al lui sir Claud, nu-i aşa? 

— Corect. 


— Deci cunoşti o mulţime de lucruri despre munca lui. 

— Da. Am o anumită instruire în domeniul ştiinţei şi din 
când în când îl ajutam la experienţe. 

— Cunoşti ceva care ar putea face lumină în această 
nefericită afacere? 

Raynor scoase din buzunar o scrisoare. 

— Numai asta, spuse el şi, ridicându-se, se duse la Poirot şi i- 
o dădu. Una din sarcinile mele era să deschid şi să sortez 
corespondenţa lui sir Claud. Această e scrisoare a venit acum 
două zile. 

Poirot citi cu glas tare scrisoarea: 

— Încălziţi o viperă la sânul dumneavoastră. Păziţi-vă de 
Selma Goetz şi puiul ei. Secretul dumneavoastră este 
cunoscut. Fiţi în gardă”. Semnat, „Paznicul”. 

Hm, foarte pitorească şi dramatică! Dumitale, Hastings, îţi va 
plăcea, remarcă Poirot trecându-i prietenului său scrisoarea. 

— Tare aş vrea să ştiu cine e Selma Goetz! Spuse Edward 
Raynor. 

Rezemându-se de spetează şi unindu-şi vârfurile degetelor, 
Poirot rosti: 

— Cred că pot să-ţi satisfac curiozitatea, monsieur. Selma 
Goetz a fost cea mai bună spioană internaţională cunoscută 
vreodată. Era şi o femeie foarte frumoasă. A lucrat pentru 
Italia, pentru Franţa, pentru Germania, şi la urmă, cred, 
pentru Rusia. Da, Selma Goetz a fost o femeie extraordinară. 

Raynor făcu un pas înapoi şi întrebă repede: 

— A fost? 

— A murit, spuse Poirot. A murit în noiembrie, la Genova. 
Luă înapoi scrisoarea de la Hastings care clătina din cap cu 
nedumerire. 

— Atunci scrisoarea asta e o farsă! Exclamă Raynor. 

— Ştiu şi eu? Murmură Poirot. „Selma Goetz şi puiul ei”, 
scrie aici. Selma Goetz a lăsat o fată, monsieur Raynor, o fată 
foarte frumoasă. De la moartea mamei ei, fata a dispărut cu 
desăvârşire. Băgă scrisoarea în buzunar. 

— S-ar putea, oare, ca... Începu Raynor, apoi se opri. 

— Da? Voiai să spui ceva, monsieur? 


Apropiindu-se de detectiv, Raynor spuse cu nerăbdare: 

— Mă gândesc la servitoarea italiancă a doamnei Amory. A 
adus-o cu ea din Italia, o fată foarte drăguță. Vittoria Muzio, 
aşa o cheamă. Ar putea fi ea fiica Selmei Goetz? 

— Asta e o idee! Poirot părea impresionat. 

— Lăsaţi-mă să o trimit la dumneavoastră, spuse Raynor, 
dând să plece. 

Poirot se ridică. 

— Nu, nu, un minuţel. Mai presus de toate, nu trebuie să o 
alarmăm. Lăsaţi-mă să vorbesc mai întâi cu madame Amory. 
Ea va fi în măsură să îmi spună câte ceva despre fata asta. 

— Poate că aveţi dreptate. V-o trimit imediat pe doamna 
Amory. 

Secretarul părăsi încăperea cu un aer hotărât, iar Hastings se 
apropie de Poirot cuprins de o mare agitaţie. 

— Asta e, Poirot! Carelli şi servitoarea italiancă lucrând 
mână în mână pentru un guvern străin. Nu eşti de acord? 

Adâncit în gânduri, Poirot nu-i dădu nici o atenţie 
prietenului său. 

— Poirot? Nu crezi? Am spus că doctorul italian şi 
servitoarea sunt complici. 

— Ah, da, mă aşteptam să spui asta, prietene. E stilul tău. 

Hastings se arătă jignit. 

— Şi, mă rog, ideea ta care e? 

— Există câteva întrebări care necesită răspuns, dragul meu 
Hastings. De ce a fost furat acum două luni colierul lui 
madame Amory? De ce a refuzat ea atunci să cheme poliţia? 
De ce...? 

Se întrerupse căci în cameră intră Lucia Amory. 

— Am înţeles că vreţi să discutaţi cu mine, monsieur Poirot. 
Aşa e? 

— Da, madame. Aş vrea să îţi pun câteva întrebări, îi arătă 
un scaun de lângă masă. Nu doreşti să iei loc? 

Lucia se aşeză, iar Poirot se întoarse spre Hastings. 

— Prietene, grădina de colo e foarte frumoasă, spuse el 
luându-l de braţ şi conducându-l cu blândeţe către glasvand. 
Hastings avea mari reţineri să plece, dar insistența lui Poirot, 


deşi blândă, era fermă. Da, prietene. Admiră frumuseţile 
naturii. Să nu pierzi niciodată ocazia de a admira frumuseţile 
naturii. 

Împotriva voinţei lui, Hastings se lăsă împins pe uşă. Apoi, 
cum ziua era caldă şi însorită, se hotărî să profite de situaţie şi 
să exploreze grădina familiei Amory. Traversând peluza, se 
îndreptă spre un gard viu dincolo de care se vedea o grădină 
îmbietoare. 

În timp ce mergea în lungul gardului viu, auzi nişte voci în 
vecinătate, voci pe care, pe măsură ce se apropia, le 
recunoscu. Chiar de cealaltă parte a gardului viu, Barbara 
Amory şi dr. Graham păreau să se bucure de un tâte-ă-tâte pe 
o bancă. În speranţa eă putea auzi ceva important legat de 
moartea lui sir Claud Amory sau de dispariţia formulei, ceva 
care i-ar fi fost util lui Poirot, Hastings se opri să asculte. 

— Absolut clar că el crede că frumoasa lui verişoară ar putea 
face o partidă mai bună decât un medic de ţară. Asta se pare 
că stă la baza lipsei lui de entuziasm când ne vede împreună, 
spunea Kenneth Graham. 

— Ştiu că uneori Richard poate fi mărginit şi cu idei 
învechite, răspunse Barbara. Dar nu trebuie să te laşi afectat 
de asta, Kenny. Eu nici nu-l bag în seamă. 

— Ei bine, nici eu. Dar, Barbara, te-am rugat să ne întâlnim 
aici, afară, pentru că voiam să discut cu tine între patru ochi, 
fără să fiu auzit de cineva din familie. În primul rând, trebuie 
să-ţi spun că nu există nici o îndoială că aseară unchiul tău a 
fost otrăvit. 

— Oh, da? Barbara părea plictisită. 

— Nu pari deloc surprinsă să auzi asta. 

— Îmi închipui că sunt surprinsă. În definitiv, nu în fiecare zi 
cineva din familia ta e otrăvit, nu-i aşa? Dar trebuie să 
recunosc că nu sunt deosebit de supărată că a murit. De fapt, 
cred că îmi pare bine. 

— Barbara! 

— Fi, hai, nu te preface că te miră să auzi asta, Kenny. M-ai 
auzit de nenumărate ori vorbind de meschinăria bătrânului. 
Lui nu-i păsa de niciunul din noi, nu-l interesau decât 


experienţele lui scârboase. Îl trata foarte rău pe Richard, şi n-a 
fost deosebit de primitor cu Lucia când Richard a adus-o aici 
din Italia. Iar Lucia e atât de dulce, atât de potrivită pentru 
Richard! 

— Barbara, iubito, trebuie să te întreb ceva. Îţi promit că 
orice îmi vei spune, va rămâne între noi. Am să te apăr, dacă 
va fi nevoie. Dar, spune-mi, ştii ceva, cât de mic, despre 
moartea unchiului tău? Ai vreun motiv să bănuieşti că 
Richard, de exemplu, ar fi putut fi atât de disperat din cauza 
situaţiei lui financiare încât s-a gândit să-şi omoare tatăl ca să 
pună mâna acum pe ceea ce avea să fie până la urmă 
moştenirea lui? 

— Nu vreau să continuăm discuţia asta, Kenny. Credeam că 
m-ai chemat aici ca să-mi şopteşti dulci nimicuri, nu ca să-l 
acuzi pe vărul meu de crimă. 

— Iubito, nu-l acuz pe Richard. Dar trebuie să recunoşti că 
ceva nu e în regulă aici. Richard pare că nu vrea ca poliţia să 
investigheze moartea tatălui său. Parcă s-ar teme că ar putea 
ieşi ceva la iveală. E furios pe mine că am cerut o investigaţie 
oficială. La urma urmelor, eu nu-mi fac decât datoria de 
doctor. Cum puteam semna un certificat de deces în care să 
afirm că sir Claud a murit de pe urma unui atac de cord? 
Pentru Dumnezeu, era sănătos tun la inimă când l-am 
consultat ultima dată, acum câteva săptămâni. 

— Kenny, nu vreau să mai aud nimic. Mă duc în casă. Te rog 
să pleci prin grădină, bine? Ne vedem altădată. 

— Barbara, eu vreau doar... 

Dar ea plecase deja, şi dr. Graham scoase un oftat care 
semăna cu un geamăt. 

În acel moment, Hastings se gândi că era bine să se întoarcă 
repede în casă fără să fie văzut de vreunul dintre ei. 

CAPITOLUL XIV 

În bibliotecă, imediat după plecarea forţată a lui Hastings, 
Hercule Poirot îşi îndreptă atenţia spre Lucia Amory, având 
mai întâi grijă să închidă uşile glasvandului. 

Lucia se uită neliniştită la Poirot. 

— Am înţeles că vreţi să mă întrebaţi despre servitoarea 


mea, monsieur Poirot. Aşa mi-a spus domnul Raynor. Dar e o 
fată foarte bună. Sunt sigură că nu e nimic în neregulă cu ea. 

— Nu despre servitoarea dumitale doresc să discut cu 
dumneata, madame. 

— Dar domnul Raynor spunea... Începu Lucia. 

Poirot o întrerupse. 

— Am avut motivele mele să-l las pe domnul Raynor să 
creadă asta. 

— Atunci, despre ce e vorba? Întrebă circumspectă Lucia. 

— Madame, ieri mi-ai făcut un compliment foarte drăguţ. 
Mi-ai spus că de cum m-ai văzut ai avut încredere în mine. 

— Şi? 

— Şi, madame, îţi cer să ai acum încredere în mine. 

— Ce vreţi să spuneţi? 

Poirot o privi cu gravitate. 

— Dumneata ai tinereţe, frumuseţe, admiraţie, iubire — toate 
lucrurile după care tânjeşte o femeie. Dar îţi lipseşte un lucru, 
madame - un părinte confesor. Lasă-l pe Papa Poirot să se 
ofere pentru rolul ăsta. 

Lucia fu pe cale să vorbească, dar Poirot o întrerupse. 

— Gândeşte-te bine înainte să refuzi, madame. Eu la cererea 
dumitale am rămas aici. Am rămas să te servesc, încă mai 
doresc să te servesc. 

Într-o izbucnire temperamentală, Lucia răspunse: 

— Cel mai bine mă puteţi ajuta plecând acum, monsieur. 

— Madame, ştii că a fost chemată poliţia? 

— Poliţia? 

— Da. 

— De către cine? De ce? 

— Dr. Graham şi ceilalţi doctori, colegii săi. Au descoperit că 
sir Claud a fost otrăvit. 

— Ah, nu! Nu! Asta nu! Lucia părea mai mult îngrijorată 
decât surprinsă. 

— Ba da. Aşa că vezi, madame; nu prea mai ai timp ca să te 
hotărăşti care este cea mai prudentă cale de urmat. În 
momentul de faţă te servesc pe dumneata. Mai târziu s-ar 
putea să servesc justiţia. 


Ochii Luciei studiară faţa lui Poirot ca şi cum voia să decidă 
dacă să aibă încredere în el. În cele din urmă întrebă ezitant: 

— Ce doriţi să fac? 

— De ce nu-mi spui pur şi simplu adevărul, madame! 

— Eu... Eu... Începu Lucia, nehotărâtă, apoi faţa i se înăspri. 
Zău, monsieur Poirot, nu vă înțeleg. 

Poirot o privi pătrunzător. 

— Aşa, deci? Îmi pare foarte rău. 

Recăpătându-şi oarecum calmul, Lucia spuse cu răceală: 

— Dacă îmi spuneţi ce doriţi de la mine, am să vă răspund la 
orice întrebare. 

— Aşadar îţi pui mintea cu Hercule Poirot, madame! Foarte 
bine. Dar fii sigură că, oricum, vom afla adevărul. Bătu în 
masă. Însă pe o cale mai puţin plăcută. 

Scoţând din buzunar scrisoarea dată de Edward Raynor, 
Poirot i-o înmână Luciei. 

— Acum câteva zile, sir Amory a primit această anonimă. 

Lucia se uită pe scrisoare, aparent neimpresionată. 

— Ei bine, şi ce-i cu ea? Întrebă ea înapoind scrisoarea. 

— Ai mai auzit până acum de acest nume, Selma Goetz, 
madame! 

— Niciodată! Cine e? 

— A murit... la Genova... În noiembrie. 

— Serios? 

— Poate ai cunoscut-o acolo, spuse Poirot băgând scrisoarea 
în buzunar. De fapt, cred că ai cunoscut-o. 

— N-am fost în viaţa mea la Genova, spuse apăsat Lucia. 

— Şi dacă cineva ar spune că te-a văzut acolo? 

— S-ar... S-ar înşela. 

Poirot insistă. 

— Dar eu am înţeles madame, că pe soţul dumitale l-ai 
cunoscut la Genova. 

— Richard v-a spus asta? Ce prostie! Ne-am cunoscut la 
Milano. 

— Atunci femeia cu care era în Genova... 

Lucia îl întrerupse mânioasă. 

— Vă spun că n-am fost niciodată la Genova! 


— Ah, pardon! Exclamă Poirot. Tocmai ai spus asta. Totuşi, e 
ciudat. 

— Ce e ciudat? 

Poirot închise ochii şi se rezemă de speteaza scaunului. 

— Am să-ţi spun o scurtă poveste, madame, zise el scoțând 
din buzunar un portofel. Am un prieten care face fotografii 
pentru anumite reviste londoneze. Face... Cum se spune? Ah, 
da instantanee cu contese şi alte doamne mondene care se duc 
la băi. Chestii de genul ăsta. În noiembrie, acest prieten al 
meu se afla la Genova şi a recunoscut o doamnă celebră. 
Baroana de Giers, îşi spunea ea la acea vreme, şi era cher amie 
a unui foarte cunoscut diplomat francez. Lumea vorbea, dar, 
pentru doamnă, asta nu conta, pentru că diplomatul vorbea şi 
el, şi ea asta voia. El era mai mult îndrăgostit decât discret, 
înţelegi... Poirot se întrerupse cu un aer inocent. Sper că nu te 
plictisesc, madame! 

— Deloc, dar nu prea înţeleg rostul acestei poveşti. 

Uitându-se prin conţinutul portofelului, Poirot continuă: 

— Prietenul meu mi-a arătat un instantaneu pe care l-a făcut. 
Amândoi am fost de acord că baroana de Giers era une très 
belle femme, şi nu ne-a mirat deloc comportarea diplomatului. 

— Asta e tot? 

— Nu, madame. Vezi dumneata, doamna nu era singură. A 
fost fotografiată plimbându-se cu fiica ei, iar acea fiică, 
madame, avea un chip foarte frumos, ba mai mult, un chip 
foarte greu de uitat. Poirot se ridică, se înclină galant, şi 
închise portofelul. Desigur, am recunoscut acel chip imediat 
ce am sosit aici. 

Lucia se uita la Poirot şi icni. 

— Oh! Exclamă ea. După o clipă, se adună şi râse. Monsieur 
Poirot, ce încurcătură ciudată! Acum înţeleg rostul poveștii 
dumneavoastră. Îmi amintesc perfect de baroana de Giers, ca 
şi de fiica ei. Fata era cam plicticoasă, dar mama ei mă 
fascina. O vedeam într-o aură romantică, şi de câteva ori am 
ieşit la plimbare cu ea. Cred că devotamentul meu o amuza. 
De aici cred că a apărut încurcătura. Cineva trebuie să mă fi 
luat drept fiica ei. 


Poirot dădu încetişor din cap în semn de apreciere, iar Lucia 
se relaxa vizibil în faţa atitudinii lui. Apoi, brusc, aplecându-se 
peste masă către ea, detectivul remarcă: 

— Dar parcă spuneai că n-ai fost niciodată la Genova. 

Luată pe nepregătite, Lucia icni. Se uită lung la Poirot, în 
timp ce acesta îşi băga la loc portofelul în buzunarul hainei. 

— Nu aveţi nici o fotografie, spuse ea. Era pe jumătate 
întrebare, pe jumătate afirmaţie. 

— Nu, recunosc Poirot, n-am nici o fotografie, madame. 
Ştiam sub ce nume era cunoscută Selma Goetz în Genova. 
Restul — treaba cu prietenul meu şi fotografiile lui — a fost o 
mică invenţie a mea! 

Lucia sări în picioare cu ochii scăpărând de furie. 

— Mi-aţi întins o capcană! Exclamă ea mânioasă. 

Poirot ridică din umeri. 

— Da, madame. Mă tem că n-am avut o altă alternativă. 

— Ce legătură au toate astea cu moartea lui sir Claud? 
Întrebă Lucia uitându-se înnebunită prin cameră. 

În loc să răspundă, Poirot adoptă un ton indiferent şi îi puse 
o altă întrebare. 

— E adevărat că ai pierdut nu de mult un valoros colier cu 
diamante, madame? 

Lucia îl fulgeră cu privirea şi spuse printre dinţi: 

— Vă întreb iarăşi, ce legătură are asta cu moartea, lui sir 
Claud? 

Poirot rosti încetişor: 

— Mai întâi un colier furat... Apoi o formulă furată. Ambele 
aduc o mare sumă de bani. 

— Ce vreţi să spuneţi? 

— Vreu să spun că tare mi-ar plăcea să ştiu răspunsul la 
următoarea întrebare. Cât a vrut dr. Carelli... De data asta? 

Lucia se întoarse cu spatele la Poirot. 

— Eu... Eu. N-am să mai răspund la nici o întrebare. 

— Pentru că ţi-e frică? Întrebă Poirot ducându-se după ea. 

Lucia se întoarse iar spre el, dându-şi capul pe spate cu o 
mişcare sfidătoare. 

— Nu, nu mi-e frică. Pur şi simplu nu ştiu despre ce vorbiţi! 


De ce mi-ar cere dr. Carelli bani? 

— Ca să îşi cumpere tăcerea. Familia Amory e o familie 
mândră şi n-ai vrea ca ei să ştie cine eşti — fiica Selmei Goetz! 

Lucia îl fulgeră din priviri fără o vorbă, apoi se prăbuşi pe un 
scaun, cu capul în mâini. Trecu cel puţin un minut până să 
ridice ochii, cu un oftat. 

— Richard ştie? Întrebă ea. 

— Încă nu, madame. 

— Nu-i spuneţi, monsieur Poirot! Îl rugă ea cu disperare. Vă 
implor, nu-i spuneţi! El e atât de mândru de numele lui, de 
onoarea familiei lui! Am fost o ticăloasă că m-am măritat cu 
el! Dar eram atât de nefericită! Uram viaţa aceea, viaţa aceea 
îngrozitoare pe care eram nevoită s-o duc alături de mama 
mea. Mă simţeam înjosită. Dar ce puteam face? Iar apoi, după 
ce mama a murit, am fost în sfârşit liberă! Liberă să fiu 
cinstită! Liberă să las în urmă viaţa aceea de minciuni şi de 
intrigi. L-am cunoscut pe Richard. A fost cel mai minunat 
lucru care mi s-a întâmplat vreodată. Richard a intrat în viaţa 
mea. Îl iubeam, iar el voia să se însoare cu mine. Cum puteam 
să-i spun cine sunt? De ce să-i fi spus? 

— Iar apoi Carelli te-a recunoscut undeva şi a început să te 
şantajeze? 

— Da, dar eu nu am nici un ban al meu. Am vândut colierul 
şi i-am dat bani. Credeam că povestea se va încheia aici. Dar 
ieri a apărut în casa asta. Auzise de formula pe care o 
inventase sir Claud. 

— Voia să furi formula şi să i-o dai? 

— Da, răspunse Lucia, oftând. 

— Şi aşa ai făcut? Întrebă Poirot apropiindu-se de ea. 

— Acum... N-o să mă mai credeţi, murmură ea clătinând din 
cap cu tristeţe. 

Poirot se uită cu compătimire la femeia tânără şi frumoasă. 

— Ba da, copila mea. Am să te cred. Ai curaj şi încredere în 
Papa Poirot, bine? Spune-mi adevărul. Dumneata ai luat 
formula secretă a lui sir Claud? 

— Nu, nu, nu! Strigă cu vehemenţă Lucia. Dar e drept că am 
avut de gând. Carelli a făcut o cheie pentru seiful lui sir Claud 


după un mulaj luat de mine. 

Poirot scoase o cheie din buzunar şi i-o arătă. 

— Asta e? 

— Da. Totul era foarte simplu. Carelli mi-a dat cheia asta. 
Eram în birou, făcându-mi curaj să deschid seiful, când a 
intrat sir Claud şi a dat de mine. Ăsta e adevărul, jur! 

— Te cred, madame. 

Poirot băgă cheia în buzunar, se duse la fotoliu şi se aşeză, 
îşi uni vârful degetelor şi reflectă câteva clipe. 

— Şi totuşi ai fost repede de acord cu propunerea lui sir 
Claud de a cufunda camera în întuneric. 

— Nu voiam să fiu percheziţionată, explică Lucia. O dată cu 
cheia, Carelli îmi pasase şi un bilet, şi ambele erau la mine. 

— Şi ce ai făcut cu ele? 

— Când s-a stins lumina, am aruncat cheia cât mai departe 
de mine. În partea aia. Arătă înspre scaunul pe care stătuse 
Edward Raynor în seara precedentă. 

— Şi biletul de la Carelli? 

Nu ştiam ce să fac cu biletul. Lucia se ridică şi se duse la 
masă. Aşa că l-am strecurat între filele unei cărţi. Luă o carte 
de pe masă şi se uită prin ea. Da, e încă aici, spuse ea scoțând 
o bucată de hârtie. Doriţi să-l citiţi? 

— Nu, madame, e al dumitale. 

Aşezându-se la masă, Lucia rupse biletul şi băgă bucăţelele 
de hârtie în poşetă. 

— Încă ceva, madame. Ţi-ai rupt, cumva, rochia aseară? 

— Eu? Nu. 

— Cât timp a fost întuneric, ai auzit un zgomot de rochie 
ruptă? 

Lucia se gândi câteva secunde. 

— Da, cred că am auzit. Dar nu era a mea. Trebuie să fi fost 
a Barbarei sau a domnişoarei Amory. 

— Ei bine, nu ne vom face griji despre asta. Să trecem la 
altceva. Cine i-a turnat aseară cafeaua lui sir Claud? 

— Eu. 

— Şi ai pus-o pe masă lângă ceaşca dumitale? 

— Da. 


Poirot se ridică, se apleacă peste masă şi trânti brusc 
următoarea întrebare: 

— În care ceaşcă ai pus scopolamina? 

Lucia se uita înnebunită la el. 

— De unde ştiţi? Bâigui ea. 

— Sarcina mea e să ştiu. În care ceaşcă, madame? 

Lucia oftă. 

— În a mea. 

— De ce? 

— Pentru că voiam... Voiam să mor. Richard bănuia că între 
Carelli şi mine era ceva... Că aveam o legătură amoroasă. Nici 
că putea să se înșele mai tare. Îl uram pe Carelli! Îl urăsc! Dar, 
cum nu reuşeam să obţin formula, eram sigură că o să mă dea 
în vileag în faţa lui Richard. Singura cale să scap de toate era 
să mă sinucid. Un somn fără vise, din care să nu te mai 
trezeşti... Aşa a spus el. 

— Cine ţi-a spus asta? 

— Dr. Carelli. 

— Încep să înţeleg... Încep să înţeleg, spuse încetişor Poirot. 
Arăta spre ceaşca de pe masă. E a dumitale? O ceaşcă plină, 
neatinsă? 

— Da. 

— Ce te-a făcut să te răzgândeşti să o bei? 

— Richard a venit la mine. Mi-a spus că o să mă ducă 
departe, în străinătate, că o să facă el rost de bani, cumva. El 
mi-a redat speranţa. 

— Ascultă-mă cu atenţie, madame, spuse cu gravitate Poirot. 
Azi dimineaţă dr. Graham a luat ceaşca ce era lângă scaunul 
lui sir Claud. 

— Şi? 

— Colegii lui nu vor găsi nimic în zaţul din ea... 

Fără să se uite la el, Lucia spuse: 

— Bine... Bineînţeles. 

— E corect, da? Insistă Poirot. 

Lucia se uită drept înainte, fără să răspundă. Apoi, întorcând 
ochii spre Poirot, exclamă: 

— De ce vă uitaţi, lung la mine? Mă speriaţi! 


— Am spus că azi dimineaţă s-a luat ceaşca ce se afla lângă 
scaunul lui sir Claud, repetă Poirot. Dar dacă ar fi luat ceaşca 
ce se afla aseară lângă scaunul lui? Se duse la masa de lângă 
uşă şi scoase din vasul cu planta ornamentală o ceaşcă. Dacă 
ar fi luat această ceaşcă? 

Lucia se ridică repede, ducându-şi mâinile la faţă. 

— Ştiţi! Icni ea. 

Poirot se îndreptă spre ea. Glasul lui sună aspru. 

— Madame! Vor analiza ceaşca, dacă n-au făcut-o deja, şi 
vor găsi... Nimic. Dar aseară am luat o mostră de zaț din 
ceaşca originală. Ce ai zice dacă ţi-aş spune că în cafeaua lui 
sir Claud era scopolamină? 

Lucia arăta ca lovită în moalele capului. Se clătină, dar îşi 
reveni. O clipă, nu spuse nimic. 

— Aveţi dreptate, şopti ea apoi. Aveţi totală dreptate. L-am 
omorât. Glasul îi răsună brusc. L-am omorât! Am pus 
scopolamină în ceaşca lui. 

Se duse la masă şi luă ceaşca plină cu cafea. Asta e numai 
cafea! 

Duse ceaşca la buze, dar Poirot sări şi îşi interpuse mâna 
între ceaşcă şi gura ei. Se priviră intens un timp, apoi Lucia 
izbucni în hohote. Poirot îi luă ceaşca din mână, şi o puse pe 
masă. 

— Madame! Exclamă el. 

— De ce m-aţi oprit? Murmură Lucia. 

— Lumea e foarte frumoasă, madame. De ce doreşti să o 
părăseşti? 

Lucia se prăbuşi pe un scaun plângând în hohote. 

Când Poirot vorbi, glasul lui era cald şi blând. 

— Mi-ai spus adevărul. Ai pus scopolamina în ceaşca 
dumitale. Dar şi în cealaltă ceaşcă era scopolamină. Acum, 
spune-mi din nou adevărul. Cine a pus scopolamina în ceaşca 
lui sir Claud? 

Lucia se uită cu groază la Poirot. 

— Nu, nu, vă înşelaţi. Nu el a pus-o. Eu l-am ucis! Strigă ea 
isteric. 

— Cine a pus-o? Pe cine acoperi, madame? 


— Nu el a pus-o, vă spun! Hohoti Lucia. 

Se auzi o bătaie în uşă. 

— Asta trebuie să fie poliţia, spuse Poirot Avem foarte puţin 
timp. Îţi promit două lucruri, madame. Îţi promit că am să te 
salvez... 

— Dar eu l-am ucis, vă spun! Ţipă ascuţit Lucia. 

— Şi îţi promit că am să-l salvez şi pe soţul dumitale! 

— Oh! Icni Lucia, uitându-se uluită la el. 

În cameră intră Tredwell. Adresându-i-se lui Poirot, anunţă: 

— Inspectorul Japp de la Scotland Yard. 

CAPITOLUL XV 

Cinsprezece minute mai târziu, inspectorul Japp şi Johnson, 
un tânăr poliţist care îl însoțea, terminaseră prima inspecţie în 
bibliotecă. Japp, un bărbat între două vârste, inimos şi 
deschis, robust la trup şi roşu la faţă, schimba amintiri cu 
Poirot şi Hastings, care revenise din exodul său în grădină. 

— Da, îi spuse Japp ajutorului său, domnul Poirot şi cu mine 
am parcurs un drum lung. M-ai auzit vorbind adesea de el. 
Când am lucrat prima oară împreună încă mai făcea parte din 
poliţia belgiană. A fost cazul de plastografie Abercrombie, nu-i 
aşa, Poirot? L-am prins la Bruxelles. Ah, ce vremuri! Şi îţi mai 
aduci aminte de „baronul” Altera? A dus de nas jumătate din 
poliţia din Europa. Dar, mulţumită domnului Poirot, am pus 
mâna pe el în Antwerp. 

Japp se întoarse de la Johnson la Poirot. 

— Iar apoi ne-am întâlnit din nou în această ţară, nu-i aşa, 
Poirot? Atunci te pensionaseşi, fireşte. Ai rezolvat acea 
misterioasă afacere de la Styles, îţi aminteşti? Ultima oară 
când am colaborat a fost cam acum doi ani, nu? Afacerea 
aceea a nobilului italian de la Londra. Ei bine, mă bucur că te 
revăd, Poirot. Parcă m-a pocnit cineva cu leuca în cap când 
am intrat aici şi am dat cu ochii de moaca dumitale. 

— Moaca mea? Întreba Poirot nedumerit. Argoul englezesc 
nu înceta să-l pună în încurcătură. 

— Faţa dumitale, adică, amice, îi explică Japp rânjind. Ei 
bine, lucrăm împreună la cazul ăsta? 

Poirot zâmbi. 


— Bunul meu Japp, îmi cunoşti mica slăbiciune. 

— Tot secretos, nu-i aşa? Ascultă, acea doamnă Amory cu 
care stăteai de vorbă când am intrat eu e foarte arătoasă. Soţia 
lui Richard Amory, presupun? Aş paria că îţi clăteai ochii, 
hoţomanule! 

Inspectorul râse destul de mitocăneşte şi se aşeză pe un 
scaun de lângă masă. 

— Oricum, continuă el, ăsta e genul de caz care ţi se 
potriveşte ca turnat. E pe placul minţii dumitale întortocheate. 
Eu unul nu pot să sufăr cazurile de otrăvire. Nu ai cu ce să 
continui. Trebuie să afli ce a mâncat şi a băut victima, cine a 
umblat cu mâncarea şi băutura, ba şi cine a respirat asupra 
lor! Recunosc că dr. Graham pare foarte sigur cu privire la 
caz. El spune că drogul trebuie să fi fost în cafea. Conform 
spuselor lui, o aşa doză mare a avut un efect aproape 
instantaneu. Bineînţeles, vom şti sigur când vom primi 
rezultatul analizelor, dar avem suficient pentru a înainta. Japp 
se ridică. Am terminat cu camera asta. Cred că ar fi bine să 
schimb câteva cuvinte cu domnul Richard Amory, iar apoi să-l 
văd pe acest dr. Carelli. S-ar părea că el e omul nostru. Dar, 
cum spun eu mereu, fără prejudecăţi. Se îndreptă spre uşă. 
Vii, Poirot? 

— Sigur, te însoțesc, spuse Poirot. 

— Şi căpitanul Hastings, de asemenea, râse Japp. El stă lipit 
de dumneata ca o umbră, nu-i aşa, Poirot? 

Poirot îi aruncă o privire cu subînţeles prietenului său. 

— Poate că Hastings preferă să rămână aici, spuse el. 

Hastings se grăbi să confirme. 

— Da, da, am să rămân aici. 

— Cum doreşti, spuse Japp, oarecum surprins. 

Japp, Poirot şi polițistul ieşiră, iar un moment mai târziu, 
venind din grădină, în cameră intră Barbara. Purta o bluză roz 
şi pantaloni largi de culoare deschisă. 

— Ah, aici erai, sufleţel! Spuse ea dând cu ochii de Hastings. 
Ia spune, ce e chestia asta care s-a abătut asupra noastră? 
Poliţia? 

Barbara se duse la banchetă şi se aşeză. Hastings i se alătură. 


— Da, spuse el. Inspectorul Japp de la Scotland Yard. S-a dus 
acum să discute cu vărul dumitale, să-i pună câteva întrebări. 

— Crezi că va voi să îmi pună şi mie câteva întrebări? 

— Nu cred. Dar chiar dacă vrea, n-ai de ce să te nelinişteşti. 

— Oh, nu sunt neliniştită. De fapt, cred că ar fi trăsnet! Dar o 
să mă tenteze să înfloresc un pic, doar aşa, de dragul senzaţiei. 
Ador senzațiile tari. Dumeata nu? 

Hastings păru încurcat. 

— Eu... Nu prea ştiu. Nu, nu cred că ador senzațiile tari. 

Barbara îl privi şăgalnic. 

— Ştii, mă intrigi, declară ea. Unde ai fost toată viaţa? 

— Mi-am petrecut mai mulţi ani în America de Sud. 

— Ştiam eu! Exclamă Barbara. Largile spaţii deschise! Pe 
asta eşti atât de delicios demodat. 

Hastings se arătă acum ofensat. 

— Îmi pare rău, spuse el înţepat. 

— Oh, dar eu te ador! Te consider un scump. 

— Ce înţelegi, mai exact, prin demodat? 

— Păi, sunt sigură că crezi în tot felul de chestii învechite, 
precum decenţa, şi nu minţi decât dacă ai un motiv foarte 
întemeiat, şi vezi numai partea bună a lucrurilor. 

— Adevărat, aprobă Hastings, oarecum mirat. Dumneata nu? 

— Eu? Adică te aştepţi să susţin basmul precum că moartea 
unchiului Claud a fost un incident regretabil? 

— N-a fost? Întrebă şocat Hastings. 

— Dragul meu! Barbara se ridică şi se duse şi se cocoţă pe 
masa de cafea. În ce mă priveşte, este cel mai minunat lucru 
care s-a întâmplat vreodată. Nici nu ştii ce zgripţuroi era! Nu 
ştii cât ne freca pe toţi! Se opri, sufocată de tăria 
sentimentelor ei. 

— Eu... Aş vrea să nu... Începu stânjenit Hastings, dar 
Barbara îl întrerupse. 

— Nu-ţi place sinceritatea? Întrebă ea. Exact aşa mă 
aşteptam să fii. Dumneata ai prefera să fiu îmbrăcată în negru 
şi să vorbesc în şoaptă despre „Sărmanul unchi Claud! Era atât 
de bun cu noi!” 

— Asta-i bună! Exclamă Hastings. 


— Oh, nu te preface, ştiam că ai să-ţi dai arama pe faţă dacă 
stau mai mult de vorbă cu dumneata. Dar ce spun eu este că 
viaţa nu e suficient de lungă ca să ne-o irosim minţind şi 
prefăcându-ne. Unchiul Claud nu a fost deloc bun cu noi. Sunt 
convinsă că, în adâncul inimii, tuturor ne pare bine că a 
murit. Da, până şi mătuşii Caroline. Biata fiinţă, a stat cu el 
mai mult ca oricare dintre noi. Barbara se calmă brusc. Când 
vorbi din nou, glasul ei avea un ton moderat. 

— Ştii, m-am tot gândit. Teoretic vorbind, s-ar putea ca 
mătuşa Caroline să-l fi otrăvit pe unchiul Claud. Atacul de 
cord de aseară a fost foarte ciudat. Nu cred deloc că a fost 
atac de cord. Să presupunem că sentimentele pe care şi le-a 
înăbuşit în toţi aceşti ani au dezvoltat în mătuşa Caroline un 
puternic complex de... 

— Nu cred că practic a fost posibil, o întrerupse Hastings 
circumspect. 

— Totuşi, mă întreb cine a şutit formula, continuă Barbara. 
Toţi spun că italianul, dar eu una îl bănuiesc pe Tredwell. 

— Valetul vostru? Doamne Sfinte! De ce? 

— Pentru că el nici nu s-a apropiat de birou! 

Hastings păru nedumerit. 

— Dar atunci...? 

— În unele privinţe sunt foarte ortodoxă. Am fost crescută să 
suspectez persoana cea mai puţin probabilă. Iar Tredwell e cu 
siguranţă persoana cea mai puţin probabilă. 

— În afară de dumneata, poate, sugeră râzând Hastings. 

— Eu! Barbara zâmbi nesigur, se ridică şi se îndepărtă de el. 
Ce curios... Murmură ea ca pentru sine. 

— Ce e curios? Întrebă Hastings, ridicându-se şi el. 

— Mă gândeam şi eu aşa. Hai să ieşim în grădină. Urăsc 
camera asta. Se îndreptă spre glasvand. 

— Mă tem că eu trebuie să rămân aici. 

— De ce? 

— Nu trebuie să părăsesc încăperea asta. 

— Ai un fix cu camera asta, să ştii. Mai ţii minte seara de 
ieri? Noi eram aici, zguduiţi de dispariţia formulei, iar 
dumneata ai intrat şi ai produs cel mai minunat efect contrar 


rostind cât se poate de degajat „Ce cameră încântătoare, 
domnule Amory!” A fost tare amuzant când aţi intrat voi doi. 
Omuleţul ăla plesnind de demnitate, şi dumneata atât de 
politicos! 

— La prima vedere Poirot e destul de ciudat, recunosc. Şi are 
tot soiul de mici fixuri. De exemplu, are mania ordinii de orice 
fel. Un obiect de ornament aşezat strâmb, sau un fir de praf, 
sau cea mai mică neglijenţă în ţinuta cuiva sunt o adevărată 
tortură pentru el. 

— Voi doi creaţi un contrast minunat, râse Barbara. 

— Metodele lui Poirot ca detectiv sunt întru totul în acord cu 
persoana lui, continuă Hastings. Ordinea şi metoda sunt zeii 
lui. Are un mare dispreţ pentru probele tangibile, precum 
amprentele şi scrumul de ţigară. El susţine că adevărata 
muncă vine din interior. Îşi atinge capul în formă de ou şi 
spune cu satisfacţie: „Micile celule cenuşii ale creierului — să 
nu uiţi niciodată micile celule cenuşii, mon ami!” 

— Oh, e un scumpiţ! Spuse Barbara. Dar nu atât de dulce ca 
dumneata, cu al dumitale „Ce cameră încântătoare!” 

— Dar este o cameră încântătoare, insistă înţepat Hastings. 

— Eu una nu sunt de acord cu dumneata. Îl luă de mână şi 
încercă să-l tragă spre glasvand. Oricum, ai stat destul în ea. 
Vino afară! 

— Nu înţelegi, spuse Hastings şi îşi trase mâna. l-am promis 
lui Poirot. 

— I-ai promis lui monsieur Poirot că n-ai să părăseşti această 
cameră? Întrebă Barbara încetişor. De ce? 

— Nu pot să-ţi spun. 

— Oh! Barbara rămase pe gânduri câteva clipe, apoi 
purtarea i se schimbă. Trecând în spatele lui Hastings, începu 
să recite teatral „Bărbatul stătea pe puntea în flăcări...” 

— Poftim? 

— De pe care zburase totul în afară de el”. Ei bine, iubiţel? 

— Pur şi simplu nu te înţeleg! Declară exasperat Hastings. 

— De ce ar trebui să mă înţelegi? Oh, eşti cu adevărat un 
deliciu! Barbara îşi strecură braţul pe după al lui. Vino şi lasă- 
te stors de bani. Zău, te găsesc delicios! 


— Îţi baţi joc de mine. 

— Deloc. Sunt nebună după dumneata. 

ÎI trase către glasvand şi, de data asta, Hastings cedă. 

— Eşti o fiinţă extraordinară! Spuse el. Eşti cu totul altfel 
decât orice fată pe care am întâlnit-o până acum. 

— Sunt încântată să aud asta. E un semn foarte bun, spuse 
Barbara. 

— Un semn bun? 

— Da, îi dă unei fete speranţe. 

Hastings roşi şi Barbara, râzând cochet, îl trase în grădină. 

CAPITOLUL XVI 

După ce Barbara şi Hastings ieşiră în grădină, biblioteca 
rămase goală doar câteva minute. Apoi uşa dinspre hol se 
deschise şi intră domnişoara Amory cu un săculeţ cu lucru de 
mână. Se duse la banchetă, puse săculeţul jos, îngenunche şi 
începu să pipăie în spatele banchetei. În timpul ăsta, pe uşa 
cealaltă intră dr. Carelli, având în mâini o pălărie şi un 
geamantan mic. Dând cu ochii de domnişoara Amory, Carelli 
se opri şi se scuză că o deranjase. 

Domnişoara Amory se ridică, oarecum agitată. 

— Căutam o andrea, spuse ea repede şi se grăbi să arate 
andreaua. Alunecase în spatele pernei. Apoi, înțelegând 
semnificaţia geamantanului, întrebă: Ne părăsiţi, dr, Carelli? 

Carelli îşi puse pălăria şi geamantanul pe un scaun. 

— Consider că nu mai pot să abuzez de ospitalitatea 
dumneavoastră, spuse el. 

Evident încântată, domnişoara Amory fu suficient de 
politicoasă ca să îngâne: 

— Desigur, dacă aşa consideraţi... Apoi, amintindu-și de 
situaţia în care se aflau ocupanţii casei, adăugă: Dar parcă 
există nişte formalităţi plictisitoare... Glasul i se stinse, 
indecis. 

— Oh, asta s-a aranjat, spuse Carelli. 

— Ei bine, dacă simţiţi că trebuie să plecaţi... 

— Într-adevăr, trebuie. 

— Atunci am să comand o maşină pentru dumneavoastră. 

— Nu, nu, şi asta s-a aranjat. 


Domnişoara Amory se duse la banchetă şi luă lucrul de 
mână. Carelli se uită spre telefon. 

Domnişoara Amory începu să tricoteze, vorbind totodată: 

— Presupun că luaţi trenul de douăsprezece şi un sfert. 
Niciodată nu e bine să alergi într-un suflet la tren. Nu că vreau 
să vă grăbesc, fireşte... 

— Nu, înţeleg, o întrerupse nerăbdător Carelli, dar e timp 
berechet. Pot să folosesc telefonul? 

Domnişoara Amory ridică pentru o clipă privirea. 

— Da, bineînţeles, spuse ea, continuând să tricoteze. Se 
părea că nu-i trecea prin minte că dr. Carelli ar fi vrut să 
vorbească la telefon fără martori. 

— Mulţumesc, spuse dr. Carelli şi, ducându-se la birou, se 
prefăcu a căuta un număr în cartea de telefon. Se uită 
nerăbdător spre domnişoara Amory. 

— Cred că vă caută nepoata dumneavoastră, spuse el. 

Singura reacţie a domnişoarei Amory la această informaţie fu 
să discute despre nepoata ei în timp ce continua să tricoteze. 

— Draga de Barbara! O făptură atât de dulce! Duce o viaţă 
destul de tristă aici, mult prea plictisitoare pentru o fată 
tânără. Ei bine, aş spune că acum lucrurile vor fi altfel. Nu că 
n-am făcut tot ce am putut. Dar o fată are nevoie de puţină 
veselie. Tot Beewax4-ul nu poate înlocui asta. 

— Beewax? Întrebă dr. Carelli, pe a cărui faţă se citea 
iritarea. 

— Da, Beewax... Sau o fi Bemax? Ştiţi, vitamine, sau cel 
puţin aşa scrie pe cutie. A şi B şi C şi D. Toate, în afară de cea 
care te face imun la beri-beri. Şi eu nici nu cred că e nevoie de 
ea dacă trăieşti în Anglia. Nu e o boală care se întâlneşte aici. 
L-am făcut pe domnul Raynor să ia zilnic după micul dejun 
Beewax. Arăta palid, sărmanul tânăr. Am încercat s-o fac şi pe 
Lucia să ia, dar n-a vrut. Domnişoara Amory clătină din cap în 
semn de dezaprobare. Şi când te gândeşti că pe vremea când 
eram eu fată mi se interzicea să mănânc caramele din cauza 
Beewax-ului... A Bemax-ului, adică vremurile se schimbă, să 
ştiţi. 

Deşi încerca să ascundă, dr. Carelli spumega de acum. 


— Da, da, domnişoară Amory, răspunse el făcând un efort să 
fie politicos. Se apropie de ea şi încercă o abordare mai 
directă. Cred că vă strigă nepoata dumneavoastră. 

— Mă strigă? 

— Da, nu auziţi? 

Domnişoara Amory ascultă. 

— Nu... Nu, mărturisi ea. Ce curios! Îşi înfăşură lucrul. 
Trebuie să aveţi un auz foarte bun, dr. Carelli. Nu că eu n-aş 
auzi bine. Chiar mi s-a spus că... Scăpă ghemul de lână şi dr. 
Carelli îl ridică şi i-l dădu. Vă mulţumesc foarte mult. Toţi din 
familia Amory au auzul foarte bun, să ştiţi. Se ridică de pe 
banchetă. Tatăl meu şi-a păstrat facultăţile într-un mod 
extraordinar. Şi la optzeci de ani citea fără ochelari. Scăpă din 
nou ghemul, şi dr. Carelli se aplecă din nou să-l ridice. Oh, vă 
mulțumesc tare mult, continuă ea. Un bărbat remarcabil, să 
ştiţi. Tatăl meu, adică. Niciodată nu dormea cu ferestrele 
închise. Mereu spunea că aerul de noapte e foarte bun. Din 
nefericire, când a făcut un atac de gută, a fost îngrijit de o 
tânără care a insistat ca ferestrele să fie ermetic închise, şi 
bietul meu tată a murit din cauza asta. 

Scăpă iarăşi ghemul. De data asta, după ce i-l ridică, dr. 
Carelli i-l puse ferm în mână şi o conduse la uşă. Domnişoara 
Amory nu se grăbea deloc. 

— Nu-mi plac deloc surorile de spital, dr. Carelli, îl informa 
ea. Bârfesc despre pacienţii lor, beau mult prea mult ceai, şi 
mereu îi supără pe servitori. 

— Foarte adevărat, dragă doamnă, foarte adevărat, aprobă 
Carelli în grabă şi îi deschise uşa. 

— Vă mulţumesc foarte mult, spuse domnişoara Amory şi se 
lăsă împinsă afară din cameră. Închizând uşa după ea, Carelli 
se duse repede la birou şi ridică receptorul. După o pauză rosti 
încet dar pe ton de urgenţă. 

— Aici Market Cleve trei-unu-patru. Vreau Londra... Soho 
opt-cinci-trei... Nu, cinci-trei, aşa... Poftim? Mă veţi suna? 
Bine. 

Puse receptorul în furcă, apoi rămase în picioare rozându-şi 
nerăbdător unghiile. După o clipă, se duse la uşa biroului, o 


deschise şi intră. Nici nu intrase bine în birou când uşa 
dinspre hol se deschise şi în bibliotecă intră Edward Raynor. 
Uitându-se în jur, Raynor se duse la poliţa şemineului. Atinse 
vasul cu hârtiuţe pentru aprins focul, dar în acel moment 
apăru Carelli din birou. Raynor se întoarse şi îl văzu. 

— Nu ştiam că eşti aici, spuse secretarul. 

— Aştept un telefon, explică italianul. 

După o pauză, Carelli vorbi din nou. 

— Când a venit inspectorul de poliţie? 

— Acum vreo douăzeci de minute. L-ai văzut? 

— Numai de la distanţă. 

— E de la Scotland Yard, îl informă secretarul pe doctor. Se 
pare că era în zonă lămurind un alt caz, şi a fost chemat aici 
de poliţia locală. 

— A fost un noroc, nu-i aşa? 

— Aşa zic şi eu. 

Telefonul sună şi Raynor se duse să răspundă, dar Carelli i-o 
luă înainte spunând: 

— Cred că e telefonul meu. Te superi dacă... 

— Nici o problemă, amice. O şterg imediat. 

Raynor ieşi din cameră, iar Carelli ridică receptorul. 

— Alo? Miguel? Nu, la naiba, n-o am. A fost imposibil... Nu, 
nu înţelegi, bătrânul a murit aseară. Plec imediat... Japp e 
aici... Japp. Nu, nu m-am întâlnit cu el încă... Şi eu sper... În 
locul obişnuit, diseară la ...nouătreizeci. Bine. 

Punând receptorul în furcă, italianul luă geamantanul şi 
pălăria şi se îndreptă spre glasvand. În acel moment, din 
grădină apăru Poirot şi cei doi se ciocniră. 

— Îmi cer scuze, spuse italianul. 

— Nu face nimic, răspunse politicos Poirot, continuând să 
blocheze drumul. 

— Vrei să-mi permiţi să trec? 

— Imposibil. Absolut imposibil. 

— Insist. 

— Eu n-aş face-o, murmură Poirot cu un zâmbet prietenos. 

Brusc, italianul se repezi la Poirot. Detectivul se dădu iute la 
o parte şi, cu o mişcare neașteptată, îi puse piedică doctorului, 


luându-i în acelaşi timp geamantanul, în clipa aceea Japp 
apăru în spatele lui Poirot şi Carelli căzu în braţele 
inspectorului. 

— Hei, ce e asta? Exclamă inspectorul Japp. Măi să fie, să 
mă bată norocul dacă ăsta nu e Tonio! 

— Ah! Poirot râse scurt şi se îndepărtă de amândoi. Mă 
gândeam eu, dragul meu Japp, că s-ar putea să fii în măsură 
să-i dai un nume acestui domn. 

— Ştiu totul despre el, nici o grijă, spuse Japp. Tonio e o 
adevărată persoană publică. Nu-i aşa, Tonio? Pariez că 
mişcarea lui monsieur Poirot te-a surprins. Cum se cheamă 
chestia asta, Poirot? Ju-jitzu, sau aşa ceva, nu? Sărmanul 
Tonio! 

În timp ce Poirot punea geamantanul pe masă şi îl deschidea, 
Carelli mârâi la Japp: 

— N-ai nici o dovadă împotriva mea. Nu mă poţi reţine. 

— Mira-m-aş, spuse inspectorul. Pun pariu că nu vom trebui 
să căutăm prea departe omul care a furat formula şi i-a făcut 
felul bătrânului. Întorcându-se spre Poirot, adăugă: Formula 
aia se înscrie perfect în domeniul de acţiune al lui Tonio, şi nu 
m-ar mira s-o aibă asupra lui chiar în clipa asta. 

— Sunt de acord cu dumneata, spuse Poirot. 

Japp îşi trecu mâinile pe corpul lui Carelli, în timp ce Poirot 
căuta în geamantan. 

— Ei bine? Îl întrebă Japp pe Poirot. 

— Nimic, răspunse detectivul închizând geamantanul. Nimic. 
Sunt dezamăgit. 

— Vă credeţi deştepţi, nu-i aşa? Rosti cu dispreţ Carelli. Dar 
aş putea să vă spun... 

Poirot îl întrerupse, vorbind liniştit şi cu subînţeles. 

— Poate că ai putea, dar n-ar fi deloc înţelept. 

Uimit, Carelli exclamă: 

— Ce vrei să spui? 

— Monsieur Poirot are dreptate, declară Japp. Ar fi mai bine 
să-ţi ţii gura. Ducându-se la uşa dinspre hol, o deschise şi 
strigă: Johnson! Tânărul băgă capul pe uşă. Adună, te rog, 
toată familia. Vreau să vină toţi aici. 


— Da, domnule. 

— Protestez. Eu... Brusc. Carelli îşi înhăţă geamantanul şi 
țţâşni spre glasvand. Japp se repezi după el, îl prinse şi îl trânti 
pe banchetă, luându-i geamantanul. 

Poirot se îndreptă spre glasvand. 

— Te rog să nu pleci tocmai acum, strigă Japp după el, 
punând geamantanul lui Carelli lângă masa de cafea. 

— Nu, nu, dragul meu Japp, nu plec. Am să fiu aici. 
Reuniunea asta de familie va fi extrem de interesantă. 

CAPITOLUL XVII 

Câteva minute mai târziu, când familia Amory începu să se 
adune în bibliotecă, dr. Carelli stătea tot pe banchetă, arătând 
cam ţâfnos, în timp ce Poirot continua să se plimbe prin faţa 
glasvandului. Barbara Amory şi Hastings intrară venind din 
grădină. Barbara se duse către banchetă şi se aşeză lângă 
Carelli, iar Hastings rămase lângă Poirot. 

Poirot îi şopti colegului său: 

— Ne-ar fi foarte util, Hastings, să reţii unde preferă să se 
aşeze membrii familiei. 

— Util? Cum? 

— Din punct de vedere psihologic, prietene, se mulţumi să 
răspundă Poirot. 

Când Lucia intră în cameră, Hastings o urmări cum se aşeza 
pe scaunul din dreapta mesei. Richard sosi o dată cu mătuşa 
lui, domnişoara Amory, care se aşeză pe scaunul fără spătar, 
în timp ce Richard se duse la masă pentru a-şi ţine soţia sub 
ochi. Edward Raynor ajunse ultimul şi ocupă o poziţie în 
spatele fotoliului. El fu urmat în cameră de Johnson care 
închise uşa şi rămase în picioare lângă ea. 

Richard Amory îl prezentă pe Japp celor două persoane din 
familie care nu îl cunoscuseră încă. 

— Inspectorul Japp, mătuşa mea, domnişoara Amory, şi 
verişoara mea, domnişoara Barbara Amory. 

Barbara întrebă: 

— Ce-i cu toată agitația asta, inspectore? 

Japp evită răspunsul. 

— Cred că suntem cu toţii aici, nu-i aşa? Întrebă el 


îndreptându-se către şemineu. 

Domnişoara Amory părea nedumerită şi puţin neliniştită. 

— Nu înţeleg deloc, îi spuse ea lui Richard. Ce caută aici 
acest... Acest domn? 

— Cred că ar trebui să-ţi spun ceva, mătuşă Caroline, îi 
răspunse Richard. Vezi dumneata, şi voi toţi, adăugă el 
uitându-se în jur, dr. Graham a descoperit că tatăl meu a 
fost... Otrăvit. 

— Poftim? Întrebă iute Raynor. 

Domnişoara Amory scoase un strigăt de groază. 

— A fost otrăvit cu scopolamină, continuă Richard. 

Raynor tresări. 

— Cu scopolamină? Vai, am văzut... Se opri brusc, uitându- 
se la Lucia. 

Făcând un pas către el, inspectorul Japp întrebă: 

— Ce ai văzut, domnule Raynor? 

Secretarul păru stânjenit. 

— Nimic... Cel puţin... Glasul i se stinse. 

— Îmi pare rău, domnule Raynor, insistă Japp, dar trebuie să 
ştiu adevărul. Ei, hai, toată lumea îşi dă seama că ascunzi 
ceva. 

— Nu ascund nimic, zău. Adică, există unele explicaţii 
absolut rezonabile. 

— Explicații pentru ce, domnule Raynor? Întrebă Japp. 

Raynor ezita încă. Apoi păru să se hotărască. 

— Am văzut-o pe doamna Amory vărsând în palmă nişte 
tablete mici din flaconul cu scopolamină. 

— Când a fost asta? 

— Aseară. Eu ieşeam din biroul lui sir Claud. Ceilalţi erau 
ocupați cu gramofonul. Am văzut-o luând un flacon - flaconul 
cu scopolamină, mi s-a părut mie — şi vărsând în palmă mai 
mult de jumătate din conţinutul lui. 

— De ce n-ai pomenit de asta până acum? Întrebă Japp. 

Lucia dădu să vorbească, dar Japp o reduse la tăcere. 

— O clipă, vă rog, doamnă Amory. Aş vrea mai întâi să-l aud 
pe domnul Raynor. 

— Nu m-am mai gândit la asta, spuse Raynor. Abia 


adineauri, când domnul Amory a spus că tatăl său a fost 
otrăvit cu scopolamină, mi-am adus aminte. Oh, desigur, îmi 
dau seama că e vorba doar de o coincidenţă. Se poate ca 
tabletele acelea să nu fi fost deloc scopolamină. Puteau să fie 
din oricare alt flacon cu care umbla. 

Japp se întoarse acum spre Lucia. 

— Ce aveţi de spus în privinţa asta, doamnă? 

Lucia părea foarte calmă când răspunse: 

— Voiam ceva ca să dorm. 

Japp i se adresă iar lui Raynor. 

— Spui că a golit binişor flaconul? 

— Aşa mi s-a părut, răspunse Raymor. 

Japp se întoarse din nou spre Lucia. 

— Pentru somn nu v-ar fi trebuit atâtea tablete. Una sau 
două v-ar fi fost de ajuns. Ce aţi făcut cu restul? 

Lucia se gândi înainte de a răspunde. 

— Nu mai ţin minte. Vru să continue, dar Carelli se ridică şi 
izbucni cu venin: 

— Vezi, inspectore? Iată-ţi criminala! 

Barbara se ridică de pe banchetă şi se îndepărtă de Carelli, în 
timp ce Hastings se grăbi să ajungă lângă ea. Italianul 
continuă: 

— Ai să ştii adevărul, inspectore. Am venit aici special ca să 
stau de vorbă cu femeia asta. Ea m-a chemat. A spus că o să 
pună mâna pe formula lui sir Claud şi s-a oferit să mi-o vândă. 
Recunosc că m-am ocupat cu astfel de lucruri în trecut. 

— Asta nu prea e mărturisire, spuse Japp interpunându-se 
între Lucia şi Carelli. Asta ştiu deja. Ce aveţi de spus la toate 
astea, doamnă? 

Lucia se ridică, albă la faţă, iar Richard veni lângă ea. 

— N-am să permit... Începu el, dar Japp îl opri. 

— Te rog, domnule. 

Carelli vorbi din nou. 

— Uitaţi-vă la femeia asta! Nimeni nu ştie cine e. Dar eu 
ştiu! E fiica Selmei Goetz. Fiica celei mai infame femei pe care 
a cunoscut-o omenirea. 

— Nu-i adevărat, Richard! Strigă Lucia. Nu-i adevărat! Nu-l 


asculta... 

— Am să-ţi rup oasele! Mârâi Richard la Carelli. 

Japp făcu un pas spre Richard. 

— Păstrează-ţi calmul, domnule, te rog. Trebuie să aflăm ce 
e cu povestea asta. Japp se întoarse spre Lucia. Vorbiti, 
doamnă Amory. 

Urmă o pauză, apoi Lucia încercă să vorbească. 

— Eu... Eu... Începu ea. Se uită neajutorată la soţul ei şi la 
Poirot. 

— Ai curaj, madame, o sfătui acesta. Ai încredere în mine. 
Spune-le! Spune-le adevărul. Am ajuns în punctul în care 
minciuna nu va mai folosi. Adevărul va trebui să iasă la 
iveală. Si, si, madame. Fii curajoasă şi vorbeşte. 

După o pauză lungă, Lucia începu să vorbească încet. 

— Este adevărat că sunt fiica Selmei Goetz. Nu este adevărat 
că eu l-am chemat pe omul ăsta aici, nici că m-am oferit să-i 
vând formula lui sir Claud. El a venit aici să mă şantajeze! 

— Şantaj! Icni Richard. 

— A amenințat că îţi va spune despre mama mea dacă nu-i 
dau formula, dar nu i-am dat-o. Cred că el a furat-o. A avut 
ocazia. S-a aflat singur acolo, în birou. Şi acum înţeleg că voia 
ca eu să iau scopolamină şi să mă sinucid, astfel ca toată 
lumea să creadă că eu am furat formula. Aproape că m-a 
hipnotizat să o iau... Se întrerupse şi izbucni în plâns la 
umărul lui Richard. 

Richard o îmbrăţişă. Apoi, dându-i-o domnişoarei Amory 
care se ridicase şi o consola pe nefericita femeie, i se adresă 
lui Japp. 

— Vreau să discut cu dumneavoastră între patru ochi, 
inspectore. Japp se uită o clipă la Richard, apoi îi făcu semn 
lui Johnson să deschidă uşa. Domnişoara Amory şi Lucia ieşiră 
primele, urmate de Raynor, iar Barbara şi Hastings profitară 
de prilej pentru a se întoarce în grădină. 

În timp ce Carelli îşi luă geamantanul pregătindu-se să iasă, 
Japp îi spuse poliţistului: 

— Stai cu ochii pe doamna Amory, şi pe dr. Carelli, Johnson. 
Nu vreau să am vreo surpriză, înţelegi? 


— Am înţeles, domnule, spuse Johnson ieşind după Carelli. 
— Îmi pare rău, domnule Amory, îi spuse Japp lui Richard 
Amory, dar după ce ne-a spus domnul Raynor, mă văd obligat 
să iau toate măsurile de prevenire. Şi vreau să rămână şi 
monsieur Poirot aici, ca martor la ceea ce vrei să-mi spui. 

Richard se apropie de Japp cu aerul unui om care a luat 
brusc o hotărâre. Inspiră adânc, spuse încet şi răspicat: 

— Cred că e timpul să mărturisesc. Eu l-am omorât pe tata. 

Japp zâmbi. 

— Mă tem că nu ţine, domnule. 

Richard se arătă uluit. 

— Ce vrei să spui? 

— Nu, domnule, continuă Japp. Nu ţine. Înţeleg că îţi iubeşti 
soţia. Proaspăt însurat şi tot tacâmul. Dar. Ca să vorbesc pe 
şleau, nu are rost să-ţi vâri capul în lanţ de dragul unei femei 
rele. Deşi, arată foarte bine, recunosc. 

— Inspectore! Exclamă mânios Richard. 

— N-are rost să te superi pe mine, domnule, continuă 
imperturbabil Japp. Şi-am spus adevărul fără să o iau pe după 
piersic, şi nu mă îndoiesc că monsieur Poirot îţi va spune 
acelaşi lucru. Îmi pare rău, domnule, dar datoria e datorie, şi 
crima e crimă. Atât am avut de spus. Japp dădu hotărât din 
cap şi părăsi camera. 

Întorcându-se către Poirot, care urmărise scena aşezat pe 
banchetă, Richard întrebă cu răceală: 

— Ei bine, şi dumneata îmi spui acelaşi lucru, monsieur 
Poirot? 

Ridicându-se, Poirot îşi scoase tabachera şi luă o ţigară. În 
loc să răspundă la întrebarea lui Richard, puse el una. 

— Monsieur Amory, când ţi-ai bănuit prima dată soţia? 

— Eu niciodată... Începu Richard, dar Poirot îl întrerupse. 

— Te rog, domnule Amory, te implor, nimic în afară de 
adevăr. Ştiu că ai suspectat-o. Ai suspectat-o înainte de sosirea 
mea. De asta erai atât de nerăbdător să mă vezi plecat. Să nu 
negi. E imposibil să-l înşeli pe Hercule Poirot. Îşi aprinse 
ţigara şi zâmbi. 

— Te înşeli, monsieur Poirot. Te înşeli amarnic. Cum puteam 


s-o suspectez pe Lucia? 

— Şi totuşi, la fel de bine poţi fi acuzat şi dumneata, 
continuă gânditor Poirot, aşezându-se iar pe banchetă. Ai 
umblat cu droguri, ai umblat cu cafeaua, stăteai prost cu banii 
şi doreai cu disperare să faci rost de nişte bani. Oh, da, oricine 
te-ar putea bănui. 

— Inspectorul Japp nu pare să fie de acord cu dumneata. 

— Ah, Japp! El are bun simţ. Poirot zâmbi: el nu e o femeie 
îndrăgostită. 

— O femeie îndrăgostită? Întrebă Richard. 

— Permite-mi să-ţi dau o lecţie de psihologie, monsieur. 
Când am sosit aici, soţia dumitale a venit la mine şi m-a 
implorat să rămân şi să-l descopăr pe criminal. Ar fi făcut asta 
o femeie vinovată? 

— Vrei să spui... Începu repede Richard. 

Poirot îl întrerupse. 

— Vreau să spun că în seara asta, înainte de apusul soarelui, 
îi vei cere iertare în genunchi. 

— Ce tot spui acolo? 

— Probabil că spun prea multe, recunoscu Poirot, ridicându- 
se. Şi-acum, monsieur, lasă-te pe mâna mea. Pe mâna lui 
Hercule Poirot. 

— O poţi salva? Întrebă cu disperare Richard. 

Poirot îl privi cu gravitate. 

— Mi-am dat cuvântul... cu toate că, atunci când am făcut-o, 
nu mi-am dat seama ce dificil o să fie. Vezi dumneata, timpul 
este foarte scurt, şi trebuie făcut ceva foarte repede. Trebuie 
să-mi promiţi că vei face exact ce îţi spun, fără să pui 
întrebări. Promiţi să faci asta? 

— Promit, răspunse Richard nu prea convins. 

— Asta e bine. Şi acum, ascultă-mă. Ce propun eu nu e nici 
greu, nici imposibil. E de fapt, bunul simţ. În scurt timp casa 
asta va fi ocupată de poliţie. Vor forfoti peste tot. Vor cotrobăi 
peste tot. Ar putea fi foarte neplăcut pentru familia dumitale. 
Eu vă sugerez să plecaţi. 

— Să lăsăm casa pe mâna poliţiei? Întrebă neîncrezător 
Richard. 


— Asta-i sugestia mea. Sigur, va trebui să rămâneţi în zonă. 
Dar se spune că hotelul din localitate este foarte confortabil. 
Rezervaţi-vă câteva camere acolo. În felul ăsta veţi fi aproape 
când poliţia va dori să vă interogheze pe toţi. 

— Şi când ar trebui să facem asta? 

— Propunerea mea este — imediat. 

— Nu va părea oare foarte ciudat? 

— Deloc, deloc, îl linişti detectivul pe Richard, zâmbind. Va 
părea o mişcare cât se poate de sensibilă. Nu mai puteţi 
suporta să staţi o oră în plus în locul ăsta care... Şi aşa mai 
departe. 

— Şi cum rămâne cu inspectorul? 

— Voi rezolva eu problema cu inspectorul Japp. 

— Eu tot nu înţeleg ce aost are, insistă Richard. 

— Fireşte că nu înţelegi, rosti Poirot cu o uşoară îngâmfare. 
Dar nu e nevoie să înţelegi. Ajunge că înţeleg eu, Hercule 
Poirot. Îl luă pe Richard de umeri. Du-te şi fă aranjamentele. 
Sau, dacă nu ţi-e mintea la asta, pune-l pe Raynor să le facă. 
Du-te! Du-te! Aproape că-l împinse pe Richard pe uşă. 

— Oh, englezii ăştia! Bombăni Poirot după plecarea lui 
Richard. Ce încăpăţânaţi! Se duse la glasvand şi strigă: 
Mademoiselle Barbara! 

CAPITOLUL XVIII 

Ca răspuns la chemarea lui Poirot, Barbara Amory apăru în 
faţa glasvandului. 

— Ce este? S-a întâmplat ceva? Întrebă ea. 

Poirot îi zâmbi. 

— Ah, mademoiselle, mă întreb dacă te poţi lipsi de colegul 
meu Hastings câteva minute. 

Răspunsul Barbarei fu însoţit de un zâmbet ştrengăresc. 

— Deci aşa! Vrei să-mi iei iubiţelul, nu? 

— Doar pentru puţină vreme, mademoiselle, îţi promit. 

— Atunci, fie, monsieur Poirot. Întorcându-se în grădină, 
Barbara strigă: lubiţel, eşti aşteptat. 

Barbara se îndepărtă. Câteva clipe mai târziu, arătând 
oarecum ruşinat, Hastings intră în bibliotecă. 

— Ce ai de spus în apărarea dumitale? Întrebă Poirot 


supărat. E uşor să-ţi iei aerul ăsta de câine bătut. Te-am lăsat 
aici, de pază, şi primul lucru care îl aflu este că te plimbi prin 
grădină cu această domnişoară fermecătoare. În general eşti 
un om de nădejde, mon ami, dar cum apare o femeie tânără şi 
drăguță, îţi pierzi capul. Zut alors! 

Roşind de jenă, Hastings spuse: 

— Îmi pare rău, Poirot. Am ieşit pentru o secundă, iar apoi 
te-am văzut pe fereastră intrând în cameră şi m-am gândit că 
nu conta. 

— Vrei să spui că te-ai gândit că ar fi mai bine să nu dai 
ochii cu mine. Ei bine, dragul meu Hastings, s-ar putea să fi 
făcut un rău ireparabil. L-am găsit pe Carelli aici. Numai 
bunul Dumnezeu ştie ce făcea, sau ce dovadă măsluia. 

— Ascultă, Poirot, zău că îmi pare rău, se scuză din nou 
Hastings. Îmi pare nespus de rău. 

— Dacă n-ai făcut un rău ireparabil, asta se datorează mai 
mult norocului decât altor motive. Dar acum, mon ami, a sosit 
momentul să ne folosim micile celule cenuşii. 

— Ah, bine! Să trecem la treabă, spuse Hastings. 

— Nu, nu e bine, prietene, e rău. E obscur. Dar... Cred că am 
o idee. Germenul unei idei. Da, vom începe de aici! 

Complet zăpăcit, Hastings întrebă: 

— Despre ce naiba vorbeşti tu acolo? 

Tonul lui Poirot se schimbă. Vorbi grav şi îngândurat. 

— De ce a murit sir Claud, Hastings? Răspunde-mi la asta. 
De ce a murit sir Claud? 

Hastings se holbă la el. 

— Dar ştim asta! Exclamă el. 

— Oare? Şi suntem foarte siguri? 

— Ăă... Da. A murit... A murit pentru că a fost otrăvit. 

Poirot făcu un gest nerăbdător. 

— Da, dar de ce a fost otrăvit? 

Hastings se gândi cu grijă înainte de a răspunde. 

— De bună seamă pentru că hoţul bănuia... Începu el. 

Poirot clătină încet din cap în timp ce Hastings continua: 

— Hoţul bănuia că fusese descoperit... 

— Dar dacă hoţul nu bănuia? Începu Poirot. 


— Atunci, nu ştiu, mărturisi Hastings. 

Poirot se îndepărtă, apoi se întoarse cu braţul ridicat ca 
pentru a-i reţine atenţia prietenului său. Se opri şi îşi drese 
glasul. 

— Dă-mi voie să-ţi relatez succesiunea evenimentelor aşa 
cum s-au petrecut, sau mai degrabă cum cred că trebuiau să se 
petreacă. 

Hastings se aşeză pe scaunul de lângă masă în timp ce Poirot 
continuă. 

— Sir Claud moare în fotoliu într-o seară. Poirot se duse la 
fotoliu, se aşeză şi făcu o pauză înainte de a repeta: Da, sir 
Claud moare în fotoliul său. Nu există circumstanţe suspecte 
care să însoţească acest deces. După toate probabilitățile el va 
fi pus pe seama atacului de cord. Vor mai trece câteva zile 
până când vor fi examinate hârtiile lui personale. Singurul 
document căutat va fi testamentul lui. După înmormântare, la 
timpul potrivit, se va descoperi că însemnările lui cu privire la 
noul exploziv sunt incomplete. S-ar putea să nu se ştie 
niciodată că formula exactă a existat. Înţelegi ce înseamnă 
asta pentru hoţul nostru, Hastings? 

— Da. 

— Ce? Întrebă Poirot. 

Hastings se arătă încurcat. 

— Ce? Repetă el. 

— Siguranţă. Asta înseamnă pentru hoţ. El se poate 
descotorosi de prada lui în totală siguranţă, oricând doreşte. 
Nu se exercită nici o presiune asupra lui. Chiar dacă se ştie de 
existenţa formulei, el va fi avut timp berechet să-şi acopere 
urmele. 

— Păi, e o idee... Da, aşa cred, spuse cu îndoială Hastings. 

— Dar fireşte că e o idee! Strigă Poirot. Nu sunt eu Hercule 
Poirot? Dar înţelegi acum unde ne conduce ideea asta. Ea ne 
spune că uciderea lui sir Claud nu a fost o manevră 
întâmplătoare executată sub impulsul momentului. Ea a fost 
plănuită dinainte. Anticipat. Înţelegi acum unde ne aflăm? 

— Nu, recunoscu Hastings cu o candoare fermecătoare. Ştii 
foarte bine că eu nu înţeleg lucrurile astea. Ştiu că ne aflăm în 


biblioteca din casa lui sir Claud, atât. 

— Da, prietene, ai dreptate. Ne aflăm în biblioteca lui sir 
Claud. Nu e dimineaţă, ci seară. Lumina tocmai s-a stins. 
Planul hoţului a mers prost. 

Poirot se aşeză foarte drept şi dădu din deget pentru a-şi 
accentua vorbele. 

— Sir Claud, care în mod normal nu s-ar fi dus la seif până în 
dimineaţa următoare, a descoperit din pură întâmplare 
dispariţia formulei. Şi, după cum însuşi bătrânul domn a spus- 
o, hoţul e prins în cursă ca un şobolan. Da, dar hoţul, care este 
şi criminalul, ştie ceva ce sir Claud nu ştie. Hoţul ştie că în 
câteva minute sir Claud va fi redus la tăcere pentru totdeauna. 
El — sau ea - are o singură problemă de rezolvat, numai una, 
şi anume să ascundă la loc sigur formula în cele câteva 
momente de întuneric. Închide ochii, Hastings, aşa ca mine. 
Lumina e stinsă, nu vedem nimic. Dar auzim. Repetă-mi cu cât 
mai multă exactitate vorbele domnişoarei Amory când ne-a 
descris scena. 

Hastings închise ochii şi începu să vorbească încet, cu pauze. 

— Ienete, spuse el. O mulţime de mici icnete... Zgomotul 
unui scaun căzut... Un clinchet metalic, asta trebuie să fi fost 
cheia, presupun. 

— Perfect adevărat. Cheia. Continuă, Hastings. 

— Un țipăt. Lucia a ţipat. A strigat la sir Claud... Apoi bătaia 
în uşă... Oh! Stai puţin — chiar la început un zgomot de 
mătase sfâşiată. Hastings deschise ochii. 

— Da, mătase sfâşiată! Exclamă Poirot. Se ridică, se duse la 
birou, apoi spre poliţa şemineului. Totul se află în aceste 
câteva momente de întuneric, Hastings. Şi totuşi urechile nu 
ne spun nimic. Se opri lângă poliţă şi îndreptă mecanic vasul 
cu hârtiuţe răsucite pentru aprinderea focului. 

— Oh, termină cu îndreptatul lucrurilor, Poirot! Ai un fix, 
mereu faci asta. 

Poirot îşi luă mâna de pe vas. 

— Ce-ai spus? Întrebă el. Da, e adevărat. Se uită lung la vas. 
Ţin minte că l-am îndreptat acum o oră. lar acum e nevoie să 
îl îndrept din nou. De ce, Hastings, de ce? Întrebă el 


surescitat. 

— Pentru că hârtiuţele sunt strâmbe, presupun, răspunse 
Hastings. Ai mania ordinii. 

— Mătase sfâşiată! Exclamă Poirot. Nu, Hastings! Zgomotul e 
acelaşi. Se uită la hârtiile răsucite şi înhăţă vasul care le 
conţinea. Hârtie ruptă... Continuă el îndepărtându-se de 
poliţă. 

Emoţia lui i se transmise prietenului său. 

— Ce este? Întrebă Hastings sărind şi ducându-se lângă el. 

Poirot răsturnă hârtiuţele pe banchetă şi le examină. La 
răstimpuri, îi dădea câte una lui Hastings îngânând: 

Uite una. Ah încă una, şi încă una. 

Hastings desfăcu hârtiuţele şi le privi cu atenţie. 

— C19N23. Începu el să citească de pe una din ele. 

— Da, da, exclamă Poirot. E formula! 

— Hei, asta-i minunat! 

— Repede! Răsuceşte-le la loc! Ordonă Poirot şi Hastings se 
supuse. Oh, ce încet eşti! Repede! Repede! Smulgându-i 
hârtiuţele, Poirot le puse înapoi în vas şi se grăbi să se 
întoarcă la poliţă. 

Nedumerit, Hastings se duse după el. 

Poirot zâmbi larg. 

— Te intrigă ce fac aici, da? Spune-mi, Hastings, ce am eu 
aici, în vasul ăsta? 

— Păi, hârtiuţe, bineînţeles. 

— Nu, mon ami, e brânză. 

— Brânză? 

— Exact prietene, brânză. 

— Ascultă, Poirot, te simţi bine, nu-i aşa? Adică, nu te doare 
capul sau mai ştiu eu ce? 

Poirot ignoră întrebarea sarcastică a prietenului său. 

— La ce se foloseşte brânza, Hastings? Am să-ţi spun eu, mon 
ami. Se foloseşte ca momeală în cursa de şoareci. Acum mai 
aşteptăm un singur lucru — şoarecele. 

— lar şoarecele... 

— Şoarecele va veni, prietene. Fii sigur de asta. I-am trimis 
un mesaj. Nu va întârzia să răspundă. 


Înainte ca Hastings să se apuce să reacționeze la anunţul 
enigmatic al lui Poirot, uşa se deschise şi intră Edward 
Raynor. 

— Oh, aici eraţi, monsieur Poirot! Rosti secretarul. Şi 
căpitanul Hastings. Inspectorul Japp doreşte sa discute cu 
amândoi la etaj. 

CAPITOLUL XIX 

— Ne ducem imediat, răspunse Poirot. Urmat de Hastings, se 
îndreptă spre uşă, în timp ce Raynor traversă încăperea către 
poliţă. La uşă, Poirot se răsuci brusc pe călcâie către secretar. 

— Apropo, domnule Raynor, spuse detectivul întorcându-se 
spre mijlocul camerei, ştii cumva dacă dr. Carelli a fost aici în 
bibliotecă în dimineaţa asta? 

— Da, a fost, răspunse Raynor. L-am găsit eu aici. 

— Ah! Poirot păru încântat să audă asta. Şi ce făcea? 

— Dădea telefon, cred. 

— Dădea telefon când ai intrat dumneata? 

— Nu, tocmai se întorcea în cameră. Fusese în biroul lui sir 
Claud. 

Poirot se gândi o clipă, apoi întrebă. 

— Dumneata unde te aflai exact atunci? Poţi să-ţi aminteşti? 

Stând tot lângă şemineu, Raynor răspunse: 

— Pe aici pe undeva, cred. 

— Ai auzit ceva din conversaţia la telefon a lui monsieur 
Carelli? 

— Nu, mi-a dat limpede de înţeles că vrea să fie singur, aşa 
că am şters-o. 

— Înţeleg. Poirot ezită, apoi scoase din buzunar un carnet şi 
un creion. Scriind câteva cuvinte pe o pagină, o rupse şi îl 
strigă pe Hastings. 

— Vrei să fii amabil, prietene, să-i duci asta inspectorului 
Japp? 

Raynor se uită după Hastings cum părăsea încăperea, apoi 
întrebă: 

— Despre ce e vorba? 

Băgând la loc în buzunar carnetul şi creionul, Poirot 
răspunse: 


— l-am scris lui Japp că voi fi lângă el în câteva minute şi că 
s-ar putea să fiu în măsură să-i dau numele criminalului. 

— Serios? Ştiţi cine e? Întrebă Raynor oarecum agitat. 

Urmă o scurtă pauză, apoi detectivul începu să vorbească 
agale. 

— Da, cred că ştiu cine e criminalul... În sfârşit. Îmi 
amintesc de un alt caz petrecut nu prea demult. N-am să uit 
niciodată uciderea lordului Edgware. Era cât pe ce să fiu 
învins — da, eu, Hercule Poirot — de şiretenia extrem de simplă 
a unei minţi pustii. Vezi dumneata, domnule Raynor, minţile 
simple au adesea geniul de a comite o crimă necomplicată şi 
apoi s-o lase baltă. Să sperăm că, dimpotrivă, ucigaşul lui sir 
Claud este inteligent şi superior şi extrem de încântat de sine 
şi incapabil să reziste să facă un lucru absurd. Ochii lui Poirot 
se aprinseră de însufleţire. 

— Nu sunt sigur că vă înţeleg, spuse Raynor. Vreţi să opuneţi 
că nu e doamna Amory? 

— Nu, nu e doamna Amory. De asta am scris acel bileţel. 
Biata doamnă a suferit destul. Trebuie să fie scutită să mai 
răspundă la întrebări. 

Raynor arătă îngândurat, apoi exclamă: 

— Atunci pun pariu că e Carelli! Da? 

Poirot îi făcu glumeţ cu degetul. 

— Monsieur Raynor, trebuie să-mi dai voie să-mi păstrez 
micile secrete până în ultimul moment. Scoţând o batistă, îşi 
tamponă fruntea. Mon Dieu, ce cald e azi! Se plânse el. 

— Vreţi ceva de băut? Întrebă Raynor. Mi-am uitat bunele 
maniere. Trebuia să vă fi oferit mai devreme. 

Poirot zâmbi. 

— Eşti foarte amabil. Un whisky, te rog, dacă se poate. 

— Sigur. Doar o clipă. 

Raynor ieşi din cameră, iar Poirot se duse la glasvand şi se 
uită în grădină. Apoi, mergând la banchetă, scutură pernuţele, 
după care se îndreptă spre poliţa şemineului şi examină 
obiectele de ornament. Raynor se întoarse cu două pahare de 
whisky pe o tavă. Îl urmări pe Poirot care ducea mâna spre un 
ornament. 


— Este o antichitate de valoare, presupun, spuse Poirot 
luând un ulcior. 

— Oare? Nu mă prea pricep la lucrurile astea. Veniţi să luaţi 
un pahar, îl invită Raynor punând tava pe masa de cafea. 

— Mulţumesc, spuse Poirot, apropiindu-se. 

— Ei bine, noroc! Spuse Raynor luând un pahar şi bând. 

Cu o plecăciune, Poirot ridică celălalt pahar şi îl duse la 
buze. 

— În cinstea dumitale, prietene. Şi acum dă-mi voie să-ţi 
povestesc despre bănuielile mele. La început mi-am dat seama 
că... 

Se întrerupse brusc şi îşi smuci capul peste umăr de parcă 
auzise ceva. Uitându-se mai întâi la uşă apoi la Raynor, îşi 
duse degetul la buze, sugerând că s-ar fi putut ca cineva să 
tragă cu urechea. 

Raynor dădu din cap. Cei doi se furişară spre uşă, iar Poirot 
îi făcu semn secretarului să rămână în cameră. Poirot deschise 
brusc uşa şi se repezi afară, dar se întoarse imediat arătând 
desumflat. 

— Surprinzător! Îi spuse el lui Raynor. Aş fi jurat că am auzit 
ceva. În fine, m-am înşelat. Nu mi se întâmplă prea des. A 
votre sante, prietene. Dădu pe gât conţinutul paharului. 

— Ah! Exclamă Raynor, bând şi el. 

— Poftim? Întrebă Poirot. 

— Nimic. Mi s-a luat o piatră de pe inimă, atâta tot. 

Poirot se duse la masă şi puse paharul jos. 

— Ca să fiu sincer cu dumneata, monsieur Raynor, n-am 
ajuns încă să mă obişnuiesc cu băutura naţională a englezilor, 
whisky. Nu-mi place gustul lui. E amar. Se duse la fotoliu şi se 
aşeză. 

— Serios? Îmi pare rău. Al meu nu e deloc amar. Raynor îşi 
puse paharul pe masa de cafea şi continuă: Parcă voiaţi să-mi 
povestiţi ceva, nu-i aşa? 

Poirot se arătă mirat. 

— Zău? Ce poate să fi fost? Oare am început deja să uit? 
Poate voiam să-ţi explic cum procedez eu într-o investigaţie. 
Voyons! Un fapt conduce la altul, şi tot aşa. Se potriveşte 


următorul cu ăsta? A merveille! Bun! Putem continua. Acest 
următor mic fapt, nu! Ah, asta-i curios! Lipseşte ceva — o 
verigă din lanţ care nu e acolo. Examinăm. Cercetăm. Şi acel 
mic şi curios fapt, acel poate mic şi prăpădit detaliu care nu 
vrea să se potrivească, îl punem aici. Poirot îşi duse mâna la 
cap într-un gest extravagant. Este semnificativ! E 
nemaipomenit! 

— D-da, înţeleg, murmură cu îndoială Raynor. 

Poirot îşi scutură cu furie degetul în faţa secretarului. 

— Ah, atenţie! Pericol pentru detectivul care spune „E prea 
mărunt — nu contează. N-am să-l bag în seamă”, în asta constă 
confuzia. Totul contează. Poirot se opri brusc şi îşi atinse 
fruntea. Ah, acum îmi amintesc despre ce vroiam să discut cu 
dumneata. Era vorba de unul din acele lucruri mărunte, fără 
importanţă. Voiam să discut cu dumneata despre praf. 

Raynor zâmbi politicos. 

— Praf? 

— Exact. Praf, repetă Poirot. Puțin mai înainte prietenul meu 
Hastings mi-a reamintit că sunt detectiv şi nu servitoare. S-a 
crezut foarte deştept făcând o asemenea remarcă, dar eu nu 
sunt chiar atât de sigur. La urma urmelor, servitoarea şi 
detectivul au ceva în comun. Ce face servitoarea? Ea 
explorează cu mătura toate cotloanele întunecate. Scoate la 
lumină lucrurile ascunse care s-au rostogolit convenabil din 
vedere. Oare detectivul nu face exact acelaşi lucru? 

Raynor părea plictisit, dar murmură: 

— Foarte interesant, monsieur Poirot. Se duse la scaunul de 
lângă masă şi se aşeză. Dar... Asta e tot ce voiaţi să spuneţi? 

— Nu, nu chiar, răspunse Poirot, aplecându-se. Nu mi-ai 
aruncat cu praf în ochii, monsieur Raynor, pentru că n-a fost 
praf. Înţelegi? 

Secretarul îl privi lung. 

— Nu, mă tem că nu înţeleg. 

— Pe acea cutie cu droguri nu era deloc praf. Dar ar fi 
trebuit să fie. Raftul acela pe care stă ea are praf de un deget. 
Atunci am ştiut... 

— Ce aţi ştiut? 


— Am ştiut că cineva dăduse de curând cutia jos. Persoana 
care l-a otrăvit pe sir Claud n-a avut nevoie să se apropie de 
cutie aseară, întrucât, cu o ocazie anterioară, se servise cu 
toată otrava care îi trebuia, alegând un moment când ştia că 
nu avea să fie tulburată. Dumneata nu te-ai apropiat aseară de 
cutia cu droguri, pentru că luaseşi deja din ea scopolamina de 
care aveai nevoie, dar cu cafeaua ai umblat, monsieur Raynor. 

Raynor zâmbi răbdător. 

— Vai de mine! Mă acuzi că l-am omorât pe sir Claud? 

— Negi? Întrebă Poirot. 

Raynor făcu o pauză înainte de a răspunde. Când vorbi, 
glasul lui avea o notă mai aspră. 

— Oh, nu, nu neg. De ce aş nega? Sunt chiar mândru de 
toată povestea. Ar fi trebuit să iasă brici, fără nici un hop. A 
fost un adevărat ghinion că sir Claud a deschis din nou seiful 
aseară. N-a mai făcut niciodată aşa ceva. 

Poirot părea cam somnolent când întrebă: 

— De ce îmi spui toate astea? 

— De ce nu? Sunteţi foarte simpatic. E o plăcere să discut cu 
dumneavoastră. Raynor râse, şi continuă: Da, a fost cât pe ce 
ca lucrurile să iasă prost. Dar de asta sunt atât de mândru de 
mine — am reuşit să transform un eşec într-un succes. Pe chip i 
se aşternu o expresie triumfătoare. Să născoceşti o 
ascunzătoare într-o clipită a fost cu adevărat un lucru 
meritoriu. Aţi vrea să vă spun unde se află acum formula? 

Cu starea de somnolenţă tot mai accentuată, lui Poirot părea 
să-i fie greu să vorbească în mod clar. 

— Nu... Nu te înţeleg, şopti el. 

— Aţi făcut o mică greşeală, monsieur Poirot, rosti 
dispreţuitor Raynor. Mi-aţi subestimat inteligenţa. Puțin mai 
înainte n-am înghiţit, de fapt, ingenioasa dumneavoastră 
momeală cu sărmanul Carelli. Un om cu mintea 
dumneavoastră n-ar fi putut crede în mod serios că acest 
Carelli... Vai, nici nu suport să mă gândesc la asta. Vedeţi 
dumneavoastră, eu joc pe mize mari. Bucata aceea de hârtie, 
dată unde trebuie, înseamnă pentru mine cincizeci de mii de 
lire. Ia gândiţi-vă ce poate face un om cu capacitatea mea cu 


cincizeci de mii de lire. 

Picotind de somn, Poirot reuşi să răspundă. 

— Nu... Nu îmi place... Să mă... Gândesc la... Asta. 

— Poate că nu. Apreciez asta. Fiecare are dreptul să aibă 
părerile lui. 

Poirot se aplecă, şi păru să facă un efort să se adune. 

— Dar nu va fi aşa! Exclamă el. Te voi denunța. Eu, Hercule 
Poirot... Se întrerupse brusc. 

— Hercule Poirot nu va face nimic, declară Raynor, în timp 
ce detectivul cădea moale pe speteaza scaunului. Cu un râs 
care semăna cu un nechezat, secretarul continuă: N-ai bănuit, 
nu-i aşa, nici măcar când ai spus că whisky-ul e amar? Vezi 
dumneata, dragul meu monsieur Poirot, eu am luat din cutia 
aceea nu doar un flacon cu scopolamină, ci mai multe. 
Dumneata ai înghiţit ceva mai multe pastile decât i-am dat lui 
sir Claud. 

— Ah, mon Dieu! Icni Poirot luptându-se să se ridice. Cu glas 
slab, încercă să strige: Hastings! Has... Glasul i se stinse şi se 
prăbuşi la loc în scaun. Pleoapele îi căzură. 

Raynor se ridică şi, împingându-şi scaunul la o parte, se duse 
lângă Poirot. 

— Încearcă să rămâi treaz, monsieur Poirot. De bună seamă 
ai vrea să vezi unde e ascunsă formula, nu-i aşa? 

Aşteaptă un moment, dar ochii lui Poirot rămaseră închişi. 

— Un somn rapid, fără vise şi fără deşteptare, cum a spus-o 
bunul nostru prieten Carelli, rosti sec Raynor în timp ce se 
îndrepta spre şemineu. Luă hârtiuţele, le strânse şi le puse în 
buzunar. În drum spre glasvand, spuse peste umăr: Adio, 
dragul meu monsieur Poirot. 

Tocmai era pe cale să iasă în grădină, când din spate se auzi 
glasul vesel şi normal al lui Poirot. 

— N-ai vrea să iei şi plicul? 

Raynor se răsuci iute, şi în acelaşi moment, inspectorul Japp 
intră în bibliotecă venind din grădină. Raynor făcu doi paşi 
înapoi, se opri indecis, apoi se hotărî şi ţâşni către glasvand, 
dar fu prins de Japp şi Johnson, care apăruse şi el din grădină. 

Poirot se ridică de pe scaun şi se întinse. 


— Ei bine, bunul meu Japp, ai auzit tot? 

Târându-l pe Raynor spre mijlocul camerei ajutat de poliţist, 
Japp răspunse: 

— Fiecare cuvânt, mulțumită biletului dumitale, Poirot. De 
pe terasă se aude perfect. Şi-acum, să-l percheziţionăm şi să 
vedem ce găsim. Scoase din buzunarul lui Raynor hârtiuţele şi 
le aruncă pe masa de cafea. Apoi scoase şi un mic flacon. Aha! 
Scopolamină! Gol. 

— Ah, Hastings, îşi salută Poirot prietenul în timp ce acesta 
intra din hol cu un pahar de whisky pe care i-l dădu 
detectivului. Înţelegi? I se adresă Poirot lui Raynor pe cel mai 
amabil ton. Am refuzat să joc mica dumitale comedie. În 
schimb, te-am făcut să o joci pe a mea. În bilet le-am dat 
instrucţiuni şi lui Japp şi lui Hastings. Apoi ţi-am venit în 
ajutor plângându-mă de căldură. Şi-am uşurat situaţia. Ştiam 
că vrei să-mi propui să beau ceva. Asta a fost prilejul de care 
aveai nevoie. După asta, totul a mers şnur. Când m-am dus la 
uşă, bunul Hastings era afară având pregătit un pahar cu 
whisky. Am schimbat paharele şi m-am întors. Şi aşa... Am 
continuat comedia. 

Poirot îi înapoie paharul lui Hastings. 

— Eu unul cred că mi-am jucat destul de bine rolul, declară 
el. 

Urmă o pauză în care Poirot şi Raynor se studiară. Apoi 
Raynor vorbi: 

— M-am temut de dumneata de când ai intrat în casa asta. 
Planul meu ar fi putut reuşi. Cu cincizeci de mii de lire m-aş fi 
aranjat pe viaţă. Dar, din clipa în care ai sosit dumneata mi- 
am pierdut încrederea că voi scăpa basma curată după ce l-am 
omorât pe bătrânul ăla prost şi încrezut şi i-am furat preţioasa 
bucată de hârtie. 

— Am remarcat deja că eşti inteligent, spuse Poirot. Se aşeză 
din nou în fotoliu, extrem de încântat de sine, în timp ce Japp 
începu că vorbească repede. 

— Edward Raynor, te arestez pentru crimă cu premeditare 
făptuită asupra lui sir Claud Amory, şi te avertizez că tot ce 
vei spune va putea fi folosit ca probă. Japp îi făcu un semn lui 


Johnson să-l scoată pe Raynor din cameră. 

CAPITOLUL XX 

În timp ce Raynor ieşea însoţit de Johnson, domnişoara 
Amory intra. Întoarse capul după ei neliniştită, apoi se grăbi 
spre Poirot care se ridică să o întâmpine. 

— E adevărat monsieur Poirot? Domnul Raynor a fost cel 
care l-a omorât pe sărmanul meu frate? 

— Mă tem că da, mademoiselle. 

Domnişoara Amory arătă isterizată. 

— Oh! Oh! Exclamă ea. Nu-mi vine să cred! Ce ticăloşie! Noi 
mereu l-am tratat ca pe unul din familie. Şi Beewax şi tot... Se 
întoarse brusc şi dădu să plece când intră Richard. Acesta îi 
tinu uşa deschisă, şi domnişoara Amory ieşi aproape în fugă. 
În acelaşi moment, din grădină, intră Barbara. 

— E de-a dreptul cutremurător! Exclamă Barbara. Tocmai 
Edward Raynor! Cine ar fi crezut? Cel care a descoperit asta 
trebuie să fi fost nemaipomenit de deştept. Mă întreb, cine? 

Se uită cu subînţeles la Poirot care, tuşi, făcu o plecăciune în 
direcţia inspectorului de poliţie şi murmură: 

— Inspectorul Japp a fost cel care a rezolvat cazul, 
mademoiselle. 

Japp zâmbi larg. 

— Graţie dumitale, monsieur Poirot. Ai un creier pe cinste. 
Şi eşti şi un domn. Înclinându-se în faţa celor prezenţi, Japp se 
îndreptă repede spre ieşire, luându-i din mers paharul din 
mână lui Hastings cu cuvintele: Pe ăsta îl voi lua ca probă, 
dacă nu te superi, căpitane Hastings. 

— Da, dar chiar inspectorul Japp a descoperit cine l-a otrăvit 
pe unchiul Claud? Întrebă Barbara în timp ce se apropia cu un 
zâmbet ştrengăresc de Poirot. Sau dumneata l-ai descoperit pe 
criminal, monsieur Poirot? 

Poirot se duse la Hastings şi îl luă pe după umeri. 

— Adevăratul merit îi aparţine lui Hastings, mademoiselle. 
El a făcut o remarcă zdrobitor de inteligentă care ne-a pus pe 
pista cea bună. Du-l în grădină şi pune-l să-ţi povestească 
despre asta. 

Îl împinse pe Hastings înspre Barbara şi îi conduse pe 


amândoi către glasvand. 

După ieşirea celor doi, Richard Amory era pe cale să i se 
adreseze lui Poirot, când uşa dinspre hol se deschise şi intră 
Lucia. Tresărind la vederea soţului ei, Lucia murmură: 

— Richard... 

Richard se întoarse şi se uită la ea. 

— Lucia! 

Lucia înaintă câţiva paşi. 

— Eu... Începu ea şi se opri. 

Richard se apropie de ea, dar se opri şi el. Amândoi arătau 
extrem de emoţionaţi şi stingheri. Apoi Lucia îl zări pe Poirot 
şi se duse la el cu mâinile întinse. 

— Monsieur Poirot! Cum v-aş putea mulţumi vreodată? 

Poirot îi luă mâinile. 

— Aşadar, madame, necazurile dumitale s-au terminat. 

— Criminalul a fost prins. Dar necazurile mele... S-au 
terminat ele oare? Întrebă Lucia. 

— E drept că nu arăţi încă foarte fericită, copila mea. 

— Eu am să mai fiu vreodată fericită, mă întreb? 

— Eu cred că da, spuse Poirot cu o licărire jucăuşă în ochi. 
Ai încredere în bătrânul dumitale Poirot. Conducând-o pe 
Lucia pe scaunul de lângă masa din mijlocul camerei, adună 
hârtiuţele de pe masa de cafea şi i le dădu lui Richard. 
Monsieur, am plăcerea să-ţi înapoiez formula lui sir Claud! 
Poate fi reconstituită bucată cu bucată şi va fi ca nouă. 

— Dumnezeule, formula! Exclamă Richard! Aproape că 
uitasem de ea. Nu prea suport să mă uit la ea. Consider că de 
la ea ni se trage totul. Pe tatăl meu l-a costat viaţa, şi ne-a 
distrus şi nouă viaţa. 

— Ce ai de gând să faci cu ea, Richard? Întrebă Lucia. 

— Nu ştiu. Tu ce-ai face cu ea? 

Ridicându-se şi ducându-se la el, Lucia şopti: 

— Vrei să mi-o dai mie? 

— E a ta, îi răspunse soţul ei, dându-i hârtiuţele. Fă ce vrei 
cu blestemata asta de formulă. 

— Mulţumesc, Richard, murmură Lucia. Se duse la şemineu, 
luă un băț de chibrit din cutia de pe poliţă, şi dădu foc 


hârtiuţelor, aruncându-le una câte una în şemineu. Există deja 
atâta suferinţă în lume încât nu suport să mă gândesc că o să 
fie şi mai multă. 

— Madame, spuse Poirot, admir lipsa de emoție cu care ai 
dat foc la zeci de milioane de lire. 

— Ele nu sunt decât cenuşă, oftă Lucia. Ca viaţa mea. 

Poirot pufni. 

— Oh, la, la! Hai să ne comandăm cu toţii sicriele, rosti el cu 
un umor negru. Nu! Nu, eu unul vreau să fiu fericit, să mă 
bucur, să dansez, să cânt. Haideţi copiii mei, lăsaţi, gândurile 
rele şi bucuraţi-vă de viaţă. Ce rost are să vă gândiţi. „Mi-am 
înşelat bărbatul” şi „Mi-am bănuit soţia”, când tot ce vreţi este 
să fiţi unul în braţele celuilalt? 

Lucia făcu un pas către soţul ei. 

— Richard... Începu ea cu glasul coborât. 

— Madame, o întrerupse Poirot, mă tem că se poate ca sir 
Claud să te fi bănuit că aveai de gând să-i furi formula pentru 
că, acum câteva săptămâni, cineva — fără îndoială un fost 
coleg al lui Carelli, căci oamenii de genul ăsta se ceartă 
continuu — cineva, spun, i-a trimis lui sir Claud o anonimă 
despre mama dumitale. Dar ştii, copila mea prostuţă, că soţul 
dumitale a încercat să se acuze în faţa inspectorului Japp, că a 
mărturisit, chiar, că el l-a omorât pe sir Claud, ca să te 
salveze? 

Lucia scoase un strigăt mic şi se uită cu adoraţie la Richard. 
— Iar dumneata, monsieur închipuieşte-ţi că nu mai departe 
de acum o jumătate de oră, soţia dumitale îmi striga în ureche 
că ea l-a omorât pe tatăl dumitale, şi asta numai pentru că se 

temea că s-ar putea s-o fi făcut dumneata. 

— Lucia, murmură cu tandreţe Richard, mergând spre ea. 

— Fiind englezi, presupun că nu vă veţi îmbrăţişa în 
prezenţa mea, nu-i aşa? Spuse Poirot îndepărtându-se de ei. 

Lucia se duse la Poirot şi îl luă de mână. 

— Monsieur Poirot, n-am să vă uit niciodată. 

— Nici eu n-am să te uit niciodată, madame, declară Poirot 
galant sărutându-i mâna. 

Richard Amory rosti: 


— Nu ştiu ce să spun monsieur Poirot, în afară de faptul că 
mi-ai salvat viaţa şi căsnicia, nu pot exprima ceea ce simt... 

— Nu te deranja, prietene, răspunse Poirot. Sunt fericit că v- 
am fost de folos. 

Lucia şi Richard ieşiră în grădină privindu-se în ochi. 
Uitându-se în urma lor, Poirot strigă după ei: 

— Fiţi binecuvântaţi, mes enfants! Oh, dacă o întâlniți în 
grădină pe domnişoara Barbara, spuneţi-i că o rog să mi-l 
returneze pe Hastings. În scurt timp trebuie să ne începem 
călătoria de întoarcere la Londra. 

Întorcându-se, privirea îi căzu pe şemineu. 

— Ah! Exclamă el în timp ce se duse la poliţa de deasupra 
şemineului şi îndreptă vasul pentru hârtiuţe. Voila! Acum 
ordinea e restaurată! 

Cu asta, Poirot se îndreptă spre uşă cu un aer de imensă 
satisfacţie. 


SFÂRŞIT 


1 A play which was produced initially în 1930 and adapted 
to novel by Charles Osborne în 1998. 

2 Kissproof — Dovada sărutului (din lb. Engleză). 

3 Scopolamina sau hioscina este un alcaloid toxic care se 
poate fi găsit în frunzele şi seminţele plantelor Scopolia 
japonica, Hyoscyamus niger, Atropa belladonna, Datura 
stramonium sau Brugmansia, dar poate fi şi sintetizat pe cale 
artificială. Doza toxică letală de hioscină pentru om este de 
circa 100 de mg, sau o injecție subcutanată cu 1 mg de toxic 
are acelaşi efect. Dozele mai mici de scopolamină au un efect 
uşor sedativ, hipnotic, spasmolitic şi antiemetic; apar şi 
simptome de apatie ca şi slăbirea voinţei. 

4 Beewax — Ceară de albine. 


